РЕПУБЛИКА СРБИЈА

НАРОДНА СКУПШТИНА

ОСМА СЕДНИЦА

ДРУГОГ РЕДОВНОГ ЗАСЕДАЊА

10. децембар 2015. године

(Трећи дан рада)

 (Седница је почела у 15.10 часова. Председава Маја Гојковић, председник Народне скупштине.)

\*

\* \*

 ПРЕДСЕДНИК: Поштоване даме и господо народни посланици, настављамо рад Осме седнице Другог редовног заседања Народне скупштине Републике Србије у 2015. години.

 На основу службене евиденције о присутности народних посланика констатујем да седници присуствује 135 народних посланика.

 Ради утврђивања броја народних посланика присутних у сали, молим да убаците своје идентификационе картице.

 Констатујем да је применом електронског система за гласање утврђено да је у сали присутно 86 народних посланика и да имамо услове за рад Народне скупштине.

 Поштовани народни посланици, сагласно чл. 27. и 87. ст. 2. и 3. Пословника Народне скупштине, обавештавам вас да ће Скупштина данас радити и после 18.00 часова, због потребе да почнемо да разматрамо амандмане на предлоге закона које смо јуче разматрали у начелу.

 Да ли неко од председника, односно овлашћених представника посланичких група жели да затражи обавештење или објашњење у складу са чланом 287. Пословника? (Да.)

 Реч има народни посланик Енис Имамовић. Изволите.

 ЕНИС ИМАМОВИЋ: Хвала, уважена председнице. Најпре тражим објашњење од вас – зашто у законском року нисам добио одговор на посланичко питање које сам поставио у вези програма повратка и одрживог опстанка Бошњака у општини Прибој?

 Морам да нагласим да су ми подаци које сам затражио у том посланичком питању били од круцијалне важности за припрему дискусије о буџету и за припрему амандмана о буџету. Као што сам рекао, нити је Влада испоштовала рок од 15 дана да достави одговор на то питање, нити је Скупштина учинила нешто да натера Владу да поштује закон и да поштује рокове.

 Такође нисам добио ни обавештење о томе зашто се у тужилаштву, суду и полицији у Новом Пазару и другим санџачким градовима и даље приликом запошљавања фаворизују кандидати српске националности иако су далеко слабије оцењени од Бошњака, чиме се додатно нарушава ионако неусаглашена структура у тим институцијама и недовољна заступљеност Бошњака у њима. Због тога смо ми у неколико протеклих година у више наврата организовали мирне протесте у Новом Пазару како бисмо скренули пажњу на то, а данас, колико видимо, неки су се пред изборе сетили да Бошњаци нису довољно заступљени у тим државним органима.

 То су питања на која чекам одговоре, а данас тражим објашњење од министра правде Николе Селаковића, министра за рад Александра Вулина и ваљда одлазећег министра одбране Братислава Гашића, као и начелника Генералштаба Љубише Диковића о њиховом непримереном дочеку који су организовали хашком осуђенику генералу Лазаревићу. Врло је опасна порука када државни врх организује овако непримерен дочек за човека који је пред Хашким трибуналом осуђен на 15 година затвора због злочина против човечности, кршења закона и обичаја ратовања и других нехуманих дела на Косову 1999. године, са циљем етничког чишћења.

 Упркос томе што је генерал Лазаревић знао за чињење ратних злочина од стране његових јединица и од стране његових трупа, он их је недвосмислено подржавао. Формације под његовом командом су одговорне за масовно етничко чишћење, мучења, паљевине и друге злочине који су почињени 1999. године, између осталог и у Бошњачкој махали у Косовској Митровици, а који су водили систематском чишћењу, етничком чишћењу албанског, бошњачког и другог несрпског становништва. Управо су оружане формације за које је био одговоран генерал Лазаревић 29. априла 1999. године у насељу Бошњачка махала у Косовској Митровици запалиле породичну кућу тадашњег савезног посланика др Сулејмана Угљанина.

 Имајући све ово у виду, мене занима одговор председника Владе – ко је овим министрима одобрио или наложио одлазак на овај срамни дочек, да са својих државних функција величају злочине и злочинце? Такође, тражим и објашњење од председника Националног савета за сарадњу са Хашким трибуналом Расима Љајића, да објасни ко је за довођење овог хашког осуђеника тражио, а ко је одобрио коришћење Владиног авиона, који се финансира новцем свих грађана, између осталих и Бошњака и Албанаца? Зашто се Расим Љајић данас крије пред овом срамотом?

 На крају питам какву поруку Албанцима и Бошњацима шаљу Влада и њени министри када на овакав непримерен начин дочекују човека осуђеног за најтеже злочине над припадницима два народа и како да тај народ верује војсци и држави чији државни врх дочекује оне који су чинили, односно одобравали злочине над њима?

 (Народни посланици лупају о посланичке клупе.)

 То да ли се ови министри и начелник Генералштаба у своје приватно време диве Лазаревићу, па можда чак и Ратку Младићу и Радовану Караџићу, то је њихов морални проблем… (Искључен микрофон.)

 ПРЕДСЕДНИК: Захваљујем, посланиче, прошло је време.

 (Народни посланик Енис Имамовић протестује.)

 То је легално и легитимно, то смо видели у Британском парламенту, а ми хоћемо да будемо као и друге земље Европе.

 Реч има народни посланик др Благоје Брадић. Изволите.

 БЛАГОЈЕ БРАДИЋ: Госпођо председавајућа, уважени народни представници, поштовани грађани Србије, желим да поставим питање председнику Владе о постојећем проблему који се тиче доспелих а неизмирених обавеза друштвених предузећа по извршним пресудама за потраживања из радног односа.

 Наиме, Влада Републике Србије донела је одлуку о формирању радне групе за анализу стања у вези са извршавањем пресуда Европског суда за људска права. Акционим планом су, који је усвојила радна група, а Влада прихватила Закључком од 14. априла 2011. године, предвиђене одговарајуће мере, као и доношење одговарајућих закона.

 Како у Републици Србији не постоји јединствена и релевантна евиденција извршних судских пресуда за потраживањa из радног односа која нису измирена, радна група је предложила Влади доношење уредбе о евидентирању доспелих неизмирених обавеза друштвених предузећа по извршеним пресудама за потраживањa из радног односа, којом би се утврдила укупна обавеза, као основ за предлагање прописа и за њихово измирење.

 Предмет евидентирања по уредби су доспеле а неизмирене обавезе на дан 31. децембар 2011. године које имају друштвена предузећа по пресуди за потраживања из радног односа која је постала извршна до 30. јуна 2011. године, а обухвата пресуђену главницу, камату обрачунату према пресуди и трошкове поступка.

 Након извршеног евидентирања стало се са решавањем овог проблема све до 25. јуна 2015. године, када је Влада Републике Србије донела Одлуку о измени Одлуке о образовању радне групе за припрему прописа којим ће се уредити начин регулисања доспелих а неизмирених обавеза друштвених предузећа по извршним пресудама за потраживање из радног односа.

 Задатак радне групе је да изврши анализу врсте доспелих неизмирених обавеза друштвених предузећа по извршним пресудама за потраживање из радног односа, да предложи начин утврђивања обима обавеза и могуће начине измирења тих обавеза и да на основу сачињених анализа и предлога достави мишљење и предложи одговарајуће прописе којим ће се уредити начин регулисања доспелих неизмирених обавеза друштвених предузећа по извршним пресудама за потраживање из радног односа.

 Моје питање је – да ли је радна група сачинила извештај о свом налазу у односу на задатке које је добила? Под два, да ли је Влада Србије разматрала и донела одлуке на основу извештаја радне групе? И под три, када ће радницима бити исплаћена њихова потраживања?

 Друго питање се односи на понављање питања које сам поставио прошли и претпрошли и претпретпрошли пут, а оно се упућује председнику Владе и госпођи Зорани Михајловић – када ће из центра града Ниша бити измештена железничка пруга? Пошто сам добио немушти одговор од Министарства, ја сам питање поновио прошли пут, никакав одговор нисам добио, те вас молим, госпођо председавајућа, да инсистирате да добијем валидан одговор. Дакле, када ће железничка пруга бити измештена из града Ниша?

 Друго питање – ако не изместите пругу, да ли је тачна тврдња појединих функционера из Српских железница да ће та пруга бити привремено електрифицирана? Молим да ми се то одговори.

 Треће питање постављам председнику Владе Александру Вучићу. Питам – када ће грађани Ниша, југа и југоистока Србије чути какав је план привредног и економског развоја Ниша, југа и југоистока Србије? Оно што сте обећавали у предизборној кампањи 2014. године и 2012. године је да ће град Ниш бити град са новим радним местима, град великих булевара, нових послова и нових инвестиција.

 Од тада до данас, од када сте преузели власт у граду Нишу, у граду Нишу је 365 привредних друштава мање него што је било 2012. године и 201 предузетник је мање него што их је било 2012. године. Доживели смо да нам искључују струју због неплаћених рачуна уличне расвете. Доживели смо да немамо ко да замени сијалице на уличној расвети па је пола града у мраку. Доживели смо да нам школе буду у блокади. Доживели смо да јавна предузећа буду у блокади. Зато вас питам – који је економски план развоја града Ниша, југа и југоистока Србије? Захваљујем.

 ПРЕДСЕДНИК: Реч има народни посланик Балша Божовић. БАЛША БОЖОВИЋ: Захваљујем, председнице Народне скупштине. Питам Владу Републике Србије, пре свега ресорно задуженог министра у Влади, господина Лончара – како је могуће да смо рекли да ће се решити проблем са листама за чекање за наредну, 2016. годину, уколико имамо податак да је за РФЗО у буџету предвиђено пет милијарди мање за наредну годину?

 Како је могуће да ћемо решити листе за чекање, што је можда горући и највећи проблем када су у питању грађани Србије који имају потребу да се лече уколико се разболе, уколико се те болнице буду само окречиле и офарбале? Неколико пута смо упућивали на то да није довољно само окречити болнице у Србији. Ако их окречите и реновирате, то не значи да смо решили проблем здравства у Србији, који је горући проблем у последњих неколико деценија.

 Не може се решавати проблем на начин да предвидите мање субвенције за здравство, пре свега када су у питању запослени у сектору здравства, а да се притом он односи на оне које чисте те болнице и оне који чувају те болнице. Ако министарка Кори Удовички може да одговори мени као народном посланику – како је могуће да се на један паушалан начин решава проблем вишка запослених у јавном сектору, како то госпођа министарка Удовички често говори, на такав начин да заправо довeде у питање хигијенске услове у болницама у Србији?

 Зашто? Зато што је то веома важна ствар. Ако Влада Републике Србије каже да ће решити проблем у здравству и да ће грађани моћи да се лече, а онда као једину меру предлажу кречење болница, а с друге стране снижавају хигијенске услове у тим болницама, грађани Србије онда немају чему добром да се надају, а камоли да мисле да ће листе за чекање крајем 2016. године нестати.

 Питам затим господина Вујовића – како мисли да грађани Србије преживе 2016. годину, с обзиром на то да буџет који се данас налази у процедури у Скупштини и о којем се води расправа у појединостима има толико мањкавости, које се пре свега односе на грађане који не могу да дођу до посла?

 Нема новца за грађане који траже посао. Нема новца за просветне раднике, за здравствене раднике. Нема новца за најталентованије у Србији. Нема новца за младе таленте у Србији. Нема новца за ствари које се тичу свакодневног живота, али са друге стране се издваја 126 милиона евра за отварање нових 30.000 страначких радних места испред СНС. Са друге стране, има новца за лажне инвеститоре, попут „Београда на води“, попут најављене инвестиције у Новом Саду, попут многих других лажних инвеститора и инвестиција које се данас у име Владе Републике Србије најављују грађанима за 2016. годину.

 Постављамо питање министру унутрашњих послова Републике Србије – каква је то сигурност у Србији и на ком је нивоу безбедност грађана уколико знамо да Министарство унутрашњих послова и припадници Министарства унутрашњих послова и Војске Републике Србије имају толико мизерне плате да свој живот ризикују за плату са којом не могу да преживе од 1. до 30. у месецу?

 Министарку пољопривреде питамо – како је могуће да је пољопривреда развојна шанса Србије, уколико имамо дан-данас протест пољопривредника у Србији, који се смрзавају недељама, док медији то не објављују, а с друге стране, имамо мање новца за пољопривреду?

 С друге стране, како је могуће да има пара за пропала јавна предузећа, чији директори имају неколико стотина хиљада динара плату, неки и неколико десетина хиљада евра примања? Ако само знамо да је 94 милиона евра „Петрохемија“ у минусу, то превазилази износ уштеда на пензијама. Како је могуће да Влада нема за најстарије суграђане, а има за своје кадрове из СНС? Захваљујем.

 ПРЕДСЕДАВАЈУЋИ: Време. Захваљујем. Реч има овлашћени представник СПС народни посланик Неђо Јовановић. Изволите, господине Јовановићу.

 НЕЂО ЈОВАНОВИЋ: Захваљујем се. Моје питање се поставља Министарству правде и Влади Републике Србије, а надовезује се на раније већ постављена питања од стране неколико посланика нашег парламента. Конкретно, ради се о једној опасности од ревизије историје, историјских чињеница, од нечега што подразумева рехабилитацију оних покрета, појединаца, свега онога што је представљало колаборационизам, свега онога што је представљало пошаст у једном великом периоду историјских недаћа, историјских искушења не само за српски народ већ за сваки слободољубиви народ и у Европи и у свету који се борио против фашизма.

 Налазимо се у времену када законска регулатива која се односи на рехабилитацију омогућава да се рехабилитују и они који, како се то каже, правном рехабилитацијом доживљавају истовремено и нешто што сваки слободољубиви човек не би могао да прихвати, а то је реинкарнација зла.

 Због чега се на ове чињенице указује? Због тога што је недавно покренутом рехабилитацијом, сходно одредбама Закона о рехабилитацији који ова влада није донела, започео поступак правне рехабилитације Милана Недића. Не желећи да се упуштамо ни као странка ни било ко од нас појединачно у личност Милана Недића, желимо само да укажемо на његову историјску улогу у историјском контексту када су чињена брутална злодела на штету пре свега Јевреја, пре свега Рома, свих патриота, свих родољуба, свих оних који су се борили за слободу.

 Логично је да се у том правцу не може ни у ком случају искључити могућност да та тзв. правна рехабилитација нема рефлексију на историјску рехабилитацију. Не може нас нико уверити, ни било ко ко се са стручног аспекта бави историјом, историјским чињеницама, да се историјска рехабилитација може заштитити, односно да нема никаквог додира са правном рехабилитацијом. Ове две категорије, ова два института се неминовно прожимају.

 Социјалистичка партија Србије као део коалиције, као део Владе и сама Влада која је дала велики допринос у обележавању свих догађаја, а нарочито историјских догађаја који се везују за недавну прошлост борбе против фашизма, наравно да стоји на становишту да се овакви поступци и овакви чинови не могу посматрати са добром намером нити се могу посматрати као поступци који воде добром.

 Напротив, уколико се поступци према личностима као што је Милан Недић наставе, онда ћемо изаћи из оквира не само идеолошких подела, које су природне поделе, не само из подела које су продукт политичких разлика, већ ћемо изаћи из оквира онога што подразумева један природан приступ и једно логично размишљање у односу на те историјске чињенице и ући ћемо у једну велику опасност која се зове сатисфакција свих оних злочинаца, свих оних злодела, свих оних који су представљали зло за целокупан народ у свету, односно све популације које су биле под ударом фашизма и свих оних идеологија које су сличне фашизму.

 Због тога једноставно сматрамо у СПС, а уверен сам да је то и став Владе Републике Србије, да законска регулатива којом се прописује поступак рехабилитације мора бити промењена, мора бити усклађена са оним што подразумева заштиту моралних вредности не само са становишта личног етичког кодекса, са становишта колективног морала, већ са становишта заштите основних добара, основних људских права, заштићених Уставом и међународним конвенцијама. Захваљујем вам се.

 ПРЕДСЕДАВАЈУЋИ: Захваљујем, господине Јовановићу. Реч има народни посланик, овлашћени представник СНС, народни посланик др Дарко Лакетић.

 ДАРКО ЛАКЕТИЋ: Захваљујем. Поштовани председавајући, уважене колеге народни посланици, пре него што поставим данашње посланичко питање, осврнуо бих се пре свега на једног од претходних говорника који је поставио једно посланичко питање које се тиче здравства. У том питању ја сам заиста осетио једну велику дозу сарказма, из разлога што и данас у Војводини власт врши Пајтић, Бојан Пајтић и његови људи, и здравство у Војводини припада тој власти.

 Како да разговарамо о било чему када пројекат попут пројекта „Каменица 2“ до дана данашњег не само што није завршен већ није ни близу завршетка, а да не говоримо о томе да тај пројекат прати мноштво контроверзних и различитих ситуација које дефинитивно нису у складу са законом.

 Данашње питање постављам министру унутрашњих послова и министру правосуђа. Наиме, као здравственог радника и грађанина ове земље интересује ме како је могуће да се толико разликују цене медицинске опреме у Војводини у односу на Републику Србију и у односу на тржишне цене у Европи.

 Данас ћу, наиме, поставити два питања. Прво, за које бих направио један адекватан увод, а то је – још пре седам година кренуло се са реализацијом пројекта „Каменица 2“, који је тада по пројекцијама вредео око 18 милиона евра. Пројектом који је тада представљен били би решени апсолутно сви проблеми који су везани за радиотерапију на простору АП Војводине. До данас он није завршен и, нажалост, није ни близу реализације. Овим неоправданим кашњењем најтежи пацијенти који су оболели од малигних болести не могу добити толико дуго очекивану спасоносну терапију зрачењем.

 Стога питам државне чиновнике у два поменута министарства, МУП и правосуђа, где је тих 18 милиона евра отишло и на шта је утрошено? Како је могуће да се тражило додатно задужење од 15 милиона евра преко поменуте суме од 18 милиона када уопште није поднет извештај како је утрошен тај новац пре тога? Где је тај новац уопште? Да ли је реч о великој пљачки државног новца? Желим одговор и од министра правосуђа и од министра унутрашњих послова. Такође, захтевам да финансијски форензичари утврде где је нестао тај новац. Колико сада кошта квадрат, један метар квадратни у „Каменици 2“ када она још увек није завршена? На коју суму је изашао тај један квадрат?

 Постављам и друго питање, а то је – да ли је јавни позив за линеарне акцелераторе у истом случају падао, колико ја знам, три пута из разлога што је цена тих апарата вишеструко била већа од тржишне и пројектована можда на једног понуђача? Молим и министра правосуђа и министра унутрашњих послова да одговоре на ова питања. Хвала пуно.

 ПРЕДСЕДНИК: Да ли још неко жели да постави питање? (Не.)

 Обавештавам вас да су спречени да седници присуствују следећи народни посланици: Наташа Вучковић и Младен Грујић.

 Сада ћемо имати паузу. Изволите.

 ЗОРАН БАБИЋ: Повреда Пословника, госпођо председнице и нећу тражити да се о њој гласа. Повређен је члан 107. став 1 – повређено је достојанство Народне скупштине. Повређено је достојанство свих жена народних посланица да деле исту просторију са женомрзитељем као што је то Драган Шутановац.

 Повређено је достојанство Народне скупштине и свих народних посланика који поштују жене у односу на Драгана Шутановца који наставља да упућује претње, који наставља да вређа жену само зато што је члан СНС.

 Од када се даме, жене, у Србији деле по политичкој припадности? Који је то закон који само зна Драган Шутановац, нажалост још увек народни посланик, нажалост још увек јавна личност, мада му је више место на пашњаку, него у Народној скупштини и уопште у јавности, да овако нешто ради и да настави да вређа, да настави да говори о некоме ко је службеница Народне скупштине и говори о њој да се ради о непристојној и неваспитаној особи, која је на волшебан начин запослена у Скупштини Србије?

 Када је Драган Шутановац упутио овакву реч, вероватно да је говорио о себи, као неваспитаном и непристојном човеку који је друге колеге називао „ђубретом“ и који је на волшебан начин, али не на своје име и презиме, завршио у Народној скупштини Републике Србије.

 Недостојно је да даме, жене у парламенту деле исту просторију са човеком који мрзе друге жене и који упућује непристојне поруке преко друштвених мрежа, који лајкује неке статусе, који су директно упућени против, не само колегинице из посланичке групе СНС, већ и према свим женама у Србији.

 ПРЕДСЕДНИК: Сада ћу одредити паузу, јер чекамо мишљење Владе да дође овде и да одбори заврше свој део посла. Мишљење Владе ћете имати чим дође у ову зграду, постављено на е-парламент, али како ћемо радити сукцесивно, дакле, обратите пажњу само на прву групу амандмана, како смо се јуче и договорили. Значи, нећемо да радимо читаву ноћ, па да, права реч није да искористим за такав начин рада, погледајте рецимо првих 20 амандмана, грубо речено, јер не могу да одлучим у ваше име колико дуго ћемо посветити пажњу, можда и једном амандману.

 Морамо да сачекамо мишљење Владе да дође и да одбори заврше посао. По мојој процени, видимо се у 17.00 часова.

 Свакако ћете бити на одборима, тако да ћемо наставити да радимо у 17.00 часова. Хвала.

(После паузе – 17.30 )

 ПРЕДСЕДНИК: Извињавам се посланицима, председник Одбора за законодавство и за уставна питања прецртава руком нешто извештај, преправља, па чекамо. Није до мене.

 Није до мене, ја сам добила извештај први, али сада ми је последња информација да руком исправља па ћемо морати још да чекамо. Свакако ћемо почети и радити како смо и планирали. Није до мене. Не могу баш да прихватим сву одговорност.

 (Балша Божовић: Пауза.)

 Већ смо на паузи, значи нисмо почели да расправљамо о амандманима, сачекаћемо и то.

 Ми имамо извештај Одбора за финансије, уредно постоји на е-парламенту тако како је, само да добијемо и на е-парламент или „и“, како неко воли да каже и извештај Одбора за уставна питања и законодавство.

 Присуствовала сам гласању, све је било завршено пре 15 минута, сада су ме обавестили да се исправља нешто руком, али ћемо радити.

(После паузе – 17.35)

 ПРЕДСЕДНИК: Можемо да почнемо.

 Сагласно члану 90. став 1. Пословника Народне скупштине, обавештавам вас да ће данас овде бити присутни сви чланови Владе и њихови сарадници: државни секретар у Министарству финансија, помоћник министра финансија, виши саветници у Министарству финансија и један од сарадника у Министарству финансија, као и сарадници надлежних министара по потреби, зависно од амандмана.

 Примили сте амандмане који су на Предлог закона поднели посланици. Примили сте извештаје надлежних одбора. Како сам вам рекла, на е-парламенту постоји све. Добићете у штампаној форми, иако сам ја велики противник трошења пара на штампане ствари. Полако ћемо то да укидамо, то сам обећала.

 Пошто је Народна скупштина обавила начелни претрес, сагласно члану 157. став 4. Пословника Народне скупштине, отварам претрес Предлога закона у појединостима.

 Реч има народни посланик Катарина Ракић, по Пословнику.

 КАТАРИНА РАКИЋ: Хвала. Поштована председнице, рекламирам Пословник, члан 107, јер сматрам да је прекршено достојанство, јер уласком једне особе, не могу да је назовем ни господин, ни колега, уласком Драгана Шутановца у парламент…

 ПРЕДСЕДНИК: Посланице, морам да вас прекинем.

 КАТАРИНА РАКИЋ: Дозволите ми да образложим.

 ПРЕДСЕДНИК: Морам да вас прекинем и морам да имам исте аршине према свима. Посланици су сви равноправни, свих 250 посланика. Како сте кренули, молим вас са уважавањем говоримо једни о другима.

 КАТАРИНА РАКИЋ: Ево, прескочићу тај део. Желела бих да, пре свега у своје име, затим у име свих жена из СНС, у име свих жена грађанки Србије, да најоштрије осудим јучерашње лајковање, јучерашње свиђање од стране Драгана Шутановца једне изјаве на Твитеру, којом се на најбруталнији начин омаловажавају жене. Жене су грађани Србије, жене ће данас бити увређене свакога тренутка када се Драган Шутановац буде јављао да брани буџет…

 ПРЕДСЕДНИК: Посланице, не можемо да разговарамо тако, јако ми је жао. Само реците у чему сам ја повредила Пословник члан 107?

 КАТАРИНА РАКИЋ: Увредили сте из разлога што сматрам да Драган Шутановац данас мора преузети одговорност за оно што је изрекао јуче. Не може седети у истој сали са нама женама, не може нас вређати и седети и бранити буџет.

 ПРЕДСЕДНИК: Посланице, ви знате да ја не могу да одређујем који ће посланик долазити у парламент, а који неће. Ја се извињавам, али не могу ја да поднесем оставку у туђе име. Нема реплике на повреду Пословника.

 На назив главе 1. и члан 1. амандман у истоветном тексту поднели су посланици Зоран Живковић и Владимир Павићевић. Да ли посланици желе да причају о Предлогу закона о буџету? Реч има народни посланик Зоран Живковић.

 ЗОРАН ЖИВКОВИЋ: Схватио сам ваше питање као реторичко питање. Наравно да желимо да говоримо и господин Павићевић и ја.

 Амандмани на буџет које смо поднели колега Павићевић и ја у своје лично име и у име Нове странке и у име доброг дела грађана Србије су карактера „брише се“, зато што сматрамо да је предлог буџета који је дат непоправљив, те да је најбоља ствар за добро државе, народа, жена, мушкараца, деце у Србији да се повуче овај предлог буџета, да се припреми у наредних неколико дана један озбиљан предлог буџета.

 У том случају бисмо могли да опростимо и кашњење, јер је 1. новембар био рок да се пошаље текст и убрзавање процедуре, јер од доласка текста у Скупштину, до расправе о њему, треба да прође 15 дана, а прошло је само четири-пет дана.

 Али, методолошки део није толико битан колико суштина буџета, који, као што сам већ рекао у начелној расправи, није развојни, није социјални, него је расипнички, у делу врха власти, чак не ни за чиновнике. То је статистичко-књиговодствена манипулација, која не би прошла ни онај чувени полиграф који је овде постао средство, машина, сокоћало за брисање биографија што старијих, што мало новијих.

 Овај буџет не води Србију у добром правцу. Неки би рекли да је то одустајање од реформи, а ја се не слажем са њима, јер мислим да није ни започет процес реформи. Овакав буџет неће ништа добро донети грађанима Србије и зато га треба брисати, а постоји, наравно, начин да се кроз привремено финансирање створе услови да се донесе озбиљан буџет за државу Србију.

 Шта би било озбиљно у том буџету? Пре свега то да се они примарни подаци, оне чињенице на основу којих треба правити буџет, да оне буду веродостојне.

 То је питање колика је било уштеда прошле године? Да ли је та уштеда у самом буџету? Да ли је то последица ускраћивања трансфера локалним самоуправама и утеривања јавним предузећима обавезе да дају у буџет и оно што нису зарадили? Требало је утврдити прецизно колики је број запослених људи у овој држави? Колики је број људи који раде у државној служби, на разним нивоима, спремити адекватна документа, стратегије и тактичке потезе за то како да се смање трошкови буџета, а како да се кроз капиталне инвестиције створе услови за будуће инвестиције у овој земљи.

 Иначе користим само два минута. Нисам хтео да користим пет минута.

 ПРЕДСЕДНИК: Користили сте.

 ЗОРАН ЖИВКОВИЋ: Не, не, то је ваша грешка. Нисам рекао да хоћу.

 ПРЕДСЕДНИК: Немојте, молим вас. Сад ћу ја да лупам пацке посланицима и да вичем.

 ЗОРАН ЖИВКОВИЋ: Не бих да ви лупате било шта. Ако вам треба ових пет минута, није никакав проблем.

 Да је буџет тако добар, као што је најављиван јуче у начелној расправи председника Владе и присутних министара, онда би вероватно добар број људи у Србији одговорио на мој позив, који сам упутио јуче пре подне, да сви они који су задовољни политиком коју води Влада Александра Вучића се окупе данас испред парламента Србије и да покажу своје одушевљење том политиком.

 Уз најбоље напоре нисам приметио никаква окупљања, ни близу, ни непосредно испред парламента, тако да је то очигледан доказ шта се иначе дешава, какав је став грађана Србије у односу на буџет који нам је предложен.

 Буџет је поново пресекао сваку могућност озбиљног финансирања пољопривреде, пољопривредника. Они су спречени да добију субвенције на које су навикли, барем у том минималном износу, уз велику причу о томе да је ова држава, ова влада посвећена пољопривреди као развојној шанси Србије. У животу се то не дешава. Они су ускраћени чак и на слободу кретања кроз Србију, јер су блокирани на неколико магистралних путева по Војводини, не чује се ништа од њихових захтева.

 Стање у култури, стање у социјали, новац који је предвиђен у буџету за 2016. годину је катастрофално мали и од тога не можете да направите ни минимум социјалне заштите, а камоли у култури било шта што би могло да се евидентира у наредних годину дана као неки културни допринос или допринос у култури, а култура је, знам да ће то бити страно добром делу колега, врло важна ствар у једној држави.

 Очигледно да се власт Александра Вучића определила да култура и пољопривреда буду заступљене на националним телевизијама кроз Фарму, Парове, Биг брадере. Како се зваше она емисија између фарме, када иде фарма, па се појави Вучић, па онда опет иде фарма или је све то иста емисија?

 Не знам како се зове та емисија, али генерално овај буџет угрожава економску, социјалну и сваку другу сигурност грађана у 2016. години, а са друге стране растерује и оно мало инвеститора, домаћих и страних, који су неопрезно или са добром намером желели да дођу у Србију и да остваре своје бизнис планове, своје пословне амбиције, али овакав начин, овакав буџет, буџет који никако не би прошао онај несретни полиграф, не може да буде гаранција ни за какав напредак.

 Ми имамо следеће године изборну годину, бар на неким нивоима, вероватно на свим нивоима. Овај буџет ће бити најбољи део кампање опозиције у следећој години.

 ПРЕДСЕДНИК: Хвала. Реч има народни посланик Владимир Ђукановић, повреда Пословника.

 ВЛАДИМИР ЂУКАНОВИЋ: Рекламирам наравно повреду члана 107. Дужни сте били да реагујете, јер се вређа достојанство парламента и обмањује комплетна јавност, обмањујемо сви ми овде када неко износи невероватне тврдње везане за националне телевизије, посебно за ријалитије.

 Власници тих ријалитија, уважени господине, били су неки функционери, чак и председник партије са којим сте ви у коалицији и тада су ти ријалити настали. Према томе, немојте да обмањујете јавност, никакве везе Александар Вучић нити било ко има са ријалитијима. То је ваш продукт. То је у ваше време настало. Ако је неко кренуо да трује народ са тим, то сте баш ви кренули да радите. Хвала.

 ПРЕДСЕДНИК: Реч има министар Иван Тасовац.

 ИВАН ТАСОВАЦ: Ја бих молио, као ресорни министар, само да вам скренем пажњу на једну ствар. Ви овде коментаришете програме комерцијалних телевизија. Они не потпадају, конкретно ово што сте споменули, ни под културу, ни под информисање, али сте рекли једну ствар са којом се сви слажемо, а то је колико је култура важна.

 Међутим, исто тако морате да будете свесни да без јаке и стабилне економске базе нема ни системске подршке култури и културним институцијама. То је са једне стране и због тога је јако важно да овај буџет буде потпуно реалан и да омогући стабилност. То је једна ствар.

 С друге стране, ова влада је на исти начин свесна да ви немате ни успешно друштво, ни успешну економију без јаке културе. Економија је потребна култури, култура је потребна економији. Креативне индустрије су оно што је потребно свима нама и како будемо те две ствари спајали и како будемо били у томе успешнији, тема ријалитија ће бити тема домаћег васпитања, да ли неко жели да их гледа или не, али хвала вам што сте сада споменули то што је важност културе, јер управо је то препознато кроз овај буџет.

 Када погледате на крају колико је у буџету ове године издвојено за саму културну продукцију и програме, то је за неких 400 милиона више него у буџету претходне године.

 ПРЕДСЕДНИК: Реч има министар Вујовић.

 ДУШАН ВУЈОВИЋ: Ваш амандман гласи – члан 1. брише се. Члан 1. је резиме овог буџета. Члан 1. даје резиме примања прихода и примања расхода и издатака.

 Од свих ствари које сте поменули, у овом члану се налази, за пољопривреду, да угрожава пољопривреду и не даје ништа за пољопривреду, на страни 3, тачка 1.4 – субвенције, друга алинеја, пољопривреда добија 27.951.000.000, исто као и прошле године, једна седмина процента мање. Тиме не видим да је угрожена пољопривреда. Информација је веродостојна. Требало је да прочитате тај део.

 Други део који сте рекли се односи на културу. Овде постоји субвенција за јавне сервисе, информисање – 4.000.000.000, а прошле године је било 9.000.000.000. Образложење је било дато јуче. Такође, нисте у праву. Треће, ако тражите да се брише цео члан 1, онда самим тим тражите да се брише цео буџет, па према томе нема смисла да се јављате за две минуте и да говорите о свим осталим члановима.

 Само вас на то упозоравам. Ово није први пут да то радите, да стављате брише се на све. Ако стављате брише се на први члан, онда повуците ове остале амандмане, пошто немају смисла, ни логички, ни правно, ни у овој скупштини. Хвала.

 ПРЕДСЕДНИК: Наставићу да дајем реч, али само једно упутство министрима. Само две минуте један министар.

 (Владимир Павићевић: Пословник.)

 Само моменат, немојте викати, да не би улазили у реплике.

 Министри по Пословнику имају право на реплику, као и посланици. Изволите.

 ВЛАДИМИР ПАВИЋЕВИЋ: Даме и господо народни посланици, поштована председнице Народне скупштине, уважене министарке и уважени министри и поштовани гости, гошће из Министарства, рекламирам поштована председнице Народне скупштине, чл. 171. до 177. Пословника наше Народне скупштине.

 Било је неопходно, мислим госпођо Гојковић, да интервенишете када је нама, народним посланицима у нашој Народној скупштини, не само мени и не само господину Живковићу, министар Вујовић сада рекао да нема смисла да подносимо амандмане на преостале чланове предлога закона када амандман који гласи – брише се, поднесемо на први члан једног предлога закона.

 Поштована госпођо Гојковић, мислим да је било неопходно да министру Вујовићу саопштите, ако он то већ не зна, да када један народни посланик сматра да је један предлог закона у целости лош, да тај народни посланик, министре Вујовићу, има легитимно право на основу Пословника Народне скупштине, на основу Закона о Народној скупштини и поштована господо, на основу Устава наше Републике, да се бори овде кроз амандманску расправу, господине Вујовићу, цео дан, целу ноћ ако треба, да би се анулирала садржина једног веома лошег предлога закона.

 Поштована госпођо Гојковић, ви сте председница Народне скупштине, ја сам сматрао да је ваша обавеза била, да када угостимо људе из Владе РС и када они покажу једно непоштовање према Скупштини, какво је сада показао министар Вујовић, да ви имате обавезу да реагујете и да усмерите господина Вујовића ка тачно и прецизно дефинисаним члановима нашег Пословника. Хвала.

 ПРЕДСЕДНИК: Хвала. Да ли сам прекршила Пословник? Гласамо? Сматрам да нисам. Министар је изнео своје мишљење и није прекорачио границу у комуникацији.

 (Владимир Павићевић: Али, то је поштовање правила и достојанства.)

 Волела бих када би сви размишљали о достојанству Скупштине. Дакле, сви ми заједно и да допринесемо мало некој бољој слици рада нашег парламента.

 Којим редом су се јављали посланици?

 (Зоран Живковић: Реплика.)

 Само моменат да чујемо посланике, реплика не. Не можемо имати увек реплику када министар изнесе свој одговор на нечије излагање и не можемо тиме куповати време.

 Зоран Бабић. Јел' амандман, извињавам се?

 ЗОРАН БАБИЋ: Да, по амандману. Госпођо председнице, даме и господо министри, поштоване колегинице и колеге, сви који су задовољни политиком Александра Вучића, изашли су пре годину и по дана на изборе, гласали су и подржали су ту политику, врло транспарентно, јавно и таквих је више од 50% грађана Републике Србије.

 Ти и такви су такође изласком на изборе рекли и показали шта мисле о политици ових отписаних или обрисаних предлагача амандмана. Тако да, као што им тада нису веровали, нису им веровали ни сада на било какав позив.

 Данас они људи у Србији који подржавају политику Александра Вучића и СНС, одазову се позиву СНС, па као пре неколико вечери, у Ужицу, када је позориште у Ужицу било тесно да прими све те људе, па онолико колико људи је седело толико је људи стајало, а још толико људи је стајало испред Народног позоришта у Ужицу, е то су људи који су дошли, показали да подржавају политику Александра Вучића.

 Као што је пре неколико вечери, у Вуковом дому културе у Лозници, такође су се скупили људи и унутра, али и напољу да покажу да подржавају реформску политику Александра Вучића, а самим тим и показали однос према овим обрисаним предлагачима амандмана.

 Тако је и пре неколико дана, само једна месни одбор у Новом Саду, месни одбор СНС окупио више од 500 људи показујући подршку председнику Владе и председнику СНС, господину Александру Вучићу. Тако ће и Новосађани, 18. децембра да напуне „Спенс“, показујући подршку коју Александар Вучић и политика Александра Вучића има и у Војводини, али и у свим осталим крајевима Србије.

 Оно када неко ко је као прилепак био уз неку листу, па на тај начин на нека мала врата ушао у парламент, па сада покушава да позива у име некога другога шта је друго него покушај плагирања политике Александра Вучића. Не може то успети, препознају људи у Србији оне који су искрени, оне који су марљиви, оне који су честити, од оних који су рециклирани, па да се заборави све оно и да се заборави она политика која је настала на згаришту ове скупштине, која је опрана неким „венишом“ у међувремену по неким виноградима, да би дошли сада у ситуацију приказујући се само кроз ново име, али старе људе и још старију политику.

 Ти стари људи и та стара политика разумем да није навикла да се буџет, као најважнији закон једне земље, у скупштинску процедуру упути на време, а када је до 2012. године, иједан буџет, предлог буџета ушао у Народну скупштину, пред народне посланике пре Светог Николе. Ниједном.

 Када је иједан буџет, као најважнији закон једне земље, до 2012. године, био усвојен пре Светог Николе? Ниједном. Буџет за 2008. годину, усвојен 28. децембра 2007. године. За 2009. годину, 29. децембра, за 2010. годину, одлично, напредак 21. децембра. За 2011. и 2012. годину, наравно 29. децембра. Када је иједан буџет доживео да нема ребаланса те године? Ниједном. Имали сте не само један ребаланс, имали сте по два ребаланса. Имали сте буџете за 2003. годину, опростите за 2004. годину који сте усвајали у јуну 2004. године. У јуну сте усвајали буџет за ту годину.

 Привремено финансирање, када је привремено финансирање нема транспарентности, новац се троши кумовски, буразерски, онако како сте навикли и какав вам је основ политике. Због свега тога СНС наравно да је против усвајања оваквог амандмана и наравно да је за усвајање једног развојног, домаћинског буџета за 2016. годину.

 (Зоран Живковић: Реплика.)

 ПРЕДСЕДНИК: Нема реплике, није се вама обраћао.

 Изволите Марковићу, шта кажете, Пословник? Изволите.

 ЈОВАН МАРКОВИЋ: Поштовани грађани Србије, поштоване колеге и колегинице посланици, поштовани министри, поштована председнице, указујем на повреду члана 106. и члана 107. Пословника.

 Разумем да сте ви можда уморни, али начин на који је почела ова расправа је врло забрињавајући. С вашим колегом уопште нисте пратили претходно излагање и четири-пет минута колега Бабић је говорио о разним темама, само не о ономе што је дневни ред.

 За информацију, господине Бабићу, у Ужицу пре неко вече …

 ПРЕДСЕДНИК: Не можете то да радите.

 ЈОВАН МАРКОВИЋ: Пренесите господину …

 ПРЕДСЕДНИК: Пренећу, али у оквиру повреде Пословника. Јел' тако? Значи тврдите да сам повредила Пословника и тачка. Сада седите.

 ЈОВАН МАРКОВИЋ: Јел' могу да образложим?

 ПРЕДСЕДНИК: Не, образложили сте и почели сте да се обраћате Бабићу. Значи достојанство Скупштине ћемо најбоље сви вратити, поштовати на тај начин што ћемо дискутовати о буџету, јел' тако?

 ЈОВАН МАРКОВИЋ: Јел' могу да завршим?

 ПРЕДСЕДНИК: Сада ћу вам одговорити, па завршено је, до две минуте. Значи, требало ми је много краће да схватим шта хоћете.

 На амандман – брише се, члан 1. може да се говори о томе да ви желите да бришете политику Владе Републике Србије до данашњег дана и посланик Бабић ничим није мене натерао или наговорио да повредим Пословник.

 Посланик Бабић ничим није мене натерао или наговорио да повредим Пословник. Троши своје време посланичке групе или овлашћеног како жели. Имате и ви право, али немате право да у оквиру повреде Пословника радите нешто слично. Јавите се на дискусију, па одговорите шта желите. Немојте да ме терате да одузимам време…

 ЈОВАН МАРКОВИЋ: То што је господин Бабић одређене људе овде називао прирепцима….

 ПРЕДСЕДНИК: Гордана Чомић би вам давно свима већ изрекла казне и ја сам на њеној страни, могу вам рећи, али се уздржавам јер причамо о буџету.

 Значи, захваљујем. Нисам повредила Пословник. Повредили сте, злоупотреба, али нећу одузети време јер имате само 17 минута укупно дискусије. Нећу вам одузети време. Реч има народни посланик Маријан Ристичевић. Изволите.

 МАРИЈАН РИСТИЧЕВИЋ: Захваљујем. Даме и господо народни посланици, ако њихова академска честитост дозволи да ја имам право да образлажем амандмане, јер је више пута професор Факултета политичких наука мојој маленкост оспорио право да браним законе, да их коментаришем, да предлажем и да коментаришем туђе амандмане.

 Ако би ови филозофи, стручњаци за зарезе и запете дозволити, ја бих се усудио да прокоментаришем зашто не треба прихватити њихов амандман. Не зато што су они наши политички противници, не зато што су они наши политички неистомишљеници. Ми смо већ доказали више пута да не прогонимо, већ да убеђујемо, да није вредно победити, да је некад вредније убедити.

 Више пута смо показали добру вољу и све што смо могли од њихових амандмана ми смо усвајали. Усвајали смо некада и када је била нека тачка, зарез, запета вишка, ми смо то усвајали желећи да им покажемо да не желимо само поделе са политичким неистомишљеницима, већ да тражимо заједничка решења која су најбоља за грађане Србије.

 Ми смо ту вољу показивали упркос њиховој галами, вици итд. Вика коју је исказао доцент са Факултета политичких наука јасно је показао недостатак аргументације због кога и због чега не треба прихватити њихов амандман, без обзира шта они о нама мислили.

 Више пута смо гласали, не само прихватали њихове амандмане, већ и на гласању гласали за њихове амандмане него што су они за то гласали сами. То су разлози због чега мислим да не треба губити време и нашим политичким неистомишљеницима треба показати да не зарезујемо њихово брисање овог закона. Хвала.

 ПРЕДСЕДНИК: Посланик Владимир Павићевић је поднео овај амандман у истоветном тексту и дајем му реч. Седам минута сте рекли…

 ВЛАДИМИР ПАВИЋЕВИЋ: Даме и господо народни посланици, поштована председнице Народне скупштине, госпођо Гојковић, уважене министарке, поштовани министри, поштоване гошће и гости из Владе Републике Србије, у члану 1. Предлога закона о буџету Републике Србије за 2016. годину на који смо ми поднели амандман који гласи – брише се, пише да се овим законом уређују приходи и примања, расходи и издаци буџета Републике Србије за 2016. годину, његово извршавање, обим задуживања за потребе финансирања дефицита и конкретних пројеката и давање гаранције, управљање јавним дугом, коришћење донација, пројектних зајмова, коришћење прихода од продаје добара и услуга буџетских корисника и права и обавезе корисника буџетских средстава.

 Даме и господо народни посланици, поднели смо амандман - брише се на члан 1. овога предлога закона зато што смо евидентирали да постоји седам кључних речи, министре Вујовићу и даме и господо министарке и министри, којима се најпрецизније може описати Владин предлог буџета за 2016. годину. То је следећих седам речи даме и господо - некредибилност под број један, нетранспарентност под број два, арбитрарност број три, неодговорност број четири, одустајање од реформи број пет, шест и седма реч, поштована господо.

 И ја ћу, даме и господо народни посланици, поштоване министарке и министри, да аргументујем ово своје виђење како смо дошли до ових седам речи, односно пет кованица преко којих се по нашем суду најпрецизније може описати садржина оваквог предлога буџета.

 Ево, да кренемо од некредибилности, ту се наравно позивам и на извештај оних људи који су, ја мислим, позванији од свих нас овде да дају своје мишљење о овоме предлогу, а то су људи који делају у Фискалном савету. Ево шта су рекли, каже – постоји знатна неизвесност око тога колики ће се дефицит остварити у 2016. години, неефикасно спровођење јавних политика и једнократни приходи могу да га умање, али и неке не планиране обавезе могу доћи на наплату, а Фискални савет додаје, поштована господо, то је све смештено под оквир некредибилности, каже – извршење јавних прихода и јавних расхода у 2015. години указује на озбиљне слабости. У чему, даме и господо народни посланици? У планирању и извршењу буџета која се лако могу поновити у 2016. години и имати велики утицај на висину дефицита који ће се на крају остварити.

 Поштована господо, то се зове некредибилност. Желимо ли овде да усвојимо такав предлог буџета?

 Или, даме и господо народни посланици, ако говоримо о нетранспарентости, слушајте само ово, ја сам читао, консултовао се, прецизно покушао овде да дођем до података. Влада Републике Србије је на основу садржине овог предлога буџета на 404 позиције предвидела да институције троше средства на тзв. услуге по основу уговора, поштована господо. Услуге по основу уговора на 404 позиције.

 Нигде у образложењу није јасно и недвосмислено речено које су ово услуге, са којим циљем су те услуге наведене поштована господо, али не плаши нас само то, него и следеће – укупни издаци које Влада по овом основу предвидела су преко 17 милијарди динара. Господо, то се зове нетранспарентност.

 Следећа ствар, поштована господо, арбитрарност. Ево на примеру, господине Вујовићу, поштоване министарке и поштовани министри, ево аргумената, па да сучелимо наше аргументе овде у једној озбиљној дискусији о најозбиљнијем закону о којем морамо да разговарамо током једне календарске године, поштована господо. Арбитрарност, Влада Републике Србије је судећи по садржини овог предлога буџета на сопствено дискреционо одлучивање, што значи да се паре деле како Влада сама одлучи мимо парламента, мимо јавности, својим закључком ставила је преко 70 милијарди динара, поштована господо.

 Седамдесет милијарди динара за арбитрарно одлучивање мимо Скупштине, где је јутрос био гост овде из ЕУ, члан Европске комисије који је позвао све нас овде у име ЕУ да мало више држимо до достојанства Скупштине, да мало више усмеримо пажњу свих нас овде контролној функцији Народне скупштине, а у предлогу буџета арбитрарност Владе за преко 70 милијарди динара или поштована господо неодговорност, четврта кованица, четврта категорија којом описујемо овај предлог буџета.

 За земљу као што је Србија овде морам да наведем једну ствар, према квалитету инфраструктуре од стране Светске банке рангирани смо на 68. месту на свету, господине Арсићу, господине Бабићу, гошће и гости из министарства. На 68. смо месту, а од земаља Европе, госпођо Михајловић, господине Вербићу, господине Удовичићу, господине Антићу, Лончар, Вујовићу, господине Илићу, иза нас су само Молдавија, Русија, Црна Гора и БиХ, поштована господо. Је ли то одговорно делање једне Владе РС?

 Поштована господо, још једну ствар овде да кажем – одустајање од реформи је кључна порука овог предлога буџета.

 Овим буџетом сасвим је јасно да је Влада Републике Србије, са председником Владе, господином Александром Вучићем на челу, упркос томе што непрестано слушамо формалне најаве да се овде иде ка реформама, у реформе свом снагом, овај буџет, у којем проналазимо некредибилност, нетранспарентност, арбитрарност, неодговорност, за мене је јасан знак да се одустало апсолутно од онога што се зову реформе.

 Господо посланици, хоћете ли за такав буџет да гласате? Хоћемо ли неодговорну, некредибилну, арбитрарну, нетранспарентну Владу? Ја никада за то нећу гласати. Хвала.

 ПРЕДСЕДНИК: Реч има министар Вујовић. Изволите, министре.

 ДУШАН ВУЈОВИЋ: Немам више од два минута. Само ћу вам прочитати нешто да покажем да апсолутно нисте у праву и не читате оно на шта се позивате.

 Страна 114 предложеног буџета, такозване специјализоване услуге које помињете - 11,7, 46 милијарди, а испод тога пише објашњење које свако ко је добронамеран може да прочита. Оно гласи – средства ове апропријације су намењена за финансирање програма пројеката у складу са чл. 10. и 98. Закона о научноистраживачкој делатности, „Службени гласник“ број тај и тај, да не понављам. Значи, то су плате нашег научника. Како можете да говорите такве неистине, кад пише врло детаљно, позива се на „Службени лист“ и све остало? Хвала лепо.

 ПРЕДСЕДНИК: Хвала. Реч има потпредседница Зорана Михајловић. Изволите.

 ЗОРАНА МИХАЈЛОВИЋ: Стварно не знам који сте ви буџет читали, овај буџет за 2016. или можда неки буџети тамо 2004, 2005. или 2006. године?

 Дакле, овај буџет за 2016. годину и то што сте ви рекли, да се изразим најнежније што могу према вама, то је да ништа нисте у праву и да ништа није тачно од онога што сте рекли. Али, да кренемо посебно са гостом уваженим који је данас био овде у парламенту и шта је уважени гост рекао о раду ове владе, ове реформске владе.

 Између осталог је рекао – Влада је наставила са амбициозним, привредним и структурним реформама које ће допринети бољем пословном окружењу, омогућити раст, већу конкурентност и нова радна места. Охрабрујући резултати се већ виде. То каже Јоханес Хан за рад Владе Републике Србије коју води Александар Вучић. Импресиониран је хуманим односом Србије према избеглицама итд. Значи, оно што сте рекли, нисте добро рекли.

 Друго, када говорите о стању инфраструктуре, само да вас подсетим, значи, 90 километара ауто-пута ове године, а 90 наредне године. То је све оно што није било ниједне од претходних година. Зато вас молим да још једном погледате наслов буџета који читате, да ли је то за 2016. или је то за неке друге године.

 (Марко Ђуришић: Време.)

 Извињавам се.

 ПРЕДСЕДАВАЈУЋИ: Хвала. Три сата је укупно, а одузимаћу време. Дала сам упутство, одузимаћу време. Када сви своје истроше завршићемо, јер овако је врло тешко да ја стално опомињем. Нема нико веће право од вас, не брините ништа.

 (Владимир Павићевић: Реплика.)

 Реплика јер је министар рекла да нисте ништа разумели, јел' тако? Да појасните? Изволите.

 ВЛАДИМИР ПАВИЋЕВИЋ: Даме и господо народни посланици, поштована председнице Народне скупштине госпођо Гојковић, уважене гошће и уважени гости из Владе Републике Србије, господине Вујовићу, ево ја ћу на једном примеру, али господин Вујовић је највише тога рекао…

 ПРЕДСЕДНИК: Не, реплику сте добили…

 ВЛАДИМИР ПАВИЋЕВИЋ: Ево, и министарки Михајловић да кажем.

 ПРЕДСЕДНИК: Само њој.

 ВЛАДИМИР ПАВИЋЕВИЋ: Госпођо Михајловић, али и министру Вујовићу да чује, госпођо Гојковић, јутрос смо седели овде, ја сам седео, слушао и врло прецизно сам рекао шта је господин Хан саопштио између осталих ствари. Господин Хан је, наш гост јутрос овде у Скупштини, госпођо Михајловић, рекао и следеће – да много више, много боље може да се ради у погледу борбе против корупције, на пример, у погледу слободе изражавања.

 А читајући овај буџет, да одговорим и госпођи Михајловић и господину Вујовићу, пазите, поштована господо, на 404 позиције у буџету средства за услуге по уговору. Хајде да покажемо да није то на 404 позиције, па да прихватимо аргументацију господина Вујовића.

 Или, ево да додам још један аргумент, није стало све у седам минута, поштована господо, око ове некредибилности, нетранспарентности, неодговорности, арбитрарности, одустајања од реформе. Пазите следеће. Расходи за Кабинет председника Владе са 20,8 милиона у 2015. години расту на 22,3 милиона у 2016. години на основу услуга по уговору, поштована господо. Госпођо Михајловић, па шта је то него арбитрарност, мимо контроле парламента и јавности? Где то има у савременој демократској држави која почива на владавини права? Нигде. Хвала вам.

 ПРЕДСЕДНИК: Захваљујем. Реч има народни посланик Зоран Бабић. Изволите.

 ЗОРАН БАБИЋ: Данас је у посети српском парламенту, али и нашој Влади био господин Хан. Господин Хан је донео лепе вести, а те лепе вести гласе, на жалост предлагача амандмана, да ће прва поглавља бити отворена 14. децембра и то поглавља 32 и 35 и да ће их отворити Александар Вучић, председник Владе Републике Србије, и не само та поглавља, него и поглавља 23 и 24 наредне године, али и сва остала поглавља. На жалост предлагача амандмана, Влада Александра Вучића отвара поглавља, Влада Александра Вучића ће затворити та поглавља, Влада Александра Вучића ће увести Србију у ЕУ.

 Пажљиво сам слушао предлагача амандмана и пажљиво сам слушао како се извештај Фискалног савета чита дијагонално. Знате, не читате онако исправно како је потребно, него читате дијагонално, па извлачите неке ствари које вам одговарају, па упоређујете бабе и жабе и долазите до неког закључка.

 Али, исто тако, наш је данашњи гост, гост наше државе, Владе и парламента, рекао да се парламентаризам не брани буком, виком, неистинама, махањима, брисањем, него дијалогом. Фискални савет изузетно поштујемо, мислим да тамо седе врло стручни и одговорни људи, али Фискални савет чине људи од крви и меса, људи који могу и да погреше.

 Њихов посао јесте да буду нешто строжи. Њихов посао јесте да нам указују на одређене изазове, али ја ћу вам показати на једном примеру како је Фискални савет неке ствари погрешно проценио.

 Исто тако, пошто се предлагач амандмана доминантно позива на Фискални савет, али дијагонално, избацујући све оно позитивно, буџет за 2015. годину предвиђао је дефицит од 191 милијарде динара, а Фискални савет је направио предвиђање да ће дефицит бити већи и износити 230 милијарди динара за 2015. годину. Насупрот томе, господине Вујовићу, у децембру 2015. године дефицит износи готово половину од онога што је Фискални савет предвидео. И добро је што су предвидели лошије, јер су нас на тај начин натерали да се додатно ангажујемо да би направили овакав резултат.

 Следеће - привредни раст. Предвиђања по Фискалном савету привредног раста за 2015. годину су била у минусу 0,5%, док је Фискални савет оценио да је упутно да ли ће бити само толико и очекивао већу рецесију и то која је ишла чак и до минус 1,5%. Оно што је ова влада Републике Србије домаћинском, одговорном и енергичном, транспарентном политиком према јавним финансијама, према привреди, према грађанима остварила, то је раст од 0,8%, али сам сигуран да када се подвуче црта 31. децембра 2015. године тај раст ће бити цео један посто.

 Међутим, оно што предлагач амандмана није желео да чита јер му то није одговарало, а када дијагонално читате, онда избацујете све оно што је позитивно, а много више позитивног има, по оценама Фискалног савета веома позитиван макроекономски показатељ је висок раст приватних инвестиција у другој половини 2015. године нарочито.

 Ово је управо оно што смо и желели, да оживимо приватни сектор, јер одрживи раст привреде управо се може остварити кроз повећани ниво инвестиција и повећање извоза, а друга половина 2015. године управо указује на такав раст.

 Према томе, то што је предлагач амандмана овде махао, ваљда желећи да нас импресионира неким изразима, и то што је раст трошкова председника Владе порастао за неких, колико, можда милион динара, значи да само много више ради и да планира много више да ради у наредној 2016. години.

 Али, такође ћу предлагаче амандмана упутити на буџет АП Војводине за 2015. годину, па ћете видети да путни трошкови председника Владе АП Војводине господина Бојана Пајтића су три пута већи него трошкови предвиђени за путовања председника Владе Александра Вучића.

 Осамсто милиона динара је Бојан Пајтић предвидео за медије. Криминално. Где то путује Бојан Пајтић, осим што прави кампању или је можда ишао у Јужноафричку републику и тамо је давао неким невладиним организацијама, Лимпопо, хвала вам. Бојан Пајтић, звани Лимпопо. Е, то је она погубна политика која се, нажалост, одражава на то да Војводина нам је на зачељу раста и на зачељу наше државе, по свим показатељима.

 Према томе, да би нешто рекли да је лоше, морате тако нешто и да докажете. Доказ у стручној јавности, у Фискалном савету, у ММФ-у, у свим економским показатељима немате, осим у вашој политичкој заслепљености и политичкој мржњи.

 ПРЕДСЕДНИК: Реч има народни посланик Неђо Јовановић. (Драган Шутановац: Реплика.)

 Како реплика?

 (Драган Шутановац: Бојан Пајтић је поменут.)

 Знате ли колико пута ви Александра Вучића спомињете?

 (Драган Шутановац: Председник ДС је поменут у пејоративном смислу.)

 Али, до сада ниједном није тражена реплика, него користе време по амандманима. Добро. Изволите. Извињавам се вама, посланиче, знам да хоћете по амандману.

 ДРАГАН ШУТАНОВАЦ: Мислим да је потпуно природно да када се помене председник странке добијемо право на реплику.

 Рећи ћу вам о коме се ради. Ради се о Бојану Пајтићу, који је примио награду Фајненшл тајмса за најбољи регион за инвестиције у Европи. Бојан Пајтић, као председник Покрајинске владе добио је награду једног великог и познатог часописа, институције светске и сама чињеница да се то десило очигледно изазива нервозу међу колегама из владајуће странке.

 С друге стране, морам да кажем да, ако говоримо о буџету на начин на који говоримо, тачно је да у овом буџету постоји више од десет и по милиона евра скривеног новца који служи за услуге по уговору и то је управо новац оних људи који се запошљавају мимо било каквог конкурса у свим министарствима, агенцијама и због тих људи ће неки људи који су запослени у Влади добити отказе, а они ће користити капитал Владе, не би ли радили у страначке сврхе.

 Господине Вујовићу, ово што је говорио колега Павићевић је потпуно тачно.

 ПРЕДСЕДНИК: Посланиче, ви сте тражили реплику на излагање претходног посланика. Значи, немојте даље да ширите и да сада причате са свима.

 ДРАГАН ШУТАНОВАЦ: Али, била је прича целокупна господина Бабића на општу тему.

 ПРЕДСЕДНИК: Он је дискутовао о амандману, како да вам објасним, знам да је пола седам, али да се сконцентришемо.

 (Драган Шутановац: Јавићу се по амандману, ево, пријавићу се по амандману. Хвала.)

 Хвала вам, по амандману. Захваљујем. Реплика, изволите.

 (Драган Шутановац: Како реплика? Нисам га поменуо ниједном речју.)

 Па њему сте реплицирали, да ли је тако?

 (Драган Шутановац: Он није дискутовао о амандману.)

 Али сте му реплицирали. Како да објасним, њему сте се обраћали. Тешко ми је да…

 ЗОРАН БАБИЋ: Помињао је претходни говорник у контексту…

 ПРЕДСЕДНИК: Тако је. Разумем, само неко се прави да не разуме.

 (Јован Марковић: Пословник.)

 Хоћемо ли да поштујемо достојанство Скупштине, да седнемо, да не вичемо и да ме пустите да вам редом дам да причате о чему год желите, само неки ред, а нас 20 не може. Нећу рећи Зорану Бабићу да седне, да ми машете колико год хоћете пословницима, јер мислим да ово уводи у хаос, да ја дам реч једном посланику, а онда да дижемо књижице.

 Не, предност има Зоран Бабић на реплику, а после ћете ви са пословницима.

 ЗОРАН БАБИЋ: Захваљујем се, госпођо председнице. Један минут ћу вас молити да продужите.

 Помињао је претходни говорник и моје име, али ја сам мушкарац, навикао сам на такав вид обраћања, али поново ћу, наравно, у име жена, у име моје две ћерке, у име моје мајке, у име многих жена у Србији, да подигнем глас против вређања које је упутио претходни говорник преко друштвених мрежа, а видим да то наставља у изјавама медијима и дан-данас.

 Када смо код тог партијског запошљавања, знате, нервоза у бившем режиму је евидентна, нервоза - зато што на сваки покушај критике имамо јасан одговор. Када кажу - партијско запошљавање, ја сам захвалан мојим колегиницама и колегама из Покрајинског парламента из СНС који су, анализирајући буџете АП Војводине, од 2006. па до 2015. године показали и доказали да за плате и додатке запосленима од једне милијарде и 320 милиона динара, колико је потрошено 2006. године, да смо дошли у ситуацију да је Покрајинска влада у буџету за 2015. годину планирала и потрошила за плате две милијарде и 83 милиона динара.

 Госпођо председнице, знате ли ви колико је ово плата? Знате ли ви колико је овде чланова породица, кумова, шурњаји, тетки, љубавница и не знам кога све не бившег режима, а садашњег у Војводини запослено на терет и о трошку грађана Србије који живе у Војводини? Знате ли колико је овде партијских кадрова запослено? Знате ли ви да су ово хиљаде и хиљаде без икаквог поступка, без икакве стручне спреме?

 ПРЕДСЕДНИК: Хвала. Сада је истекло три минута. Посланик је почео од минут, а не од нуле. Немојте да мислите да не пратим. Изволите, повреда Пословника.

 ЈОВАН МАРКОВИЋ: Поштована председавајућа, указујем на повреду члана 108. став 1. На време сам подигао руку, показао Пословник, на време сам тражио реч. То што ме нисте приметили, свесно или несвесно, то је други проблем, али нисам имао намеру да прекидам било кога. Мислим да сам управо желео својом дискусијом да усмерим ствари у том правцу да се поштује достојанство ове скупштине.

 Значи, ви сте неколико пута већ пропустили прилику да господина Бабића и друге посланике опоменете. Вама је пригодно и нормално да он каже – прирепак, рециклирани посланици итд. Овде грађани Србије не могу да чују како се добује по овим клупама са друге стране и на сваки начин се спречава говор господина Шутановца. И вама је то нормално. Вама је то у реду. У првом сату ове расправе ви на такав начин подржавате посланике са друге стране. И натерани смо да ми кажемо, да изразимо свој став о свему томе што се дешава овде на седници.

 (Зоран Бабић: Јесте ли сви ви из Ужица овакви?)

 (Јован Марковић: Ево, они нам добацују на овакав начин, а ви ништа.)

 (Зоран Бабић: Мислио сам – фини.)

 ПРЕДСЕДНИК: Добро. Мислим да има више посланика из Ужица. Јел' има још неко из Ужица? Да. Немојте тако.

 Повреда Пословника. Морамо да издржимо. Изволите.

 (Јован Марковић: Нисте ме питали да ли желим да гласамо?)

 Да ли желите да гласамо? Немам стварно одговор. Ја се трудим колико могу, али скакање, викање, повреда Пословника. Убеђена сам да грађани Србије желе да чују на шта се троше њихови новци, шта су планови, али то нико не жели и ја сам ту да…

 Изволите. Народни посланик Марко Атлагић жели реч. Народни посланик Маријан Ристичевић. Листа је пуна. Јел' ми дозвољавате да избришем листу? Хвала.

 Изволите, сада можете да се јавите.

 Молим посланике да се не јављају и омогуће Маријану Ристичевићу да говори по повреди Пословника. Само две секунде ми дајте, молим вас. Сада се јавите.

 МАРИЈАН РИСТИЧЕВИЋ: Захваљујем. Даме и господо народни посланици, рекламирам члан 104. Пословника, који гласи, у свом 1. и 2. ставу: „Ако се народни посланик на седници Народне скупштине увредљиво изрази о народном посланику који није члан исте посланичке групе, наводећи његово име и презиме или функцију, односно погрешно протумачи његово излагање, народни посланик на кога се излагање односи има право на реплику“. Став 2.: „Ако се увредљиви изрази односе на посланичку групу, односно политичку странку, чији народни посланици припадају тој посланичкој групи, у име посланичке групе право на реплику има председник посланичке групе. О коришћењу права из ст. 1. и 2, омеђено ст. 1. и 2. овог члана, одлучује председник Народне скупштине“.

 Госпођо председавајућа, немам ништа против. Ви сте дали право на реплику посланицима опозиције зато што је поменут Бојан Пајтић. Бојан Пајтић, на срећу грађана Републике Србије, није народни посланик, а како му брод тоне и брод његове странке верујем да неће ни бити. Према томе, захваљујем што сте толерантни према њима, али убудуће да на помен Бојана Пајтића њима не треба давати реплику јер Бојан Пајтић није народни посланик и на њега се овај пословнички члан не односи. Хвала.

 ПРЕДСЕДНИК: Хвала. Ако би стриктно тако радила, ви знате да морам онда једнако да радим и према свима. Значи, почели смо да тумачимо када се спомене политичка партија да дајемо и када су у питању председници странака. Немојте, молим вас, да ја будем кривац за то. Али, ако желите да гласамо, врло радо. Прихватам да се гласа вечерас о мом начину вођења седнице, врло радо.

 (Маријан Ристичевић: Не.)

 Реч има народни посланик Неђо Јовановић.

 НЕЂО ЈОВАНОВИЋ: Захваљујем се, председнице. Да, ја сам народни посланик из Ужица и као сви народни посланици желим да допринесем овом парламенту да ради на најбољи могући начин, што верујем и за моје колеге Ивану Стојиљковић из Српске напредне странке и за Јована Марковића из Демократске странке. На нама је да покажемо да ли ћемо тим квалитетом радити или не.

 Сада да се вратимо на амандман. Нама социјалистима би било велико задовољство да је велики број грађана Србије јутрос пратио пренос седнице Скупштине Републике Србије. Било би нам велико задовољство због тога што би се могла уочити велика разлика између онога што смо данас чули од високог представника Европске заједнице у односу на оно што сада чујемо од предлагача амандмана.

 Оно што је високи представник Европске заједнице данас рекао је недвосмислено јасно – да је Влада Републике Србије успела да Србију приближи Европи отварањем Поглавља 32 и 35, да је изузетно успешним председавањем ОЕБС-ом учињено нешто што није учињено уназад 40 година, да су спречена потенцијална ратна жаришта у Украјини, да је међународни углед Србије значајно порастао, да је Немачка као доминантна држава у ЕУ дала зелено светло Србији и на тај начин трасирала пут Србији ка Европи.

 Због тога, све ове референце које Србија недвосмислено има указују на то да је амандман најблаже речено депласиран. Шта би се десило прихватањем амандмана, осим класичне врсте деструкције? А та деструкција се везује за ограничавање оних циљева који су већ зацртани од стране Владе Републике Србије.

 Пре свега спровођење рационализације, спречавања пробијања буџетских средстава тамо где су буџетска средства ограничена, пре свега уштеда које су се до сада појавиле као нешто што је нужно за наставак опоравка економије и привреде Републике Србије и увођења нечега што је СПС давно прошла, а то је појава инфлаторних кретања и инфлације. Да би то спречили, наравно треба одбити предлог оваквог амандмана, како је предложен.

 Посланичка група СПС чврсто стоји на становишту да ће овакав предлог буџета допринети да у 2016. години дође до финансијске консолидације, да се рационализација спроводи на правичан начин. У том правцу верујемо оно што је речено овде и од стране ресорног министарства, уважене министарке Кори Удовички, да ће рационализација бити правична, што значи да јединице локалне самоуправе неће трпети терет који може да доведе до колапса у функционисању локалних самоуправа.

 Да ће се уредити критеријум по којима ће локалне самоуправе вршити рационализацију у јавном сектору и отпуштати одговарајући број запослених за који се утврди да су реалан вишак, при чему треба очувати и установе и јавна предузећа у којима то не треба чинити, која остварују приходе и које од тих запослених омогућавају нормалан рад и делатност за коју су регистровани.

 Наравно, да таква рационализација мора да се спроведе. Наравно, да не сме да дође до кочничара од било кога, па чак и од опозиције, да би се један такав концепт реализовао потребан, а не опструкција. Ово што се предлаже представља опструкцију против које ћемо се борити и због тога предлажемо да се амандман одбије. Хвала.

 ПРЕДСЕДНИК: Реч има народни посланик др Марко Атлагић. МАРКО АТЛАГИЋ: Уважена госпођо председнице, уважена господо министри, поштоване даме и господо народни посланици, поштовани грађани Србије, из поштовања према буџету Републике Србије, јер је ово најважнији документ за следећу годину и он у ствари одређује судбину наше државе и наше нације у целини.

 Предлажем да овај амандман одбијемо, даћу образложење. Зато што је бесмислен и зато што је нереалан. Не могу да замислим да је предлагач амандмана и бивши премијер и да предлаже први члан да се брише, читави буџет. Образложење његово је било да није развојни. Поштоване даме и господо народни посланици, два дана о томе дискутујемо, да није социјални, он је развојни, 117 милијарди више плус 36 за пољопривреду. Да ли је тачно или не? Да ли је тачно господо који негирате. Да ли је социјални благи раст плата и пензија од 4, 3 и 2 % у здравству и школству.

 Видим да негира насупрот мене али није ово време господина који негира када се буџет доносио, а он потписао 146 уговора, а са 165 милиона свом најбољем пријатељу из буџета министарства о којем се радило. Но, идемо даље, дакле, он је заиста развојни и он је социјални.

 Оно што је битно, даме и господ, да је мало оних који су веровали у фискалне реформе да могу дати добре резултате. То нису веровали ни ММФ ни друге међународне организације, а нису веровали ни дежурни кривци и критичари у нашој земљи, а поједини посланици у овој клупи.

 Да то докажем, чак је ММФ био принуђен да мења процену раста БДП за Србију за 2015. годину три пута, ту процену, позитивну нулу, па нула и целих пет и сада 0,75 и 0,8. Да ли је тачно господо народни посланици из опозиционих клупа, немам релевантне међународне организације које ово не потврђује. Знам да ви мичете главом, вама је најбоље када Србији не иде добро.

 Дозволите даље, крајња процена за 2016. годину 1,75, 1,8 али ће раст за 2017. годину бити још већи на срећу грађана Србије два, два, а за 2018. годину 3,5.

 Поштовани грађани Србије, не верујте им, плаше вас, сигурне су плате и сигурне су пензије за 2016. годину, тачно истог дана ћете добијати у минут и у секунду са оним повећањем, као што буџет овде каже и што је премијер јуче овде изложио.

 Овај амандман брише се, предлаже онај који је за „Железару“ три дана него што је успостављена рекао да раднике треба послати кући, затворити Железару, дан, сада ћу вам цитирати овде на „Н1“ телевизији. Њима је најбоље када се брише, па чак би и ову скупштину обрисали.

 Да ли је тачно или не, господо из опозиционих клупа, није тачно, то ви говорите себи, да је Република Србија смањила дефицит у 2015. години опште државе на четири, односно на 3,5? Да ли је тачно, господо из опозиционих клупа, да је ова влада заслужна насупрот нас, што резолуција УН о Сребреници није прошла?

 Да ли је тачно, господо из опозиционих клупа, да је ова влада заслужна, заједно са својим премијером, за отварање првих поглавља у овој години са ЕУ? Да ли је тачно, да је ова влада заслужна, на челу са нашим премијером, да је успела зауставити пријем КиМ у УНЕСКО? Да ли је тачно или не, грађани ће то просудити.

 Да ли је тачно, даме и господо из опозиционих клупа, да је ова влада заслужна што нису уведене санкције Русији? Да ли је тачно даме и господо да је заслуга ове владе и нашег премијера да је Република Србија на бизнис листи Светске банке за 2016. годину заузела 59. место од 189 земаља?

 Поштовани грађани Србије, ово су чињенице, то је чак за 32 позиције у односу на претходну годину боље. И ово је важно, господо из опозиционих клупа, то је највећи успех у последњих девет година за скок једне државе. Проверите да ли је тачно или не.

 На крају, шокиран сам предлагачима, тим више што је један премијер, а један доцент ипак на факултету, а није ми јасно да жели да се брише читав буџет. Знам када би они гласали за буџет. Вероватно када би биле и субвенције за винову лозу, ону коју је предлагач узео 563 хиљаде из буџета Републике Србије и грађани ваших, само зато што је калемио винову лозу на траву. Да ли је тачно господо народни посланици, мало материјала овде или не? Њима је важно само када је хаос.

 И на крају, госпођо председнице, данас у једном дневном листу су објављене радници свих основних школа, свих средњих школа број, свих универзитета државне управе. Да ли је то икада било у последњих 15 година? То вас боли, господо. Прикрили сте седам хиљада радника коју су ваши директори у основним школама запошљавали мимо конкурса и да не кажем шта су узимали за запошљавање радника.

 Е, господо, тога више нема. Како рече јуче премијер и ова влада, све мора бити транспарентно и у овом буџету је све транспарентно. Хвала вам лепо.

 ПРЕДСЕДНИК: Хвала. Реч има посланица Мирјана Драгаш.

 МИРЈАНА ДРАГАШ: Хвала вам, поштована председнице. Господо министри, просто када је реч о овом амандману, сматрам да није довољно добро аргументован, није добро образложен, није заснован на чињеницама и мислим да смо јуче читав дан имали прилике да слушамо од министра привреде, да смо од других министара појединачно по областима, могли да слушамо појединачна и прецизна образложења о начину планирању средстава, њиховом приносу, као и њиховом трошењу и начину њиховог коришћења.

 Морам да кажем да смо били у прилици, такође, да слушамо председника Владе, који је овде говорио три сата, покушавајући да грађанима и свима нама, на врло конкретан начин и бројкама, јасно и прецизно каже и тачно, да не кажем и прстом покаже, како се то троше средства, како је планирано.

 Оно што је значајно у овом буџету, јесте по мени, што је он рационалан, што је он пре свега заснован на реалним могућностима. Сви би желели да може више и то ја мислим да није спорно и сам председник Владе и потпредседник и сви министри и сваки појединачни ресор сматрам да бих хтео да буде више. Али, питамо се да ли треба трошити оно што је немогуће.

 Понављам и сада оно што сматрам објективно, ако се понашамо коректно према себи и сопственом буџету и не трошимо више од онога што објективно имамо, да ли је дозвољено да у држави трошимо оно што немамо и доведемо стање државе и свих грађана до таквог дуга из кога се прелази у дужничко ропство?

 Мислим да ова влада то неће, нема за циљ и управо таквом једном одговорном потезу је и ЕУ проценила потезе Владе, њено планирање и укупну њену оцену о њеним плановима за наредни период.

 Просто, ево да кроз један или два примера кажем. Зар министру здравства не би више одговарало да има више средстава за уређење, за опрему болница, за ширење здравствене заштите?

 Али, врло одговорно и рационално за низ потеза који су и мали и велики и тиме сматрам да је велика ствар вашег опредељења и поступка који водите.

 У Министарству за привреду где је јасно речено шта су планови у развојном смислу, те да не говорим, рецимо, путној привреди итд, где су просто метром мерљиви дужина пута која се ради и низ таквих других министарства која су образложили, показују да су јасни циљеви, да су јасни задаци и да се ради на томе да следеће и наредних година управо буде више, на задовољство и појединих области, где су грађани корисници услуга, где су они у већој мери запослени, где имају већу и бољу социјалну и здравствену заштиту и где су у сваком погледу они у ситуацији да живе у бољој и организованијој држави чему сви тежимо уласком свих поступака у ЕУ, у све врсте преговора која су сада пред нама.

 Сегмент по сегмент се уређује и у законодавном смислу, а ово је нешто што у финансијском сигурно прати и зато сматрам да је Влада у овом случају управу за њеним предлогом. Хвала.

 ПРЕДСЕДНИК: Хвала. Реч има посланик Драган Шутановац.

 ДРАГАН ШУТАНОВАЦ: Поштовање, уважени министри, министарке нема, користим време овлашћеног предлагача, односно испред посланичке групе.

 Имајући у виду да смо имали малопре један трактат који се понављао, да ли је тачно, да је тачно, па ћу ја покушати да наставим, а господине министре ви ћете ме демантовати ако нешто не буде тачно од овога што ја будем говорио, биће ми јако важно да ви кажете шта није тачно.

 Да ли је тачно да је овај народ оглобљен повећањем пореза од 2012. године, свих пореза који постоје у овој држави? Да ли је тачно да су повећане акцизе на све производе и да је уведена акциза по први пут у историји Србије на струју? Да ли је тачно да су смањене пензије и плате?

 Да ли је тачно да су пензионери добили по три динара месечно на име повећања плата од 1,25%? Да ли је тачно да се у болницама грађани оперишу и стављају се индијски конци, а функционерима немачки конци? Да ли је тачно да у новом буџету 40 милијарди акциза ће доћи као приход буџета?

 Да ли је тачно да је на расходу свих плата у Покрајинској влади, две милијарде, као што смо чули, а на расходу уговора о делу Владе Републике Србије 15 милијарди и 176 хиљада динара? Да ли је тачно да је то више од 30 хиљада запослених месечно? Да ли је тачно да је то више него што Војска Србије има војника?

 Да ли је тачно да ће бити мањи трансфер за републичко здравствено осигурање? Да ли је тачно да очекујемо мање прихода по основу добити предузећа која послују у Србији?

 Све је то пријатељи моји тачно. Због тога подржавам управо предлог који је дао колега Павићевић, зато што овај буџет је лош буџет.

 Још нешто, да ли је тачно да ниједан амандман од чланова опозиције нисте прихватили? Да ли је тачно да неће министарка Михајловић имати новца у буџету да поново зида 320 мостова годишње, сваки дан по један мост, па и викендом понекад, као што је рекла?

 Све је то тачно. Овај буџет није развојни буџет. Овај буџет није ни социјални буџет, јер тачно је такође да се предвиђају отпуштања између 15.000 и 30.000 људи.

 Дакле, нико не може да говори о овом буџету као о меду и млеку, напросто овај буџет је лош. Од самог почетка говоримо да је нереалан у приходима и да је политизован у расходима.

 Дакле, ја вас молим, још увек имате снаге, могућности, воље, енергије да овај буџет вратите. Сама чињеница да ниједан амандман, а више стотина их има, нисте прихватили, иде у прилог томе да се обесмишљава рад парламента. Иде у прилог томе да се намеће силом искључиво и једино оно што је воља већине.

 Да ли је тачно, такође, да на путне трошкове Влада Републике Србије у следећој години планира потрошњу од пет милијарди динара? Пет милијарди динара, господо, неко је помињао колико троши покрајински кабинет председника Владе. Четири милијарде 833 хиљаде 514 динара. Тачан број у цифру. Да ли је то тачно? Све је то тачно.

 Да ли је овај буџет развојни? Није. Да ли је овај буџет социјални? Није. Не може буџет да буде социјални уколико ће довести до отпуштања. Не може буџет да буде социјални уколико ће сав приход или највећи део прихода ићи управо на рачун грађана. Како? Кроз акцизе.

 Да ли је тачно да ћемо имати учешће државе, опорезивања у дизел гориву, највеће у Европи? Да ли је тако исто за течни гас? Јесте. Највећа захватања државе у Европи ће бити у Србији. Да ли ће то бити подстрек за пољопривреднике? Неће.

 Дакле, врло је проста ствар. Читали га дијагонално, читали га по реду, ко разуме схватиће. Хвала.

 ПРЕДСЕДНИК: Хвала. Министар Лончар жели реплику на …

 (Јован Марковић: Зашто?)

 Зашто? Зато што је врло опасна реченица изречена, да се прави разлика међу пацијентима у Србији, да ли сте на функцији или сте обичан грађанин. То је врло увредљиво и пежоративно речено ако је неистинито.

 (Драган Шутановац: То значи да …)

 Одговорићемо да, не, молим лепо, али има право.

 (Драган Шутановац: Или можете да купите или не можете, то сам рекао.)

 Не, него …

 (Јован Марковић добацује.)

 Смирите се, вас ћу искључити са седнице јер ми не дате да радим. Изволите, министре.

 ЗЛАТИБОР ЛОНЧАР: Ја сам покушао јуче да вас замолим да не излазимо са оваквим стварима да ширимо панику, да ширимо дезинформацију. Ово апсолутно није тачно што сте ви рекли да индијски конац иде за пацијенте, а да други конац иде за функционере.

 (Драган Шутановац: Не кажем други конац …)

 Можете да послушате, ја вас опет молим, да не трошимо време, ја вас молим немојте само неистините ствари ширити, нема никаквог основа.

 Молим вас, распитајте се, тај ко вам то каже, то није у реду. Једна ствар, постоји тржиште, постоје дозволе и постоји све. Ви то, мислим да добро знате, управљали сте војском, имали сте ВМА, знате, да не причам ја о набавкама.

 Не може ништа да прође што не испуњава услове, односно нема одређене дозволе. Ако је нешто из Индије, не желим да сада неку земљу стављам, ако сте ви стављали, нема никаквих проблема, ја гледам по квалитету. Ако има дозволу сматра се да има адекватан квалитет, да ли је тако?

 Како можете ви ако вам нешто, имате тендер, дођете, испуњава све услове, да кажете – знате, зато што сте ви из Индије, односно што је ваш производ из Индије ми нећемо да узмемо ваш производ, имате све дозволе, имате цену или не знам ни ја све шта је неопходно, шта се бодује. Ми кажемо, направимо разлику – не, ви сте из Индије, не може.

 Немојте молим вас то радити. Значи, све може, постоји, користе се и сада у закону што постоји. Ако постоји и прича и било шта да нешто није добро, ако хоћете да кажете да то није добро, морате то да докажете.

 ПРЕДСЕДНИК: Реч има Владимир Ђукановић, а после њега Милетић Михајловић. Морам да читам због пуне листе, да бришем итд.

 ВЛАДИМИР ЂУКАНОВИЋ: Хвала, уважена председавајућа. Ево пажљиво сам од момента када је подносилац амандмана кренуо са својим образлагањем до сада чекао ред и морам да признам да сам у много чему прилично шокиран количином лицемерја које долази са друге стране.

 Иначе, уваженом колеги који је иначе професор и педагог, ваљда је студенте научио да виком не можете да оснажите аргументе. Заправо, тиме показујете да аргументе немате.

 А о господину који је малопре говорио, осим тога што вређа по друштвеним мрежама жене, а и друге посланике, не знам шта би друго могао да му кажем, али знате у чему се састоји то лицемерје, посебно око самог амандмана? Рецимо, воле да се позивају на Фискални савет и то је јако лепо, али овде иде стравична критика према Влади зашто Влада смањује плате и зашто смањује и отпушта људе.

 Иначе, данас имате, просто треба да читате, имате данашњи интервју Павла Петровића у Нину где се он залаже да следеће године ми отпустимо још 20.000 људи. Говорим о председнику Фискалног савета, где се он залаже да додатно смањимо расходе у држави. Он чак критикује Владу што има мало смањење расхода. Он тражи још, тражи да још снизимо пензије и плате.

 Ми када бисмо то урадили, ви би нас обесили овде.

 Ја сада не знам, када се ви позивате на Фискални савет, да ли када они траже да отпуштамо људе или се позивате када то вама искључиво одговара? То је заиста лицемерје. Ја овде заиста нисам чуо ама баш ни један једини алтернативни предлог шта не ваља у овом буџету.

 Признајем, прочитао сам на друштвеној мрежи од стране једног колеге посланика, са друге стране један предлог, чућу наравно како ће он то образложити, да ли ћу лично можда то да прихватим или не, али ја заиста нисам чуо ни једну једину алтернативу са ваше стране.

 Ја вас позивам да читате, Фискални савет је јако лепо рекао, имате стравичну критику од стране Фискалног савета која је додуше, Богу хвала, прошле године у много чему промашио наш дефицит, али свакако од њих мора увек да се узме аргументација у обзир зато што се ради о људима који су заиста стручни, за разлику од овога што ви износите.

 Међутим, они нама траже да ми људи отпустимо 20.000 људи са посла из јавног сектора. Ево, када би Влада то применила, шта бисте нам ви овде радили? Пазите, они критикују Владу што је уопште имала ово повећање плата и пензија сада што се догодило недавно. Овде се неко спрда са тим, па каже – јесте, то је 200-300 динара или већ како. Извините, зарадите ви тих 200-300 динара. Зарадите, то у маси је огроман новац, то неко мора да заради, морате да обезбедите негде из неког реалног извора.

 Лако је било водити политику хоћу да се задужим, па немилице диже кредите и онда дели плате и пензије. То може свако да уради, али ви ћете тако да уништите земљу. Ми то не желимо да радимо.

 Морам да признам чак, да будем искрен господине Вујовићу, можда сам претерано овако радикалнији по том питању, ја бих можда и применио ово од Фискалног савета, али се плашим заиста шта би било јер имали бисте потпуни социјални бунт, и то је чињеница.

 Иначе, они људи донекле имају право и негде и резонују то некако на исправан начин зато што заиста смо у дубиози застрашујућој. Господин Павле Петровић у данашњем интервју у „Нину“ лепо каже да смо ми 2008. године имали јавни дуг 28% БДП тада, значи 28%. Ви сте га на крају вашег мандата дигли на скоро 60, чини ми се.

 Имали сте чак законски лимит 45%, ви сте закон прекршили и нико не одговара нажалост због тога зато што сте подизали сумануте кредите са језивим каматама које ми отплаћујемо. Ми следеће године, понављам, морамо да отплатимо милијарду и 150 милиона евра камата. Ко ће то да заради? А ви нам овде приговарате за не знам шта.

 Дајте људи, слажемо се сви, ником није лепо да смањује плате и пензије. Ја сам то јуче рекао, ако неко заиста сматра да је господин Вучић луд, да воли да се иживљава над народом, да му смањује плате и пензије, онда ви дубоко грешите. То је просто ненормално. Али, ми немамо другу алтернативу.

 Ако имате нешто друго, ви понудите, кажите – ево, ми нећемо да смањујемо плату и пензију, нећемо расходе да смањујемо, нудимо не знам шта. Али, немојте да нам нудите више да дижемо кредите, зато што ћемо сахранити државу. И то је нешто што је заиста недопустиво и молим вас да више не износите заиста истине и да се позивате на Фискални савет, јер ако се позивате на Фискални савет, онда се свакако залажете да отпустимо наредне године још 20 хиљада људи и залажете се да додатно људима смањимо плате и пензије, а нисам баш сигуран да вам је то политика коју сте водили до данас. Хвала вам.

 ПРЕДСЕДНИК: Реч има Милетић Михајловић. Следећи посланик је Зоран Бабић, па Јован Марковић.

 (Јован Марковић: Реплика.)

 Не знам на шта сте тражили реплику.

 МИЛЕТИЋ МИХАЈЛОВИЋ: Поштована председнице, господо министри, даме и господо народни посланици, одмах да кажем да амандман на члан 1. који каже да треба тај члан брисати свакако не може да се подржи и такав један амандман је бесмислен. Елементарно је ваљда по Уставу Републике Србије да се донесе буџет за сваку годину и заправо ми смо овом расправом у процесу доношења закона о буџету Републике Србије за 2016. годину и то је наша уставна обавеза.

 Закон о буџету Републике Србије је један од најважнијих закона у функционисању државе, по коме, и то пише управо у том првом члану који се негира, уређују приходи и примања, расходи и издаци у нашој држави. Дакле, негирање такве једне потребе која је дефинисана у члану 1. овог закона о буџету је обична деструкција, а рекао бих и позивање на кршење Устава Републике Србије. Зато свакако да је овај амандман заиста беспредметан и бесмислен.

 Морамо се сви ми сложити да морамо донети Закон о буџету Републике Србије за следећу годину. Ми можда можемо и да предложимо брисање неког члана у овом буџету. Свакако, нећемо се сви сложити са предложеним решењима у Предлогу буџета за 2016. годину и то није спорно и не треба да будемо једногласни у свему томе, али практично негирање потребе доношења буџета је лакрдија и нема никаквог смисла.

 Једно је сигурно, да је ова влада веома посвећена напретку Србије и опоравку Србије и то се показује и кроз реформе које она доноси у току свог постојања и свакако и овим што су резултати у пословању, рекао бих, Србије и по овоме што је пројектован овај буџет. Дакле, посвећена је напретку и бољитку Србије као ретко која Влада у прошлости.

 Дајте да заиста разговарамо аргументовано, да будемо толико кооперативни и да у свему ономе што предлажемо има пуног смисла.

 У сваком случају, о оваквом амандману нема потребе да се дискутује. Дајте да будемо озбиљни у овоме што радимо.

 ПРЕДСЕДНИК: Реч има народни посланик Зоран Бабић.

 ЗОРАН БАБИЋ: Пошто видим да је ово сада неко време постављања питања, иако нису ни посланичка питања, нити питања Влади, али искористићу и ту прилику, па ћу ја поставити нека питања.

 Да ли је истина да Бојан Пајтић немилице троши новац грађана Србије који живе у Војводини, па чак и четири милиона и 600 хиљада динара дотације невладиним организацијама провинцији Лимпопо у Републици Јужној Африци. И Лимпопо је важнији од Новог Сада, Суботице, Кикинде, Сомбора и свих оних дивних места у Војводини, Лимпопо?

 Штета што министар правде и министар унутрашњих послова нису овде, доћи ће сигуран сам. Да ли је тачно да је Бојан Пајтић потрошио, и може и мене да тужи као што је данас тужио господина Александра Мартиновића, мог колегу и пријатеља, али нас неће зауставити у томе да изговарамо истину сваког дана, да ли је истина да је и од деце ометене у развоју отео милион и 200 хиљада евра, да је од светиње узео милион и 200 хиљада евра и да је уместо Хетерленда, уместо објекта за ту децу, за њихове породице, за родитеље те деце, да је остало малтене згариште, али су џепови Бојана Пајтића и његове клике, бога ми, пунији за милион и 200 хиљада евра?

 Да ли је истина да је од 2006. до 2015. године сваке године увећаван број радних места у покрајинској администрацији шурњајама, стринама, теткама, кумовима, бизнис партнерима, пријатељицама, хвала Драгане, партијским колегиницама и колегама и зато се троши грађанима Војводине годишње више милијарду динара?

 Да ли је истина да је између 2000. и 2012. године, онима којима смета акциза на електричну енергију, која се мери у промилима, да ли је истина да је струја за ДС и Бојана Пајтића у време њихове владавине, када су одређивали цену струје, цене електричне енергије поскупела кумулативно 600%? Ево, ту је господин Саша Антић, сигуран сам да ће одговорити – да ли је поскупела од 2000. до 2012. године струја, електрична енергија у Србији за привреду и за грађане Републике Србије више од 600%?

 Још једно питање на које, сигуран сам, неће имати одговора, да ли је за онога који је малопре здушно нападао Владу Александра Вучића и Републике Србије, да ли су му и сада драже чаше од кристала у Сава центру од буџета Републике Србије и од грађана Републике Србије?

 ПРЕДСЕДНИК: Реч има народна посланица Сузана Спасојевић.

 СУЗАНА СПАСОЈЕВИЋ: Захваљујем. Управо, насупрот образложењу које је предлагач амандмана навео, сматрамо да предлог буџета одражава и стање и тренутак у коме се Република Србија налази. Оно што је најбитнија и најквалитетнија карактеристика Предлога буџета јесте да је реалан и да је планиран у складу са очекиваним приходима и у складу са тим очекиваним расходима, а добро знамо како су у неком ранијем периоду буџети и планирани и реализовани.

 Буџет је конципиран управо у складу са циљевима Владе да Србија троши онолико колико зарађује. Некада се и расипало и неодговорно трошило. Зато сада и јесмо ту где смо, пред још једном годином у којој треба очувати стабилност јавних финансија, у којој треба штедети, применити сет непопуларних мера. Знамо да грађани оправдано не прихватају ове мере, али је очигледно да се због свега онога што се раније радило мора оваквим мерама и приступити.

 Тачно је да је буџет за наредну годину смањен, али битно је да се у социјално права грађана није дирало. Битно је и велики је значај што је Влада у оваквим тешким временима за капиталне инвестиције определила 117 милијарди динара и још 35 милијарди динара за железнице и путеве.

 Знамо колики је значај улагања у путну инфраструктуру. То су све земље у окружењу пре нас схватиле. Знамо колико улагање у путну инфраструктуру утиче и на раст привреде и на раст БДП и да је то веома важан корак у трци за инвестиције.

 Зато и предлажемо да се амандман, који предвиђа да се овај члан и сви наредни чланови бришу, не прихвати без давања икаквог другог решења и за овај и за наредне чланове. Сигурна сам да је предлагач свестан колико би не усвајање буџета утицало на функционисање Србије и колико би угрозило и обезбеђивање средстава за пензије, за социјална давања и за плате. Хвала.

 ПРЕДСЕДНИК: Захваљујем. На члан 1. амандман је поднео народни посланике Балша Божовић. Реч има народни посланик Балша Божовић. Изволите.

 БАЛША БОЖОВИЋ: Захваљујем, председнице Народне скупштине. Даме и господо, уважени министри, амандман је настао као последица субвенција када је у питању железница. Шест милијарди више за ову годину него за прошлу годину. Сматрамо, не да то само није у реду, него да то кочи развој Србије и да је из тог разлога једна од ствари, један од аргумената зашто смо тврдили да овај буџет није развојни и да овај буџет, на крају, није ни социјални.

 Ми смо предложили, односно ја лично, да макар пола ове своте новца буде обезбеђено за сигуран посао за младе људе. У Србији је незапослено 55% младих. Ако би Србија успела да са 50 или 60 милиона евра у неком наредном периоду сваке године обезбеди да ти млади људи, као млади стручњаци, остану у земљи, да не иду из земље, уколико би могла да годину дана у некој приватној компанији може да плаћа просечну плату у Републици, са порезима и доприносима, а да, уколико власник те приватне компаније се одлучи на такав програм Владе Републике Србије да не може да отпусти оног који је радио до тада код њега, можда можемо да пружимо макар шансу за посао сваком младом човеку који заврши вишу, високу школу или магистрира или докторира. То је начин на који Србија брине о својој будућности, о својим кадровима.

 Зашто смо против оволиких субвенција у железници? Зато што чак постоји једна свота новца из ЕУ која се није искористила на реструктурирање тог јавног предузећа. Ми мислимо да је то веома лоше и да се на овај начин и даље троше велика средства ни нашта, а на овај начин можемо да подстакнемо неког младог човека да добије шансу у Србији. Толико. Захваљујем.

 ПРЕДСЕДНИК: Захваљујем. Реч има народни посланик Александар Јовичић. Изволите.

 АЛЕКСАНДАР ЈОВИЧИЋ: Хвала, уважена председавајућа. Знате како, манир представника бившег режима у већини случајева јесте ишао из пресипања шупљег у празно, узмите одавде да дате на неко друго место, узмите кредит да бисте платили, исплатили плате и пензије, ми се залажемо да млади људи у Србији имају посао.

 Ми желимо да отварамо нова радна места и да у фабрикама које су отворене попут Руме, која ће се отворити у Шапцу, Новом Саду, да ту раде млади људи, али да привучемо инвестиције, да неко уложи новац, да остави додатну вредност у нашој земљи, да плати те младе људе и да они могу да зараде за нормалне услове за свој живот.

 Када говорите о железници или да не треба у нешто улагати, ми прво имамо и одређене обавезе и према ЕУ и модернизацији наших железница, као што желимо да модернизујемо нашу инфраструктуру, а ту смо показали резултате и у последње две и по године изградили смо више него у последњих 45 година, рачунајући и ваших 15 година. То су конкретни резултати. На тој железници раде неки људи, имамо их 16 хиљада.

 Ми желимо да подижемо Србију, желимо економски да се развија. Како вама може било ко шта да верује, у ваше прогнозе, у ваше претпоставке шта ће бити или шта би било кад би било, када сте ви говорили да ће дефицит наше земље бити 230 милијарди. Ви сте то говорили, убеђивали сте нас овде. Сада када имамо дефицит око 80 милијарди, што је готово три пута мањи, шта сада кажете, господо? Сада опет имате неке друге изговоре и неке друге разлоге.

 Међународни монетарни фонд је похвалио економске реформе наше земље, Светска банка, ЕБРД. Оно што је најбитније, не радимо ми то да би нас неко хвалио споља, него да бисмо направили и очували нашу земљу, нашу економију, наш буџет, који сте ви разарали од 2000. године, па на овамо. Једино сте то знали да радите и радили сте успешно.

 Чекајте, господо, иду локални и покрајински избори. Најлакше у овом тренутку што би свако могао да уради је да се задужи, да узме четири-пет милијарди евра неког кредита, да упумпа и да подигне, ако треба, плате и пензије за 20%, да би се добили неки избори. То је доказ, ако то урадите, да радите против ваше државе, против свог народа и тих младих људи о којима говорите и генерацијама које долазе.

 Ми се тако не понашамо. Ми желимо да се простиремо онолико колико смо дугачки. Подижемо плате и пензије онолико колико можемо из реалних прихода, онога што смо зарадили, уштедели на путовањима, дневницама, свему ономе на чему сте ви расипали десетине и стотине милиона евра. Померамо се милиметар по милиметар, али доћи ћемо до циља, а циљ јесте да наставимо и да имамо тренд повећања нашег БДП-а. Ви сте говорили да нећемо имати позитиван тренд. Имаћемо позитиван тренд, бићемо у плусу 1%, у следећим годинама 2%, па 3% у 2017. години. Ви то нисте могли ни да сањате.

 Шта сте урадили? Шта сте оставили? „Air Srbija“, односно ЈАТ, када сте ви управљали овом земљом, када су ваши стручњаци управљали овом земљом, имао је губитке сваке године између 30 и 50 милиона евра. Данас имамо лидера у региону када говоримо о авиосаобраћају. „Air Srbija“ доприноси буџету Републике Србије, па нек је то и за један једини евро, то иде у буџет и то остаје нашем народу, односно нашој држави.

 Чега год да сте се дотакли, навешћу пример аеродром „Никола Тесла“, у ваше време, вредност за концесију од 30 година могло се добити око 100 милиона евра. Данас је процена на 500 милиона евра. Пет пута више можемо узети новца. „Телеком Србија“, па понуда, каква год да је, далеко је већа од оне коју сте ви омогућили када сте расписивали тендере и када сте покушавали да спроведете приватизацију.

 Када погледамо било који параметар, далеко смо бољи, далеко смо поштени и одговорнији, и то вас боли. Ја знам да то вас боли. Значи, вама је све што други хвале и што виде као резултате, које говоре бројеви, лоше, све је црно, а зато што у овој земљи нема хајдучије, нема пљачке, нема отимања, нема пљачкашких корупционашких приватизација.

 Додуше, један део наше земље и даље тавори у веома криминалним радњама. Поновићу, пошто ће највероватније правник да ме тужи, а нисам нигде у праву видео да може два пута неко да вас тужи за исту ствар коју сте урадили или сте рекли, али то очигледно знају, да ли је тако, Мартиновићу, велики правници који су стекли огромно знање.

 Док ми подижемо нашу земљу, нашу економију и чувамо оно што се сачувати може, развијамо и отварамо фабрике, запошљавамо људе, смањујемо број незапослених, ви отимате од деце ометене у развоју милион и по евра. Треба да вас буде срамота, јер су то ваши резултати, односно то су дела, односно не дела која чините и због тога очекујем, наравно, још једну тужбу и против ње немам ништа против, по трећи пут за исту ствар, што говори какве правнике имамо преко пута, али то је мање важно. Очекујем да ће грађани Србије на наредним изборима, кад год да буду, да вас почисте са политичке сцене и да више никад не дозволе да их пљачкате и обмањујете. Хвала.

 ПРЕДСЕДАВАЈУЋИ (Игор Бечић): Захваљујем се, господине Јовичићу. Реч има министар др Златибор Лончар. Изволите.

 ЗЛАТИБОР ЛОНЧАР: Ја мислим само једну ствар, а то је да нема разлога да више нагађамо и да смишљамо називе за овај буџет. Мислим да је најбољи назив за овај буџет да је ово реалан буџет Републике Србије у овом тренутку. Најреалнији могући, усаглашен са ММФ, усаглашен са Светском банком, са свим онима који су релевантни да оцењују то.

 Оно што преостаје нама, мислим да није ова прича овде и да се надјачамо, него да гледамо да сваки динар из овог буџета искористимо на најбољи могући начин и да се сви потрудимо и да учествујемо у томе.

 ПРЕДСЕДАВАЈУЋИ: Захваљујем. На члан 1. амандман је поднела народни посланик мр Александра Јерков. Да ли неко жели реч? (Да) Изволите.

 АЛЕКСАНДРА ЈЕРКОВ: Захваљујем, господине Бечићу. Мислим да сада тек крећу ови амандмани које министар Вујовић посебно воли, то су амандмани који се односе на финансирање АП Војводине и оних чувених 7% које никако да успемо у Уставу да обезбедимо. То није новина ваше владе, међутим оно што јесте новина ваше владе, да сте ви законом прогласили да 7% није 7%, односно ви сте Законом о буџетском систему прогласили да је 7% буџета заправо 7% буџетских прихода.

 На вашу велику жалост у Уставу тако не пише. У Уставу пише 7% буџета. Скупштина АП Војводине је поднела захтев за оцену уставности Уставном суду. Уставни суд, за разлику од случаја када је похитао да се огласи о пензијама, ево прошло је већ две и по или три године се још није огласио овој иницијативи за оцену уставности.

 Оно што међутим јесте проблем да ви чак ни тих 7% које ви рачунате тако како рачунате, ви чак ни то не исплаћујете и вама је веома добро познато, а можда би требало и да кажете и колегама из Владе Републике Србије, а и народним посланицима који нас овде убеђују како Србији иде одлично, шта сте одговорили Влади Војводине у одговору на питање због чега Влада Републике Србије није исплатила четири и по милијарде динара.

 Ви сте рекли да је то због тога што у буџету Републике Србије нема новца за то, да су приходи које сте очекивали много нижи, а да је у осталим деловима Србије привредни амбијент лош, лошији него што је то случај у АП Војводини. Толико о томе како ви одлично водите Србију, а како ДС катастрофално води Војводину.

 Значи, ако ви сада тврдите овде да пара у буџету је било за то, имао две могућности или пара у буџету нема, а ви лажно тврдите да има или пара у буџету има, а ви не дате зато што грађани Војводине нису гласали за СНС.

 ПРЕДСЕДАВАЈУЋИ: Молим вас, госпођице Јерков. Реч има народни посланик Горан Ковачевић. Изволите, господине Ковачевићу.

 ГОРАН КОВАЧЕВИЋ: Даме и господо, па буџет је најзначајнији правни и економски акт који може да се донесе у једној фискалној години, али буџет је и најзначајније политичко питање које може да се отвори у једној Скупштини.

 Када посланици из опозиције, конкретно мој претходник данас говори о буџету Републике Србије и средствима која се издвајају за АП, она треба да зна да су трансфери који одлазе из буџета Републике Србије 5,46% укупних прихода и кажем 5,46% укупних прихода, не говорим укупних расхода зато што мора да се схвати колики је проблем у буџету Републике Србије, не ове владе, него у свим буџетима, јер 92,46% укупних прихода, значи свега што се произведе у Републици Србији одлази за готово фиксне расходе.

 То су толики расходи да Влада Србије нема могућност да на њих утиче, то су расходи за запослене од 24,02% укупних прихода, то су субвенције које се дају за пензије и војне пензионере које износе преко 20%. Ту су субвенције, ту су обавезе, ту је главница. Ако сагледате то онда схватите да ми данас у овој скупштини расправљамо суштински о 516 милиона евра.

 У тој констелацији и том односу немогуће је издвајати више зато што држава Србија у овом тренутку не постиже боље резултате него што може. Ти резултати су неспорно најбољи, као никада у историји Србије, ако имате раст друштвеног бруто производа који је 0,8%, ако имате пад нивоа незапослености, ако имате стабилну и фиксну инфлацију која је око 2%, онда то говори о снази макроекономских параметара и снази једне економије.

 Један од тих параметара можете увек врло лако да промените, можете да подигнете ниво друштвеног производа, да смањите ниво незапослености, али када вам три кључна параметра расту, онда то говори о мерама које чини Влада Републике Србије.

 ПРЕДСЕДАВАЈУЋИ: Захваљујем, господине Ковачевићу. Реч има народна посланица Маријана Мараш.

 МАРЈАНА МАРАШ: Поштовани председавајући, захваљујем. Не оспоравајући мотив и циљ подношења амандмана који је поднела народна посланица Александра Јерков, који је наведен у образложењу да се у буџету АП Војводине обезбеди Уставом Републике Србије утврђени минимум обима у висини од 7% републичког буџета, односно омогући реализација уставног захтева да се 3/7 буџета АП Војводине користи за финансирање капиталних расхода.

 Мислим да овај циљ и мотив није споран ни председавајућем. За нас из посланичке групе СПС овај амандман је неприхватљив из разлога што је његовим усвајањем предложено смањење субвенција на разделу 23 Министарству пољопривреде и заштите животне средине од три милијарде динара. То би угрозило исплату планираних субвенција у 2016. години, намењених за поновну употребу и искоришћавање отпада од секундарне сировине и за добијање енергије и производњу кеса трегерица за вишекратну употребу, смањење субвенција од две милијарде у оквиру главе Управе за аграрна плаћања, што би угрозило исплату планираних субвенција у 2016. години намењених за мере руралног развоја.

 Из ових навода који се налазе у образложењу које је поднела Влада овај амандман је за нас неприхватљив. Хвала.

 ПРЕДСЕДАВАЈУЋИ: Захваљујем. Реч има министар Александар Антић, реплика.

 АЛЕКСАНДАР АНТИЋ: Ја сам само хтео везано за оно што је господин Бабић говорио, да не останем недоречен, а осетио сам се у неку руку прозвано.

 Без улажења у било какав вредносни осврт на ту целу причу, само статистички подаци које сам управо проверио. Значи, од 2000-2008. године, нисам посматрао 2008-2012. годину, да не бих ушао у замку да о томе расправљамо на неки политички начин, цена електричне енергије за домаћинства са 0,52 динара по киловат сату без пореза је отишла 2008. године на 4,15 динара, односно 690%, господине Бабићу, а за индустрију са 0,38 динара на 3,72 динара, односно 880%, господине Бабићу.

 ПРЕДСЕДАВАЈУЋИ: Захваљујем, господине Антићу. Реч има овлашћени представник СНС, народни посланик Верољуб Арсић.

 ВЕРОЉУБ АРСИЋ: Чини ми се да ми о сасвим неком другом амандману причамо.

 Овим амандманом који је колегиница Јерков поднела, планирано је за запослене у области образовања нешто мало више од пет милијарди динара на територији АП Војводине. Законом о буџету је планирано за те људе 27 милијарди динара, то значи да колегиница Јерков хоће да пет пута мању плату имају запослени на територији АП Војводине, да би господин Пајтић имао више пара да троши за себе.

 Иначе, уопште систем финансирања буџета Републике Србије, систем финансирања буџета локалних самоуправа и систем финансирања АП заснива се на томе да се сви боре за неки доходак. Само разлика између ранијих влада и ове јесте та што не може неко да очекује да му све Република омогући.

 Законом о финансирању локалних самоуправа предвиђено, вама је то смешно, мени није смешно, да се локалне самоуправе боре на тржишту да привуку инвеститоре и запосле своје грађане да би се финансирали из пореза на доходак грађана из пореза на добит правних лица. Јел' тако? Мислим да јесте. Вама је то смешно, мени није.

 Исто то пише и у буџету за АП Војводине. Поверено је 18,7% прихода од пореза на доходак грађана, 42,7% прихода од пореза на добит предузећа. Све поверене послове од стране Републике који су поверени АП Војводина, финансирају се из републичког буџета и то улази у масу, као што улази пензија на територији АП које исплаћује Република, здравствена заштита коју исплаћује Република, али урадите нешто ви на територији АП Војводина да повећате запосленост.

 Четири године односно 15 година Бојан Пајтић није повећавао запосленост у Војводини, а сада тражи више новца. Запослите људе, имаћете веће пореске приходе, отварајте нова предузећа, доводите стране инвеститоре имаћете веће пореске приходе који су вам поверени законом.

 Не можете да очекујете да цела Републичка влада ради због тога што је премијер Покрајинске владе неспособан. О томе се ради, борите се на тржишту као што се и ова влада бори за сваки динар, за сваки приход, као што се добри председници општина и градоначелници боре за сваког инвеститора и за свако радно место, па борите се већ једном и ви и не плачите више да неко узима нешто грађанима Војводине и немојте да правите овде у Скупштини да постоје грађани првог и другог реда. Мене сте називали грађанином другог реда док сте били на власти. То време је прошло. Не постоје више грађани првог и другог реда.

 ПРЕДСЕДАВАЈУЋИ: Захваљујем се, господине Арсићу.

 (Јован Марковић: Реплика на министра Антића.)

 Господине Марковићу, никако да научите Пословник и да знате када имате право, а када не. Чак не поштујете вашу колегиницу која је устала да пита нешто.

 (Јован Марковић: Имам по истој основи по којој је министар добио реч.) О томе одлучујем ја, господине Марковићу. Када будете на овом месту онда ћете ви одлучивати. Захваљујем се.

 Допустите сада да упитам госпођицу Јерков по ком основу је желела реч.

 (Александра Јерков: Реплика.)

 Немате право на реплику.

 (Александра Јерков: Господин Арсић је рекао да желим да се пет пута смање запосленима у ….)

 Госпођице Јерков, право на реплику има Демократска странка, али пошто није ни овлашћени представник…

 (Балша Божовић добацује.)

 Господине Божовићу, допустите, уважавајте вашу колегиницу да каже, да покуша да каже нешто што има да каже.

 (Александра Јерков: Поменуо ме је именом и презименом.)

 Госпођице Јерков, поменута је Демократска странка, поменут је председник странке…

 (Јован Марковић: Поменуо је и њу.)

 Господине Марковићу, допустите да завршим.

 Поменут је председник странке, Демократска странка и право на реплику би имао или председник или заменик председника.

 Више немамо Борка Стефановића, значи имамо новог председника посланичке групе. Није ту председница посланичке групе, није ту заменик, господин Николић, није ту овлашћени представник господин Шутановац, тако да ја не могу по том основу дати реч Демократској странци.

 (Александра Јерков: Пословник.)

 По Пословнику. Изволите.

 АЛЕКСАНДРА ЈЕРКОВ: Упутила бих вас на члан 104. Пословника у ком пише, читам, молим вас да пратите – ако се народни посланик у свом излагању на седници Народне скупштине увредљиво изрази о народном посланику који није члан посланичке групе, наводећи његово име или презиме, односно погрешно протумачи његово излагање, народни посланик на кога се излагање односи има право на реплику.

 ПРЕДСЕДАВАЈУЋИ: Прочитајте до краја тај став.

 АЛЕКСАНДРА ЈЕРКОВ: Прочитаћу до краја. Господин Арсић је рекао да колегиница Јерков жели да се просветним радницима на територији Војводине пет пута смање плате.

 У наредном ставу пише да ви одлучујете о овом праву из члана 1. и 2, али у члану 27. пише да ви о томе одлучујете на основу Пословника, а не на основу тога како вам падне на памет.

 Ако ви сматрате да заиста има смисла да господин Арсић овде каже да ја желим да се просветним радницима смање пет пута плате и да ви сматрате да ја немам основа на реплику, онда свака вам част и онда нека вама иде заиста на понос како водите ову скупштину, али немојте да мислите да се то не види и немојте да мислите да свакога дана не постаје све јасније да ви водите ову скупштину тако да они који критикују Владу никада немају никакво право, а они који хвале Владу да њима припадају сва права.

 То тако никада није могло, па неће ни сада моћи, господине Бечићу, а ви ми реплику немојте дати. Само водите рачуна да о реплици одлучујете на основу онога што пише у Пословнику, а не на основу онога како се вама чини, у ком тренутку, како сте јуче говорили, није вам било одговарајуће време.

 ПРЕДСЕДАВАЈУЋИ: Госпођице Јерков, ја ћу да погледам у белешкама да ли је поменуто ваше име и презиме. Ја то нисам чуо. Чуо сам да је поменута Демократска странка, чуо сам да је Демократска странка поменута, чуо сам да је поменут господин Пајтић и да је био представник ваше посланичке групе и добили бисте реч.

 (Александра Јерков добацује.)

 Сада добацујете, ја сам вас пажљиво слушао иако сте користили право по Пословнику, поводом јављања по Пословнику да злоупотребите тај пословник, ја бих по том истом пословнику требало да вам одузмем два минута, али то нећу учинити, али сваки следећи пут ћу то учинити. Изволите, господине Марковићу.

 ЈОВАН МАРКОВИЋ: Поштовани председавајући, указујем на повреду члана 108. који у првом ставу каже да се о реду на седници Народне скупштине стара председник Народне скупштине.

 Када сте образлагали малопре због чега госпођици Јерков не дајете реч поново, ја сам вам поверовао да ви заиста нисте ни чули да је претходни говорник неколико пута поменуо госпођицу Јерков. И ако сте уморни, и ако немате концентрације, и ако не можете да се старате о овој седници на начин на који је то Пословником предвиђено, онда или прекините седницу или нека неко други дође на ваше место. Како сте малопре господину Антићу, министру, дали реч, после три дискусије и право на…

 ПРЕДСЕДАВАЈУЋИ: Господине Марковићу, одузимам вашој посланичкој групи два минута и не могу да водим ову скупштину док год ви устајете, упадате у реч, не дозвољавате да ја водим ову скупштину. Одузео сам вашој посланичког групи два минута.

 (Јован Марковић: Зашто? Због чега?)

 Тако. Имам право по Пословнику. Захваљујем се.

 Реч има госпођица Јерков.

 У међувремену …

 Седите, господине Марковићу, јер ћу морати да вас казним.

 (Јован Марковић: Зашто?)

 Јер не могу да видим госпођицу Јерков.

 У међувремену сам позвао господина Арсића и добио сам од њега информацију да је поменуто у једном тренутку ваше презиме. Није у негативном контексту, али је ипак поменуто, тако да ћу вам дати сада право на реплику, два минута.

 (Александра Јерков: Њему верујете, а мени не?)

 Морао сам да проверим госпођице Јерков.

 Да ли ћемо сада да се убеђујемо да ли треба да вам верујем или не треба или …

 (Марко Ђуришић добацује.)

 Господине Ђуришићу, хоћете ли допустити да госпођица Јерков добије реч?

 Изволите, госпођице Јерков.

 (Марко Ђуришић: Не обраћам се вама.)

 АЛЕКСАНДРА ЈЕРКОВ: Да ли бисте могли да ми се извините зато што ми нисте веровали?

 (Председавајући: Извињавам се.)

 Добро. Прихватам извињење.

 Дакле, када …

 (Зоран Бабић добацује.)

 (Председавајући: Господине Бабићу, немојте да добацујете.)

 Суштина мог амандмана …

 (Зоран Бабић добацује.)

 Можете ли господина Бабића да некако упристојите, молим вас?

 Суштина амандмана није у томе да запослени у образовању на територији АП Војводине треба да имају пет пута мање плате, него да Влада РС не треба да у буџет АП Војводине ставља плате просветних радника који према основама Закона система образовања и васпитања јесу искључива надлежност РС.

 Једине плате које треба да буду у буџету АП Војводине јесу плате за запослене у високом образовању.

 Ја сам прва, господине Арсићу, која ће прихватити да РС више не треба да пуни буџет АП Војводине. То се уради врло једноставно. Дате изворе финансирања АП Војводини и она сама онда пуни свој буџет. Верујем да би то био много поштенији систем од овога који имамо сада у ком Војводина пуни републички буџет са више од 30%, а враћа јој се, како видимо, два до 3%.

 Али инвестицијама и о привлачењу инвестиција, ја молим, заиста је трагикомично да неко из СНС било коме из АП Војводине говори о привлачењу инвестиција јер више од 80% инвестиција које долазе у Србију упркос напорима Владе РС заврши у АП Војводини, о чему говоре, дозволићете, мало већи ауторитети у светској економији од овде присутних посланика СНС.

 ПРЕДСЕДАВАЈУЋИ: Имамо доста пријављених.

 По ком основу реплика, господине Бабићу?

 (Зорана Бабић: Помињање имена, презимена и Српске напредне странке.)

 По ком основу ви, господине Арсићу?

 (Верољуб Арсић: Поменут сам.)

 Поменуто је ваше име и презиме. Изволите.

 ВЕРОЉУБ АРСИЋ: Знам да читам, а шта је у чијој глави нећу да претпостављам. У спорном амандману пише – економска класификација 4.6.3. трансфери за запослене у образовању на територији АП Војводине - 5.196.930.000. У закону о буџету, трансфери за запослене у образовању на територији Војводине – 26.778.126.000.

 Читам цифре, ко врти главом нека провери, а знам да су цифре тачне, па нека он постави питање колико је он искрен према грађанима и Србије и Војводине. Значи, тражили сте да се смање средства за плате запосленима на територији АП Војводине и да се дају Бојану Пајтићу. Ништа више.

 Даље, постоји више прохода које имају и АП и јединице локалних самоуправа и Република. Постоје изворни приходи и постоје поверени приходи. Поверени приходи јесу приходи од 18% пореза на доходак грађана који се оствари на територији АП Војводине. Јел то поверен приход? Јесте. Или се ви у то не разумете, очигледно? Други поверен приход - 47% од пореза на добит правних лица. Ту је НИС највећи порески обвезник у Србији. Јел то поверени приход? Јесте. Научите мало.

 ПРЕДСЕДАВАЈУЋИ: Захваљујем, господине Арсићу. Реч има шеф Посланичке групе СНС, Зоран Бабић, реплика. Изволите, господине Бабићу.

 ЗОРАН БАБИЋ: Ја бих вас замолио, господине председавајући, да неко ко жели да упристоји мене прво упристоји своје најближе окружење, јер народни посланици из њеног најближег окружења су првенствено вас, а онда и све нас народне посланике називали стоком. Али, тада је та пристојна народна посланица аплаудирала.

 Па, онда би било добро да упристоји још ближе народне посланике из исте посланичке групе који су првенствено вас, господине Бечићу, а онда и све нас народне посланике, називали ђубретом, али се сада баве чашама од кристала уместо да буду у Народној скупштини Републике Србије. Па бих те чаше од кристала позвао да се упристоје и да више овакве грађевине на Врачару не називају пашњаком, него велелепним вилама и зградама које се не граде од плата, министарске у то време, или сада од посланичке.

 Па бих је позвао да упристоји шефа своје странке да више не узима, не отима и не краде од деце ометене у развоју и да од те светиње не узима милион и 200 хиљада евра, колико је узео и отео, а тој деци оставио рушевине. Е тек када буде упристојила те људе, када буде упристојила и оне људе који су нам од покрајинског секретара за пољопривреду, од те плате, не знам колика је и колика може да буде, али не може од ње да се стекне пентхаус у Инђији, не мањи стан у Бечу, не мањи станови и по Новом Саду, као што то има господин Јешић, потпредседник ДС.

 (Председавајући: Господине Бабићу, истекло је време.)

 Када буде све њих упристојила, е онда ће моћи да упристојава и мене.

 ПРЕДСЕДАВАЈУЋИ: Захваљујем. Реч има министар др Душан Вујовић. Изволите.

 ДУШАН ВУЈОВИЋ: Пошто је време ограничено, само да одговорим на она директна питања која су постављена.

 Као прво, нисам разумео суштину ваше дискусије и амандман. Амандман ваш тражи да се брише, односно да се члан 1. мења вашим текстом члана 1. који, ако сам ја добро прочитао, тражи да се за 35 милијарди смање укупни приходи, а то кад се отпрати кроз цео члан да се смање акцизе за 35 милијарди. Јесам ли ја то добро отпратио? Значи, то је ваш предлог.

 Ваш предлог је да се смање приходи, да се приходи од акциза на деривате нафте смање за 35 милијарди. То сте провукли кроз ово, нисте провукли кроз остале делове буџета, али то је то. Не прихвата се. То је неопходно, то је договор који смо имали раније, то је структурни део прихода буџета и због тога суштински не можемо да прихватимо.

 Друго питање ваше је било поводом буџета Војводине. Упућујем вас на члан 7. који је господин Арсић већ делимично прочитао. Значи, АП Војводина чланом 7. који је преузет, који се преузима сваке године из Закона о буџетском систему, а у складу са уставном одредбом за коју сте рекли да није донета, да је противуставна, која је економски недефинисана, јер седам посто буџета не постоји, буџет као такав не постоји. Може да постојати приходна страна буџета, расходна страна буџета итд, као што овде пише у члану који цитирате ви. Значи, постоје приходи и примања, постоје расходи итд.

 Сад да не улазим у детаље, суштина је следећа. Прошле године смо проверавали тачно ситуацију и сваке године пратимо ситуацију. Прошле године АП Војводина добила је 7,06%, односно 7,1% кад се сви елементи узму. Могу да вам дам табелу са свим елементима, са цифрама. Значи, то су званични подаци.

 Оно што је остварено, оно о чему ви причате, то је да је на једној ставки тих трансфера остварен мањи приход и то у оном делу који се односи на члан 7. став 2, односно та повлака 2, која каже да АП Војводини припада 42,7% добити.

 Ми смо рекли – Републици Србији припада 57,3 и да смо ми у том истом, због тога што је добит НИС-а била мања, остварили мањи приход. Друго, нигде не пише да држава Србија треба то вама да компензира, Војводини. Према томе, то је питање које може да се реши на други начин, а не овако. Не постоји никаква основа за ово. Хвала.

 ПРЕДСЕДАВАЈУЋИ: Захваљујем се, господине министре.

 На члан 1. амандман је поднела народни посланик Биљана Хасановић Кораћ. Да ли неко жели реч? (Не) Захваљујем.

 На члан 1. амандман је поднео народни посланик Слободан Хомен. Да ли неко жели реч? (Не) Захваљујем.

 На члан 1. амандман је поднео народни посланик Драган Јовановић. Да ли неко жели реч? (Не) Захваљујем.

 На члан 1. амандман је поднео народни посланик Драгољуб Мићуновић. Да ли неко жели реч? (Не) Захваљујем.

 На члан 1. амандман, са исправком, поднела је народни посланик Бранка Каравидић. Реч има народна посланица Бранка Каравидић. БРАНКА КАРАВИДИЋ: Хвала, господине председавајући. Амандманом се предлаже повећање прихода буџета кроз повећање наплате пореза на доходак грађана за износ од 10 милијарди динара и повећање наплате ПДВ у земљи у износу од 23 милијарде динара. Истовремено предлажемо и смањење прихода буџета по основу смањења зарада у јавном сектору на износ од 12 милијарди, односно предвидели смо враћање зарада делу запослених у јавном сектору на ниво пре смањења.

 Добила сам образложење у којем се каже између осталог – амандман се не прихвата из разлога што су износи прихода по основу пореза на доходак и пореза на додату вредност дати у Предлогу закона о буџету пројектовани на основу важеће пореске политике тренутног степена наплате и ефекти боље наплате пореза као резултата борбе против сиве економије нису урачунати у процену прихода, што је у складу са принципима добре буџетске праксе.

 Господине министре, када сам радила овај амандман ја сам узела у обзир вашу изјаву из августа ове године, где сте казали, а Танјуг је пренео, прочитаћу – министар финансија Душан Вујовић најавио је данас да ће држава увести мере међу којима је и увођење онлајн фискалних каса које ће повећати наплату ПДВ између 15 и 20 процената. Тако да, себи сам дала за право да сачиним овај амандман, а подсетићу вас још, и колега Ђуришић је јуче говорио о томе, колико су катастрофални резултати наплате пореза.

 Године 2010. је било 75%, 2011. године мало мање од 75%, 2012. године 76%, да би пала на 69% 2013. године, а сада је 71%. Значи, ваше обећање да ће се приходи од ПДВ-а повећати од 15% до 20% су ми дали за основ да сачиним овај амандман. Хвала.

 ПРЕДСЕДАВАЈУЋИ: Захваљујем. Реч има народни посланик Зоран Јозић. Изволите, господине Јозићу.

 ЗОРАН ЈОЗИЋ: Захваљујем, председавајући. Уважени министри, даме и господо народни посланици, чули смо малочас опаску од једног посланика опозиције како нисмо усвојили нити један амандман који су они, наравно, предложили. Као посланик који сам мало пратио резултате док су они били власт, немам нити један аргумент који би ми говорио у прилог да треба да усвојим овај или било који други амандман.

 Наиме, сећајући се експозеа бившег премијера Цветковића 2008. године, морам да кажем неколико ствари које иду у прилог овоме што сам рекао. Говори о циљевима Владе Републике Србије у то време, па каже – циљ је повећање у наредне четири године БДП-а за 7% годишње. То је било 2008, а 2009. године смо имали минус 4%, 2008. године 5,6% плуса, на 2009. годину минус 4%. То је укупно, господо, 9% минус, обећали су 7% годишње. Да ли је то тачно? Како рече колега из опозиције, јесте.

 Да ли је тачно да је обећано у кампањи око 500 хиљада нових радних места? Јесте. Да је у експозеу господин Цветковић тада рекао 200 хиљада? Када су формирали Владу, већ су мало спустили то на 200 хиљада. Да је стопа незапослености са 18,1% на 11,9% планирано смањење, а 2012. године је била нешто преко 26%. Да ли је тачно? Јесте, цифре говоре у прилог.

 Да ли је тачно да је проценат сиромаштва у 2009. години са 6,9% за годину дана нарасло за још 9,2%? Тачно је. Да ли је тачно да је обећано 500 хиљада, односно 200 хиљада нових радних места, а заправо смо добили око 450 хиљада отпуштених радника, а међу њима само пет хиљада чије су плате финансиране из буџета? Да ли је тачно? Јесте, све стоји лепо написано и може да се провери.

 Да ли је тачно да је 130 хиљада углавном малих и средњих предузећа угашено за те четири године? Тачно је. Да ли је тачно да је обећано хиљаду евра за бесплатне акције грађанима, а да су добили непуних четрдесет? Тачно је. И уместо повећања прихода, имали смо задужење шест милијарди евра за те четири године, односно укупан унутрашњи дуг се повећао за још девет милијарди евра.

 Сада причамо о лепим жељама и амандманима, као да ова влада не жели да у сваком сегменту повећа приходе, односно повећа давања. Па наравно да свака влада то жели, али само једна то испуњава, ове претходне су обећавале. Влада господина Вучића не обећава, него ради на томе, на ономе што је потребно за грађане Србије и мање је срамота, ја мислим, и посланике опозиције да ово лепо подрже све што се предлаже, него што предлажу амандмане за које основа нема. Хвала вам.

 ПРЕДСЕДАВАЈУЋИ: Захваљујем, господине Јозићу. Реч има министар др Душан Вујовић. Изволите.

 ДУШАН ВУЈОВИЋ: Само кратко. Немам ништа против ваше идеје, али морам да вам кажем да пракса са којом ми морамо да се суочимо у свету је таква да свака мера прихода мора да се реализује десет до дванаест месеци да би се прихватила у пројекцијама као реална мера.

 Значи, другим речима, ако бисмо данас донели промену стопе пореза на плате и ако бисмо данас донели увођење фискалних каса и пројектовали, ми бисмо морали 12 месеци, десет месеци је најмање, да пратимо тај приход и тек да га онда следеће године повећамо. Ми смо ове године остварили повећање само на основу онога што смо имали за протеклих десет месеци и то су нам признали. Таква је пракса.

 Било би боље да можемо да пројектујемо веће приходе, али не можемо, а ми не одустајемо од тога. Управо смо имали састанак, од 1. јануара крећемо са тзв. фискализацијом, крећемо са читавим низом мера које ће повећати наплату не мењајући стопу пореза, односно стопу ПДВ-а, али морамо да отприлике до октобра, новембра следеће године то одрадимо да бисмо могли да искажемо у приходима за буџет 2017. године. Хвала лепо.

 ПРЕДСЕДАВАЈУЋИ: Захваљујем. Реч има народни посланик Марко Ђуришић. Изволите.

 МАРКО ЂУРИШИЋ: Овде се врло лако користе подаци па крене да се упоређује 2008. и 2009. година и шта се десило у економији Србије између 2008. и 2009. године.

 Да подсетимо оне који не желе да се сете ситуације и слома светских берзи крајем септембра 2008. године. У целом свету настали су економски проблеми и те 2009. године био је пад друштвеног производа у Србији. Да, био је пад, али тај пад је био у региону један од најмањих. Само једна земља имала је мањи пад 2009. године, а 2015. године Србија има најмањи раст у региону, најмањи. Свака држава региона - и Хрватска, и Босна, и Македонија, и Црна Гора имају два-три пута већи раст од раста Србије који је 0,8%.

 Министре, да ли је ово тачно? Да ли је ово тачно? Оно што је колегиница предложила кроз овај амандман је да достигнете не ефикасност наплате ПДВ-а која је била 2009, 2010. и 2011. године, да га достигнете за пола, да урадите нешто у, рецимо, реформи пореске управе, о чему вам говори Фискални савет као неопходно.

 Ви као министар финансија нисте рекли ниједном у ова два дана какав вам је план шта да се уради са пореском управом како би подигли ефикасност наплате пореза у Србији. И то је била наша намера, да покажемо да има простора и за боље приходе. Хвала.

 ПРЕДСЕДАВАЈУЋИ: Захваљујем. Реч има шеф посланичке групе СНС народни посланик Зоран Бабић. Пре тога реплику има министар др Душан Вујовић. Изволите.

 ДУШАН ВУЈОВИЋ: Кратко само. За ове разлике о стопама сам пет пута већ говорио, да више не досађујемо људима. Србија је имала велике поплаве, ако сте то заборавили, имала је стопу од минус 3,7% у трећем кварталу када сам постао министар финансија и остварила је највеће убрзање стопе раста од 1,75% повећања. Нема ниједне земље у региону која је то остварила. Стићи ћемо те земље, то сам вам пет пута већ рекао, а могу да поновим и шести пут.

 Друга ствар, рекао сам за приходе и понављам, циљ нам је управо то, али то се остварује, погледајте цифре за три године – ПДВ на увоз 295, 2014. године, 316, 339. Том динамиком повећавамо, не можемо брже. Овај нето домаћи који се овде приказује пада, али не пада бруто домаћи. Бруто домаћи расте у свим овим годинама. Пада нето домаћи зато што имамо већи повраћај ПДВ-а зато што расте извоз.

 Према томе, нама се у буџету, ове су цифре врло пажљиво рачунате, ако желите, доставићемо вам укупну рачуницу да видите како су те цифре добијене. Значи, нама расте приход од ПДВ-а, али расте укупни приход од ПДВ-а мање него што расте нето ПДВ, него што расте бруто ПДВ, управо зато што се оживљава извоз. Значи, укупан ПДВ са нето домаћим ПДВ-ом је 409,6, 412, 427.

 Када будемо проширили пореску основицу, када будемо више наплаћивали, а планирамо дубоку реформу пореске управе у наредној години, тада ћемо моћи да повећамо ове приходе у буџету и тада ћемо моћи сви заједно, сви то желимо, да остваримо та повећања.

 Као што рекох, да поновим, очекује се десет до дванаест месеци боље перформансе, да би она могла да се укључи у наредни буџет.

 ПРЕДСЕДАВАЈУЋИ: Време. Захваљујем, господине министре. Изволите, господине Бабићу.

 ЗОРАН БАБИЋ: Захваљујем се, господине Бечићу. По амандману, наравно, што некоме није јасно због чега сам добио и на основу чега сам добио реч.

 Драго ми је што су још неке колеге народни посланици почели да говоре о прошлости. Добро је што су поменули и 2008. и 2009. годину.

 Да ли хоћете да умирите и да упристојите господина Марковића.

 ПРЕДСЕДАВАЈУЋИ: Извињавам се, господине Бабићу, то покушавам из седнице у седницу, али верујте да ми то не успева, јер уопште не разумем некад шта господин Марковић жели. Ако желите господине Марковићу можете да приђете председавајућем столу да се објаснимо не узнемиравајући говорника који тренутно излаже по амандману.

 ЗОРАН БАБИЋ: Захваљујем, господине Бечићу. Сваки пад бруто друштвеног производа већи од 1% је драматичан. Сваки пад, а подсетићу вас да смо 2009, те исте 2009. године имали пад од 3,4%. Пад од 3,4% је катастрофа за једну земљу.

 Али, подсетићу такође грађане Србије на тадашња обећања. Шта су тада политичари који су водили финансије и Владу наше земље говорили. Криза нас неће ни додирнути. Криза је развојна шанса за Србију. На кризи је тадашња влада и бивши режим је говорио грађанима Србије да ћемо зарадити, па ево шта смо зарадили, пад или негативан рат бруто друштвеног производа од 3,4%.

 И, оно питање које сам постављао тада као народни посланик и питање које постављам и сада - и када сте видели да је пад од 3,4%, шта сте урадили? Коју меру сте спровели? Шта сте урадили да зауставите тај пад, осим што је било замајавање грађана Србије када је бивши премијер, господин Цветковић рекао – статистички смо изашли из кризе, али то грађани неће осетити, енормним богаћењем појединаца који су вршили ту власт, ништа друго.

 Отерали Међународни монетарни фонд и трошили средства онако како им је било потребно, зарад остваривања политичких циљева и добијање избора, оно што Српска напредна странка неће урадити никад.

 Тешке мере смо спровели и налазимо се негде на две трећине тог пута, отприлике по мојој скромној процени. Ово како су предвиђања била за ову годину, још увек важећу 2015, су била да ће бити пад, односно негативан раст бруто друштвеног производа од 0,5%. Па, неких онако песимистичнијих најава да ће бити пад од 1,5%. То су ти исти људи најављивали који су дозволили пад 2009. године од 3,4%.

 А шта смо постигли? Постигли смо да ове године можемо да очекујемо раст од 0,9%, а ја сам сигуран када се подвуче црта 31. децембра 2015. године, да ћемо имати раст од 1%. Само они који не знају или не желе то да прикажу, не могу да се пореде земље различите величине и различитог броја становника. Уз сво поштовање наших комшија, суседне земље Црна Гора, па једна фабрика у Црној Гори ће драматично повећати раст бруто друштвеног производа. Једна фабрика која није довољна можда само за Нови Београд, али је довољна за једну Црну Гору. Не можете на тај начин сабирати бабе и жабе.

 Али, ово као што смо ове године направили од предвиђања од минус 0,5% негативног раста, довели на позитиван раст и на 1%, тако ћемо и наредне године, онако како је овај буџет предвидео, доћи до 1,75. А ја верујем, верујући марљивости и коректности и честитости, знању и умећу ове Владе Републике Србије, да ће тај раст наредне године бити 2,5%, 2017. године 3% и онда Србија заиста незаустављиво иде путем развијених, уређених, пристојних европских земаља.

 Није истина да те 2009. године баш сви су имали већи пад. Знате, те 2009. године сам био у посети Кини. Они су имали један једини пад тај што су имали, те године су очекивали да неће имати баш двоцифрени раст, јер све до те 2009. године су имали по 11, 12, 13%, али ето, те године су имали 9% раст, али не негативног, позитивног, док је Србија са рукама у џеповима, али туђим, збуњујући грађане Републике Србије неким бомбастичним најавама да ће Србија на кризи профитирати и да је ово шанса, да нас криза неће ни окрзнути, довели смо до тога да ниједну једину меру, тешку меру нисте спровели.

 Камо среће да сте тада имали довољно зрелости, спремности и храбрости да спроведете мере, ми би већ данас били онако дебело, на зеленој грани. Не, нисте имали храбрости, али због тога ћемо ми ово радити и због вас и због свих грађана Републике Србије, јер ово је једини пут и једини начин да Србија постане пристојна, нормална, стабилна држава.

 ПРЕДСЕДАВАЈУЋИ: Захваљујем се, господине Бабићу. Реч има народни посланик Марко Ђуришић.

 МАРКО ЂУРИШИЋ: Хвала, председавајући. У 2009. години БДП је пао 3,1%, а онда је 2010. године порастао и био 0,6%, да би 2011. године био 1,4%. Шта је радила Влада? Прво, направила је договор 2009. године са ММФ, односно крајем 2008. године. Исти трогодишњи аранжман је тада спроведен као што га данас спроводи ова влада.

 Да ли ја нешто лажем? Да ли ја не говорим истину када то кажем? Да је постојао 2009, 2010. до краја 2011. године, да је постојала мисија ММФ? Шта је она радила? Шта је она радила овде у Србији? Шта је радила Влада 2009. године? Ако се сећате, смањила је плате. Смањила је плате 10% на годину дана и онда је обезбедила инвестиције и те 2009. године две милијарде инвестиција страних, 2010. године милијарду и 133 милиона, а 2011. године 3,3 милијарде евра.

 То је радила Влада. То све овде пише у овој табели Министарства финансија. Ништа нисам измислио, ниједан број, као овде што сам слушао колегу који каже, па немојте да поредимо економију Србије и других земаља у региону јер смо различити. А онда пореди Србију са Кином, са Кином највећом земљом на свету. А колики је раст Кине у овој години? Колики је раст друштвеног производа у Кини ове године? Колики? Седам, осам посто? Па, где је ту Србија, са Кином треба да се поредимо. Камо лепе среће да можемо да се поредимо са Кином.

 Ми сматрамо да има простора и то у крајњој линији говори оно како је буџет прошле године планиран. Порески приходи су били планирани за два, односно остварени су ове године за 2,9% више. Ми мислимо да има простора планираних 5,5% прихода у односу на остварење за следећу годину да буде још мало. О томе говоримо и никога не вређамо. Само хоћемо да подстакнемо Владу да ради на томе и да чујемо како то мисли да уради, сем што диже акцизе на алкохолна пића и на гориво. Хвала.

 ПРЕДСЕДАВАЈУЋИ: Реч има посланик Александар Јовичић.

 АЛЕКСАНДАР ЈОВИЧИЋ: Хвала, уважени председавајући. Невероватно са каквим економским чињеницама се суочавамо. Са једне стране, уважени колега је рекао да су имали повећање инвестиција. Није ми јасно, господине председавајући, ево и господин Бабић и господин Арсић могу да потврде, како је могуће да имате повећање инвестиција и пораст БДП, а да имате све већу незапосленост. Само ми то објасните како је то у економији могуће. Са, колико је било 14 % незапослености 2008. године, 2012. године 25%, а све време су имали повећање инвестиција. Објасните ми како је то могуће.

 С друге стране кажете имали сте трогодишњи аранжман са ММФ. Свака вам част. Али, сте тај се исти ММФ отерали из Србије због избора, јер вам нико не би дао шест милијарди евра кредита у сред неких реформи које сте ви покушали да спроведете, наравно, само декларативно, отерали сте ММФ да бисте покушали да обманите народ, да повећате плате и пензије, да нема никаквог утемељења у тим повећањима, осим да оставите дугове да ми морамо само на име камата следеће године да дамо милијарду и нешто евра, милијарду и 300 милиона евра.

 Како вас није срамота? А, какве инвестиције сте имали? То што је Мишковић „Делезу“ продао своју фирму, при том није платио порез држави. Јесу то инвестиције? Да ли је то уређен систем, да ли је то економија? Свака вам част.

 Значи, чули смо велике стручњаке, пошто смо видели какве имамо стручњаке из области права, ово су очигледно економски стручњаци, који кажу да су имали повећање инвестиција, само ми није јасно онда како смо дошли до 25% незапослености, ако је све пуцало од инвестиција.

 Фабрике на све стране, људи једноставно, имали смо дефицит радне снаге, дајте људи бре кога ви лажете? Кога обмањујете? Причате по потреби шта вам више одговара.

 Када ММФ, Светска банка, ИБРД, када сви, целокупна јавност, Фискални савет, кажу да у Србији се спроводе озбиљно економске реформе које ће имати добре резултате у годинама које долазе и да ће то сви моћи да осете.

 То не желите да признате, него извлачите неке инвестиције, а знамо ко је и на који начин и састављао владе бившег режима и како су кројени закони. Ко је имао интересе од тих закона, а на крају крајева и када сте том неком све то омогућили тај нашао за сходно да плати порез држави, да би народ нешто од тога имао. Ето, то су били ваши резултати. То су били ваши резултати.

 Када говоримо о градњи и како сте градили ауто-пут, видели смо. Инфраструктуру, целокупну у нашој земљи, кренете, уђете у њиву, па мало џогирате ауто-путем, па опет сиђете у њиву. Ето, то је било за време вашег режима. О чему ви причате?

 Подсетићу још једанпут наше грађане, они то морају да знају, ЈАТ је губио и био губиташ од 30 до 50 милиона евра сваке године. У бунар смо бацали новац, данас вам не ваља „Ер Србија“ која даје и приходује у буџету наше земље.

 Како вас није срамота? Свега чега сте се дотакли, уништили сте. Имали сте невероватну могућност да спроведете добре приватизације, да имате те развојне буџете о којима ви причате, да не дођете у ситуацију да имате 400.000 људи који су остали без посла, него да запослите 400.000 људи, као што сте обећавали. Да искористите ту економску кризу светску, коју сте рекли да ће то једино заобићи Србију и Кину, а онда господо шта су радили министри у то време?

 Ево, ја ћу вам само укратко показати ову слику, односно фотографију, видели више пута, то јесте једна лепа грађевина, уважени председавајући на пашњаку и онда се питате како је неко могао ово да изгради. Е, па сад ћу вам рећи.

 Ако гледамо на пример шта су медији писали у 2012. години и 2013. године па на пример 2010. године приликом набавке мобилног система, радио-релејних веза, преко „Југохемије“ на курсним разликама, један министар, наводи се, који је водио одбрану је оштетио државу за 270 милиона динара.

 То нисам измислио ја, то су писале Вечерње новости 18. јула 2012. године, па затим имамо 2010. године такође, министар одбране је платио надоградњу софтвера 850.000 евра, што је четири пута више од цене самог софтвера када се набавља. Није ни чудо што имамо на пашњацима пентхаусе, што имамо овако лепе зграде и ко зна колико смо таквих примера имали по Србији где год сте ви управљали буџетом, где год сте ви управљали финансијама.

 Како вас није срамота? Ви причате, о инвестицијама, ви причате да су биле увећане, повећане, да је све пуцало од посла, а незапосленост из дана у дан је била све већа, већа и већа. Сада када погледате бројеве, не оно што каже Бабић, Јовичић или било који министар, него имате егзактне бројеве и податке, када погледате да је данас незапосленост у Србији 16,7%, а да је у ваше време 2012. године била 25%, то говори две веома важне чињенице и аргументовано то можемо да покажемо и докажемо.

 То је, да се боримо са једне стране против сиве економије, да желимо да радници буду пријављени, да радници имају доприносе и да држави иде оно што јој припада, да бисмо могли да се развијамо и да нам сваки следећи буџет буде развојни буџет, са једне стране.

 С друге стране, нисмо обмањивали грађане, нисмо обмањивали било кога у нашој држави, него смо штедели, одговорно се понашали и што је вама деценију уназад била непознаница или страна реч, били смо и остаћемо поштени.

 ПРЕДСЕДАВАЈУЋИ: Захваљујем се, господине Јовичићу. Реч има министар мр Велимир Илић. Изволите.

 ВЕЛИМИР ИЛИЋ: Поштовани народни посланици, поштовани председавајући, већ два дана слушам овде разне расправе и дискусије у парламенту и ред би био да се нешто каже, с обзиром, мени је ово 24 буџет, и као народном посланику и као министру, 24 буџет који се усваја и у усвајању тог буџета присуствујем веома активно.

 Према томе, увек је била расправа позиција-опозиција. Увек опозиција напада буџет, увек опозиција има предлоге да нешто треба да буде другачије него што јесте, да ли има аргументе, да ли нема, важно је да се прича, да се прича и убеђује сатима итд.

 Увек је било да онај који је добио поверење грађана формира Владу, онај ко је формирао Владу, предлаже буџет, а демократски, већином гласова буџет се усваја и то је увек бивало тако.

 Нико никада није рекао да у овој Србији не треба да се усвоји буџет, да Србија треба да уђе у проблеме итд, и то није исправно. Овој држави треба озбиљан буџет и ми сада имамо један врло озбиљан буџет на усвајање. Ми би желели да буде већи, да буде више инвестиција, али не може. Не може да се троши оно што нема. Ја вас господо све добро познајем и са свима вама сам био у бар једној влади. Све вас добро знам и знам ко је када водио финансије, и како и чији су кабинети били.

 ПРЕДСЕДАВАЈУЋИ: Време.

 ВЕЛИМИР ИЛИЋ: Сећам се једне Владе када је Мишковић послао, цео кабинет је био његов, комплетан.

 ПРЕДСЕДАВАЈУЋИ: Време, господине министре.

 ВЕЛИМИР ИЛИЋ: Из „Делта“ банке је дошло цело руководство и преузело буџет Србије. Пазите сада да вам објасним, ова влада која је изашла са (Председавајући: Господине министре, молим вас да завршите, истекло је време.)…предлогом овог буџета је врло озбиљно разматрала ситуацију шта може, а шта не може и изашла веома реално са једним предлогом.

 Ја сам срео многе министре финансија, сарађивао са њима, државне секретаре и господина Вујовића нисам знао, док није постао министар, никада га у животу нисам срео, а толике године нисам срео ни многе који су сада ево присутни у сали, али Вујовић је веома озбиљно предложио један буџет.

 Немојте тек тако, јер знам колико је човек озбиљно радио овај буџет и он и господин Мијаиловић и остали и колико је пута на Влади се вагало око сваке ситнице, колико је пута са премијером било расправе око сваког динара, где год је могло, дато је и колико је год могло, дато је.

 Министар привреде је сто пута интервенисао, дајте још, може ли, не може, али оно што не може, не може. Оно што може, дато је. Највише што може дато је, распоређено је како је најбоље.

 Немојте молим вас те приче шта је и како је некада било. Ја се сећам одлично, једна Влада претходна која је по мени била једна од најгорих влада, у једном дану наплатила је од продаје „Мобтела“ милијарду и 600 милиона евра, 360 милиона евра од продаје „Робних кућа Београд“, и за ВИП трећег оператера 300 милиона евра и све се то слило у неколико дана. Тих дана је Коштуница вратио мандат и дошли су избори.

 Ја сам сто пута касније питао на Скупштини, те паре су нестале у изборној кампањи. Израчунајте, нестала су два ауто-пута кроз Србију.

 Дошла је Влада која никада није поднела рачун шта је са тим. Ми смо са тим парама планирали да урадимо одређене инфраструктурне објекте, међутим паре су потрошене.

 Према томе, немојте сада нападати, сви ви знате шта је било ове године, шта је било оне. Шта је било-било је. Ово је озбиљна Влада, Александар Вучић је озбиљан премијер, изашао је са једним предлогом, господин Вујовић је са сваким министром имао посебно разговоре данима и сви су тражили максимум и он је учинио колико је могао и дискутујте али врло коректно, врло фино и схватите овај буџет као једини да га што пре усвојимо и да Србија крене да ради, гради.

 Људи чекају посао. Немојте сада причати од Кулина Бана, ја то најбоље познајем и немојте молим вас да почнем да вам причам шта је кад било и како је то рађено и у којој Влади и који је министар био финансија и ко је шта радио. То би било веома ружно да се враћамо 10-15 година уназад, али са овим буџетом ја се надам да Србија има будућност у наредној години.

 Ако можете нешто да поправите, ако имате неки добар и паметан амандман, па нико, ево посланици су ту, све су то људи умни, паметни, дошли из одређених средина, прихватиће тај ваш амандман. Можда га Влада одбаци, а можда га посланици прихвате.

 Према томе, немојте да будете толико нервозни, немојте само јуришати, нападати и викати – буџет не ваља. Ништа, да једноставно поништимо буџет, а шта да радимо после?

 Ја вас поздрављам још једном и захваљујем се на пажњи, али вас молим да спустите мало лопту. Зна се, опозиција одради свој део посла, то је њој главно да када је буџет, уради, али ја се надам да ће и позиција саслушати. Ево, посланици ће одлучити, они ће гласати и поштујмо то демократски. Немојмо рећи – ништа не ваља. Најцрње је рећи ништа не ваља а ја знам колико су ти људи радили и колико труда уложили да би ово био најбоље што може у овом моменту. Хвала.

 ПРЕДСЕДАВАЈУЋИ: Захваљујем се, господине министре. Повреда Пословника, професор др Јанко Веселиновић. Изволите.

 ЈАНКО ВЕСЕЛИНОВИЋ: Може и 106. али ево и 158. Дакле, поштовани председавајући, повредили сте оба ова члана. Претходни говорник, министар мр Велимир Илић, министар без портфеља говорио је мимо теме о својим састанцима са Мишковићем, а уз то говорио је мимо времена… (Искључен микрофон)

 ПРЕДСЕДАВАЈУЋИ: Захваљујем се, господине Веселиновићу. Разумео сам која је ваша…

 (Јанко Веселиновић: Дозволите ми, имам два минута.)

 Немате, до два минута, господине Веселиновићу.

 Разумео сам шта је ваша примедба да сам прекршио Пословник. На неки начин, били сте сведоци да сам опоменуо министра да је истекло време, али као што је и већ рекла председница парламента, Влада има на располагању 180 минута, ми то време одузимамо, као што одузимамо народним посланицима.

 Сматрамо да је ово веома важно, дозволите господине Веселиновићу.

 (Јанко Веселиновић: Пословник.)

 Ја ћу морати да вам од оних ваших пет минута или од ваших амандмана одузмем време. Господине Веселиновићу, сматрао сам да је ово што господин Илић говори веома важно за грађане Србије, важно је да чују где су нестали ти новци из тадашњег буџета, јер то је огроман новац грађана Србије и водићу рачуна да и министар није говорио у начелној расправи и да се по први пут јавља као члан Владе. Допустио сам да до краја заврши своје излагање.

 Да ли желите да се Скупштина изјасни у дану за гласање?

 (Јанко Веселиновић: Пословник.)

 Захваљујем.

 (Јанко Веселиновић: Пословник.)

 На члан 1. амандман је поднео народни посланик Драган Шутановац. Да ли неко жели реч? (Не)

 На члан 1. амандман је поднео народни посланик Горан Ћирић. Да ли неко жели реч? (Да) Реч има народна посланица Јована Јовановић. ЈОВАНА ЈОВАНОВИЋ: Хвала, поштовани председавајући. Видим да опет, изгледа, идемо мало мимо редоследа, па ћу због тога ја говорити уместо колеге Ћирића.

 Колега Ћирић је овим амандманом хтео да се субвенције за „Железницу“, које су у 2016. години повећане за шест милијарди, пребаце на део који се тиче ученичког стандарда и да се тај део повећа са 2,5 милијарде на 8,5 милијарди динара.

 Влада је обећавала ефикаснији рад јавних предузећа. Само за потребе „Железнице“ су повећане субвенције за шест милијарди у 2016. години.

 Оно што је колега Ћирић хтео овим амандманом, јесте да се ових шест милијарди преусмери на овај део, односно да се са ових шест милијарди омогући да сви ученици основних и средњих школа у Србији, којих има негде око 850.000 могу да имају бесплатну ужину у 2016. години, али то ћемо предлагати и у будућности. Тако да бих вас молила министре да размислите о овом амандману. Хвала вам.

 ПРЕДСЕДАВАЈУЋИ: Захваљујем. На члан 1. амандман, са исправком, поднео је народни посланик Горан Богдановић. Да ли неко жели реч? (Да) Реч има народни посланик Горан Богдановић. Изволите.

 ГОРАН БОГДАНОВИЋ: Хвала, господине председавајући. Поштовани министри и поштовани народни посланици, очигледно овде све што долази од стране опозиције, а пре свега са намером да се побољша квалитет овог буџета, дочекује се на нож.

 Посланици, пре свега, Социјалдемократске странке – Борис Тадић немају овде намеру да демагошки или неистинама, или неким фразама чине нешто што не иде у корист не само овог буџета него и државе Србије.

 Из тог разлога сам поднео амандман, имајући у виду да се повећају укупни приходи и примања остварена по основу продаје нефинансијске имовине за износ од 30 милијарди динара, тако да укупни приходи износе нешто више од хиљаду милијарди.

 Сматрам да овако пројектовани приходи буџета можемо остварити већом наплатом акциза, имајући у виду да је Влада најавила повећање БДП-а, већи промет робе и услуга, а поготово што ће подићи или је већ подигла ових дана акцизе и проширити листу роба и услуга на које се плаћа акциза.

 Овај амандман, или боље рећи амандманско решење имало би ефекат за буџетски дефицит јер би се он смањио са 87 милијарди на 57 милијарди динара, а укупан фискални дефицит смањио би се са 121 милијарду динара на 91 милијарду, што би на крају стабилизовало систем јавних финансија Републике Србије.

 Образложење које сам добио за одбијање овог амандмана у најмању руку је по мени чудно. Поставља се логички питање, да ли ова влада има намеру да се бори против сиве економије, јер из овог образложења нажалост закључак је – не. Хвала.

 ПРЕДСЕДАВАЈУЋИ: Захваљујем се, господине Богдановићу.

 На члан 1. амандман, са исправком, поднео је народни посланик Марко Ђуришић. Да ли неко жели реч? (Да) Реч има народни посланик Марко Ђуришић. Изволите.

 МАРКО ЂУРИШИЋ: У односу на моје колеге, ја сам чини ми се имао најконзервативнији предлог за повећање буџета, прихода буџета, свега 6,6 милијарди динара, сматрајући да постоји простора за бољу наплату, пре свега подизањем ефикасности ПДВ наплате и другим мерама, које Влада, уколико жели да реформише српске финансије, треба и може да уради.

 Одбијен је амандман са сличним образложењем да је планиран степен наплате у складу са добром буџетском праксом, односно опрезним и конзервативним приступом пројекције прихода.

 Ја бих поставио питање сврсисходности овакве расправе. Од 217 амандмана на овај закон, прихваћена су само три, од тога ниједан опозиције. Сви амандмани опозиције су одбијени, сви до једног и очигледно да нису анализирани предлози који стоје у амандманима, одбијени су само због тога што долазе од стране опозиције.

 То се види и у наредним амандманима. Чућете аргументе када дођемо до тих амандмана. Мени је само жао што ова два дана ништа нисмо чули о томе какви су резултати програмског буџетирања које је први пут, слушали смо то, уведено прошле године. Ни о једном програму ни једног министарства нисмо разговарали да чујемо да ли су остварени очекивани резултати, у којој мери, шта је предузето да би било боље наредне године.

 Ми се овде расправљамо, нажалост, и даље размишљајићи о линијском буџету и прихватам то као и нашу грешку опозиције. Али, ми једноставно нисмо чули овде ни о једном новом програму који је предложен новим буџетом, ни о једној новој политици.

 Министар за социјална питања неколико пута је овде говорио како је буџет за социјална давања у 2016. години исти као и у 2015. години. Али, ниједном речју није рекао да ли ће се нешто променити у социјалној заштити, у начину на који грађани остварују социјалну заштиту.

 Ја сам прочитао извештај Светске банке и он врло опширно говори о, рецимо, стању социјалне заштите, о начину на који држава Србија остварује социјалну заштиту. Па, каже - од свог новца, 23% иде петини најсиромашнијих, а 28% иде најбогатијим грађанима Србије. То је најлошија слика у целој Европи и нисам чуо ни министра одговорног за то, ни премијера, ни министра финансија, да ли постоји начин неки други на који ће се додељивати социјална помоћ?

 Како ће се држава Србија изборити са растућим сиромаштвом, 25,6% грађана Србије данас је угрожено од сиромаштва. Преко 30% младих живи на граници сиромаштва. И по мени није довољно рећи - биће исто пара, јер те паре се не користе на најбољи начин. Имате то и од Светске банке, ето, ако узимамо то, као неки критеријум на који се мери успех.

 Ми не говоримо о томе, него се враћамо у неку прошлост и расправљамо, као да је ово линијски буџет. И то је моја највећа замерка свима нама и жао ми је што смо ова два дана потрошили и вероватно још наредна два дана на ту врсту расправе.

 Од овог буџета ја не видим да ће грађани боље живети. Не видим који је то програм Владе који ће обезбедити бољи живот грађана. Нисам чуо ни једном једином речју ни од једног министра, ништа. И надам се да ћемо можда успети да променимо ток наше дискусије до краја. Хвала.

 ПРЕДСЕДАВАЈУЋИ: Захваљујем, господине Ђуришићу. Реч има министар др Душан Вујовић.

 ДУШАН ВУЈОВИЋ: Хвала лепо. Желим сад да нагласим потпуно супротно од свих претходних коментара, са овим вашим предлогом око програмског буџета, 100% сам сагласан. Ми смо урадили припремне радње. Од јула смо имали детаљне састанке у неколико земаља које су врло напредне у увођењу програмског буџетирања, укључујући и Ирску. Спремамо се да пређемо на то, али смо проценили да то захтева много већу припрему него што смо имали ресурса, слободе и, верујте, степена слободе у оквиру програма који радимо са фондом.

 Значи, спремни смо, прихватамо да је ово, да кажемо, приближавање програмског буџетирања, да ми у линијском буџету убацујемо програме, али они нису дефинисани као што треба, они немају показатеље, они немају дубину, итд. Према томе, овај део где можемо да се сложимо 100%, али би требало да имамо посебан један документ који ће одредити временску секвенцу корака које је потребно направити да стигнемо до програмског буџетирања.

 Ми смо започели 2005. године. Имали смо пет, шест пилот-министарстава и нисмо стигли ни тамо где смо планирали да стигнемо због тога што, ево, здравство је добар пример, пошто се у републичком буџету налази само део трошкова за здравство, да би се прешло на програмско буџетирање, мора ова опрема, о којој говори министар Лончар, да се укључи у средства и окружење које се налази у Републичком фонду, да бисмо знали у који дом здравља, у коју болницу иде та опрема, који су пацијенти, који су параметри, које образовање. Значи, то захтева много већу припрему. Мислим да смо ми сви на то спремни, али да то захтева много већу припрему и много више времена.

 Желим да подржим ову идеју да кренемо систематски да радимо од јануара месеца ове године да бисмо се приближили макар један суштински корак ближе програмском буџетирању. Онда ћемо не само имати напредак, него ћемо знати где су вишкови.

 Када поделимо ове ствари на програмски, онда ћемо знати где имамо превише људи, премало људи, где нам фали средстава, где нам фале показатељи, зашто у социјали можемо да боље таргетирамо, боље циљано да помажемо оним групама којима помоћ стварно треба, где су у здравству главни проблеми, где су у школству главни проблеми, како да рационализујемо систем школа итд.

 Према томе, потпуно се слажем, али хајде да кренемо од јануара месеца да на томе радимо озбиљно да бисмо у следећем буџету били не у програмском буџетирању, али један крупан корак ближе. Хвала.

 ПРЕДСЕДАВАЈУЋИ: Захваљујем.

 На члан 1. амандман је поднела народни посланик Гордана Чомић. Реч има народни посланик Гордана Чомић.

 ГОРДАНА ЧОМИЋ: Захваљујем. Амандман који сам поднела тиче се увећаног износа за субвенције, и то Железници. Како је у Предлогу буџета изнад 16 милијарди, амандманом тражимо оно што је уобичајено када се ради о оваквим предлозима у буџету, са нашом идејом премештања за Министарство одбране за различите послове који се у том министарству обављају са мањком новца, без обзира да ли се ради о материјалном положају запослених у Министарству одбране или Војсци Србије или се ради о материјалним потребама за обављање свих послова које има Министарство одбране.

 Али, одлично је што је непосредно пре него што покушавам да министру предложим овај амандман коначно поведена реч о програмском буџету, јер би и овај амандман који сам ја предложила захтевао да га разложим по индикаторима. Не могу се више сагласити него са идејом коју су изложили народни посланик Марко Ђуришић и ви министре, да чим пре заиста детаљно урадимо програмско буџетирање.

 Ја ћу вам сасвим напамет, значи, било који раздео да узмете, раздео 24. просвета, наука и технолошки развој, разумем шта су индикатори и како то треба да изгледа. Када читате пажљиво, онда видите, има циљ, а индикатор, нема никог ко ће бити корисник тог циља. То је тако и у Министарству одбране. Због тога је мој амандман само сума, али је ово коначно тема којом смо требали да се бавимо.

 Имала сам намеру да замолим да се сагласимо или бар да чујемо да ако буџет стварно ваља, онда гнев којим комуницирамо да би се убедили да буџет ваља неће га оснажити, напротив, потпуно је непродуктиван, или поређење са било којим периодом било које владе, 2008, 2012, 2001, 2004, 2007. године, свеједно, да о владама деведесетих не говорим, али оваква врста разговора, да се укључи Народна скупштина у заиста претварање линијског буџета у програмски је једина корисна тема о којој би требало да се воде расправе о буџету.

 Немам неке посебне наде да ћете ви прихватити „премештање“, знам да се то тако не зове, са раздела субвенција повећаних за железницу за Министарство одбране, али је овај амандман одабран. Онда сам чула образложење за које се надам да је речено у брзини, пошто се овде са много емоција говори о буџету. Знате, ако је буџет стварно добар, људи то осете, немате ни потребе посебно да га хвалите. Овај није такав и ту се слажемо из много разлога. Не могу да вам кажем да ли би био бољи да га ради било који други министар, сумњам, али добро.

 Чули смо два образложења за повећане субвенције за железницу. Прво је да имамо 15% потребе учешћа у руском кредиту, што ја не могу да спојим. То је јуче рекао председник Владе. Друго образложење је, када је исто подељено са нама у начелној расправи, да постоје прикривени приходи.

 Као што ми је жао што не говоримо више о програмском буџету, тако ми је жао што је опаска о прикривеним приходима, ја знам и ви знате да се ради вероватно о средствима која можемо да користимо, али нећемо, а када у расправи кажете прикривени приходи, то није добро за било кога ко се разуме у буџет.

 Не цитирам вас, али цитирам председника Владе. Можете погледати стенограм од јуче. Ово дајем само као опаску и захвална сам вам за напор који нам обећавате да ће бити уложен у програмски буџет, па ће тако и ова милијарда, за коју сматрам да је неопходно да буде виша за Министарство одбране и Војску Србије, бити разложена по индикаторима на кориснике и онда ћемо знати да је сваки динар из буџета потрошен на најбољи начин.

 То је најтежи део прављења сваког буџета, можда чак тежи од тога да имате пореску основу и добру фискалну политику како да направите програм, да не губите ни од једног динара који у буџету имате на расходе. Хвала.

 ПРЕДСЕДАВАЈУЋИ: Захваљујем. Реч има народни посланик Владимир Ђукановић.

 ВЛАДИМИР ЂУКАНОВИЋ: Хвала, уважени председавајући. Право да вам кажем, не бих се јављао да овде не чујемо неке невероватне ствари, а сада о социјали. Ви ћете ме, господине Лончар, исправити, нисам лекар, али знам толико да када човек има карцином на плућима он не може да се лечи бруфеном или сирупом, него морате тешку хемотерапију да му примените или да га озрачите да би евентуално преживео.

 Ми смо били, као држава, у том стадијуму, као болесник који има карцином на плућима. Отприлике је то тако било 2012. године и у таквој ситуацији сада нама неко прича о социјалним давањима, о не знам чему, а заиста је велики успех што смо дошли до тога да не морамо уопште да смањујемо социјална давања. Ниједно социјално давање, нити дечији додатак није смањен, чак се надам да ће можда бити повећани, што можда јесте велики успех. Уместо да се то цени, неко то сада критикује и каже – имате мања социјална давања и не знам шта.

 Причамо овде о томе како људи тешко живе, али ви би требало, господо, да нам кажете зашто 61% пензионера у овој земљи, а то смо од вас добили као заоставштину, има пензију испод 25.000 динара? О томе нико не прича. Стално причате како су се смањиле пензије. Смањиле су се за 39% пензионера. Слажем се, то је свакако удар, али 61% пензионера, ви сте нам оставили, прима испод 25.000 динара.

 Имате пензије које су по 12.000, 13.000 динара, што је катастрофа, наравно. Ко може да живи са тим? То је ваша заоставштина. То сте нам ви оставили, а тражите сада од нас – што људима то не исплаћујете. Одакле да исплатимо када сте нам оставили празну касу? Нисмо ми до те мере неодговорни према држави да се задужујемо у иностранству како бисмо неком исплатили пензију.

 Ту економску политику је водио Божидар Ђелић. Сећам се када се једном похвалио у једној телевизијској емисији, каже – подигли смо фантастичан кредит, имаћемо да исплатимо пензије. Ко се тиме хвали? Кредит када подигнете треба да се хватате за главу, јер кредит морате да вратите, а ви сте се хвалили што сте подигли добар кредит, па ћете имати да исплатите пензије. То је та неодговорна и скандалозна политика коју сте водили.

 Причамо овде о пореској управи. У ваше време нико жив није плаћао порез од ових тајкуна. Нико жив није платио порез. Мало пре је колега Јовичић поменуо продају „Максија“ Делезу. Где је Мишковић платио тај порез?

 (Марко Ђуришић: У Србији.)

 Нисам сигуран, него је изнео паре на нека егзотична острва. Немојте да причате неистине, није тачно и није платио нигде ништа.

 (Марко Ђуришић: У Србији, 25 милиона евра.)

 Иначе је један од највећих пореских дужника. Молим само да се не добацује. Погледајте колико је тајкуна било пореских дужника и ником нисте смели да закуцате на врата. Ово је прва Влада која је кренула у озбиљну наплату пореза и никада нисмо имали већу наплату пореза.

 ПРЕДСЕДАВАЈУЋИ: Молим вас, господине Ђукановићу, морате се вратити на амандман.

 ВЛАДИМИР ЂУКАНОВИЋ: Наравно, зато што је између осталог и ово везано за сам амандман.

 Причамо о радним инспекцијама. Јесте, између осталог, једним делом пад незапослености је зато што су кренуле инспекције рада да раде и да људе који су радили на црно, да заправо власнике терају да их пријављују. То у ваше време нико није смео да ради, нико није желео да ради, на крају крајева. Имали смо рад на црно као добар дан.

 ПРЕДСЕДАВАЈУЋИ: Ја ћу морати да вас прекинем ако се не вратите на амандман.

 ВЛАДИМИР ЂУКАНОВИЋ: Ја вас само молим да када подносите ове амандмане не идете са том врстом демагогије зато што то не пије воду. Оставили сте нам управо ово што сам сада издекламовао, испричао и једноставно вас молим да не обмањујете више људе, да не обмањујете народ. Ту су показатељи који су егзактни.

 Кажете да нам је мали раст од 0,9%, а у ваше време је био пад и ви сада причате о томе како имамо најнижи раст у региону. Имамо динамичан раст, али у сваком случају овај амандман не треба подржати и слажем се са предлогом Владе.

 ПРЕДСЕДАВАЈУЋИ: Реч има народни посланик Гордана Чомић, повреда Пословника.

 ГОРДАНА ЧОМИЋ: Захваљујем. Ја сам разумела да сте покушали да примените први став члана 106. и да народног посланика подсетите да мора да говори о дневном реду. На дневном реду је мој амандман који говори о износу који треба да се са субвенција за железницу пребаци на позицију Министарства одбране. Ја сам вам захвална за покушај, али морам да изразим жаљење што је неуспео да народни посланик прати седницу и да слуша вас кад вам каже о чему се ради. Не тражим да се изјаснимо.

 ПРЕДСЕДАВАЈУЋИ: Реч има министар Душан Вујовић.

 ДУШАН ВУЈОВИЋ: Хвала лепо. Само ћу кратко. Реч је о износу, на страни три буџета, 17 милијарди 510 који се тренутно налази на линији субвенција за железницу. Он се састоји из две суме. Једна сума је 11 милијарди за тзв. оперативне трошкове железнице, а други износ је од 6,5 милијарди који сте поменули, а који се односи за учешћа у кредиту руских железница које ће се користити у наредној години.

 Овај први износ смо проценили да мора да се настави у овој години, пошто је железница ушла у процес реструктурирања. Подељена је на холдинг, на инфраструктуру, на теретни и путнички саобраћај и очекује се да ће уз помоћ, стручну помоћ коју Светска банка под структурним кредитом организује, ући у суштински програм реформи.

 Према томе, ове године правдамо, ми смо намеравали да смањимо субвенције железници још више, али ове године настављамо како бисмо омогућили да се тај програм дефинише и спроведе. То је један оштар програм реформи. Има доста отпора, али сам ја, чини ми се, оптимиста и очекујем да ће се ту направити нешто.

 Овај део од 6,5 милијарди које се односе на учешће је тако уговорено. Прекасно је сада то мењати. То је лоше утолико што се очекује 15% уплата унапред, на почетку, пре коришћења кредита, што ставља притисак на буџет више него уобичајено. Било би боље да је уговорено да то буде 15% по ситуацијама, а не унапред, али ако динамика коришћења кредита буде онаква каква се планира, онда ће то бити у оквиру једне године. Проблем ће настати ако ми сада одвојимо средства, па се не употреби кредит, онда ми финансирамо у ствари њих, али то је нешто што смо наследили.

 Ми смо у процесу подношења захтева за продужење рока тог кредита и видећемо да ли можемо да добијемо боље услове. Зорана на жалост није овде да вам каже. Имали смо састанак у Москви. Мислим да се налазимо на добром путу да испреговарамо продужење кредита и боље услове за коришћење кредита и надам се да ће тај кредит дати оно што очекујемо од њега. Ово смо морали да планирамо овако како јесте, пошто су то постојећи услови нисмо имали другог избора.

 ПРЕДСЕДАВАЈУЋИ: На члан 1. амандман, у истоветном тексту, поднели су народни посланици мр Јован Марковић и проф. др Јанко Веселиновић. Реч има народни посланик мр Јован Марковић.

 ЈОВАН МАРКОВИЋ: Поштовани министре Вујовићу, заиста хоћу искрено да верујем у то да ви хоћете да уложите напор да у следећој години имамо програмски буџет, али ви такође морате да покажете храброст и да између тог великог дијапазона програмског буџета и онога што је господин Бабић малопре причао о подршци овом буџету, у Ужицу у позоришту од пре неколико вечери, кажете да то није просто нормално и могуће.

 Господине Вујовићу, ми смо кроз овај амандман покушали да велике пропусте који су се десили у овом буџету отклонимо, али ви то нисте уважили. Преко 400 амандмана сте одбацили и нисте узели у разматрање. Више сати расправе у овој Скупштини, која је била посвећена управо томе да кажемо како је кроз овај буџет отворен проблем сиромаштва грађана Србије, ви нисте уважили.

 Ви сте дозволили да пример позоришта у Ужицу, од пре неколико вечери, где су грађани Бајине Баште, Нове Вароши и других мањих места у околини Ужица, просто натерани да дођу у то позориште. Запослени у јавним предузећима, господине министре, морали су да дођу на тај скуп подршке. У неко доба нису знали да ли се ради о државном удару…

 ПРЕДСЕДАВАЈУЋИ: Господине Марковићу, ја сам малопре опоменут од ваше посланице госпође Чомић да дозвољавам да се прича нешто што није у склопу тог амандмана који је на дневном реду.

 Ја вас молим, исто важи као и за господина Ђукановића, да се или вратите на амандман, или ћу морати да вас прекинем, пошто ни Ужице, ни позориште, ни то о чему причате већ читав минут нема везе са амандманом који сте поднели. Изволите.

 ЈОВАН МАРКОВИЋ: Значи, што се тиче амандмана који смо поднели, он се тиче примене закона, односно проблема који се јавља око трансфера у АП Војводини и сматрали смо да морате обратити пажњу да Република Србија има обавезу финансирања основног образовања, односно запослених у основном образовању. Ви сте занемарили овај наш предлог и мислим да сте направили тиме велику грешку. Хвала.

 ПРЕДСЕДАВАЈУЋИ: Захваљујем. Реч има народни посланик господин Бабић, реплика, јер је поменут именом и презименом, шеф посланичке групе СНС. Изволите.

 ЗОРАН БАБИЋ: Пошто видим да предлагач амандмана у позоришту није био, штета. Могао је да научи пуно тога, али ћу питати вас господине председавајући - а где је овлашћени представник Демократске странке? Где је Драган Шутановац? Шта је данас и вечерас битније од буџета, најважнијег закона који опредељује живот у Републици Србији 2016. године?

 Да ли певуши – „Није живот једна жена“? Да ли певуши можда – „Божанствена жено“, „Луцкаста си ти“, „Смеј се, смеј“, али сам сигуран да га нарочито погађају ове песме – „Лажу да време лечи све“ и „Ноћас рај, сутра крај“. Те песме га вероватно погађају.

 Поштовани грађани Републике Србије има народних посланика као што је овлашћени представник посланичке групе ДС који вечерас, уместо грађана Републике Србије, уместо буџета за 2016. годину су изабрали концерт Мирослава Илића. Толико о односу и према парламенту, толико о односу према свим грађанима Републике Србије.

 То је само продужетак овог омаловажавања које је Драган Шутановац на друштвеним мрежама радио свакодневно упућујући и „лајкујући“ неке безобразне „твитове“, неке „твитове“ који заиста нису примерени да се упућују једној дами, једној жени, било којој, из било које политичке странке, е сада наставља да омаловажава све грађане Републике Србије који га плаћају да ради посао овде у парламенту. Не, он је бирао певушење песама Мирослава Илића, вечерас на концерту.

 ПРЕДСЕДАВАЈУЋИ: Захваљујем се, господине Бабићу, али морате разумети, да можда господин Марковић нема ту информацију где је овлашћени председник посланичке групе.

 (Јован Марковић: Реплика.)

 Зашто мислите да имате право на реплику, господине Марковићу. Нисте поменути.

 (Јован Марковић: Предлагач амандмана.)

 Господине Марковићу, није поменуто ваше име и презиме, као што сте ви поменули.

 (Јован Марковић: Предлагач амандмана.)

 Без обзира, предлагач нисте само ви, него је предлагач…

 Господине Марковићу, да вам буде јасно нешто. Значи предлагач овог амандмана је и господин Иван Марковић и господин Јанко Веселиновић. Ја, ако није поменуто име и презиме, не могу да знам о ком предлагачу амандмана мисли господин Бабић, то морате да разумете.

 (Јован Марковић: Видите како се слатко смеје господин Бабић.)

 Не могу на основу нечијег осмеха да дајем некоме реч.

 Реч има предлагач амандмана народни посланик др Јанко Веселиновић.

 ЈАНКО ВЕСЕЛИНОВИЋ: Апропо смејања кажу – ко се задњи смеје, најслађе се смеје.

 (Зоран Бабић: Јел' ово претња?)

 Користићу својих пет минута и молим вас да ме не прекидате у мојих седам минута да говорим.

 ПРЕДСЕДАВАЈУЋИ: Господине министре, то је исти амандман. Предлагачи су и господин Марковић и господин Веселиновић. Када заврши господин Веселиновић имаћете право.

 Господине Веселиновићу, мени је жао што на такав начин покушавате да започињете расправу у првом вашем амандману, јер ово што сте управо изговорили посланици су схватили као претњу.

 Не могу дозволити као председавајући да се изричу претње у Народној скупштини. Молим вас да то више не чините. Изволите.

 ЈАНКО ВЕСЕЛИНОВИЋ: Грађани су добро чули да сам рекао да вас молим да ме не прекидате док образлажем свој амандман и док користим својих седам минута. Никоме нисам претио него тражим своје право које ми упорно ускраћујете.

 Дакле, како се пуне средства која се распоређују овим чланом 1.? Тако што грађани Србије у Нишу, у Београду, у Сврљигу, у Новој и Старој Пазови, Београду, плаћају гориво 18 динара скупље него грађани Аустрије, грађани Беча. Грађани Сурдулице, господине Вујовићу, плаћају 18 динара скупље гориво него грађани Аустрије и других земаља ЕУ.

 Тако ви пуните буџет, господине Вујовићу. У овај буџет сте укалкулисали нове акцизе и …

 ПРЕДСЕДАВАЈУЋИ: Можете да говорите, али о амандману који сте поднели.

 (Јанко Веселиновић: Ово је апсолутно о амандману.)

 Овде у вашем, ако желите могу и да прочитам у вашем времену и ваш амандман, нити има нешто о акцизама за гориво, нити о Аустрији, нити о томе што сте говорили читав минут.

 (Јанко Веселиновић: Оставите ви мени како ћу ја …)

 Не могу да оставим, господине Веселиновићу, ако нисам могао да оставим господину Марковићу, ако нисам могао господину Ђукановићу, не могу ни вама.

 Ви нисте привилеговани у овој Народној скупштини. Исто правило важи и за господина Ђукановића и за господина Марковића, а и за вас, и за све остале народне посланике у овој скупштини.

 Изволите, господине Веселиновићу, имате још шест минута.

 ЈАНКО ВЕСЕЛИНОВИЋ: Дакле, могу да прочитам цифре које грађанима Србије неће пуно значити.

 Дакле, износ 266.560.964.000,00 то је укупан расход. Да би направили расход морате имати приход, а приходи се пуне кроз наплату пореза. Да би дошли до наплате пореза морате имати ефикасну државу, ефикасни порески систем. Да би поделили ову експропријацију морате наплати порез и од естрадних звезда. Знате како бих ја то учинио да сам на месту господина Вујовића?

 Ако једног дана Покрет за преокрет дође на власт ја ћу вам рећи господине Вујовићу како ћу то учинити. Дакле, позвао бих господине Вујовићу конкретну естрадну звезду и рекао бих – добар дан – добар дан, ви сте имали концерт ту, певали сте под том и том шатром, изводили сте ваш музичко-забавни програм ту и ту, наплатили сте милион и по динара ове године, то вам је 10.000 евра, 1.000 евра вам је порез, имате рок од 15 дана да га платите. Уколико га не платите, поднећемо кривичну пријаву за утају пореза, довиђења.

 Знате шта ваши порески службеници раде? Позову их и праве „селфије“ са њима. То забавља јавност 15-20 дана. То су ваши господине Вујовићу, порески службеници, таква вам је пореска управа.

 Због тога нема прихода. Због тога мора бити код нас гориво 18 динара скупље него у Аустрији. Због тога нема новца за школе. Због тога отпуштате просветне раднике. Нема новца за ову експропријацију, па се онда пумпа буџет АП Војводине фиктивним приходима који не спадају у реалне приходе, већ су ово трансферна средства само зато да би замаглили вашу неспособност, господине Вујовићу.

 Можете ви сада устати и побећи из сале, као што сте то учинили прошли пут, а одговорите ми зашто немате ефикасну пореску управу? Одговорите ми када ћемо ми то господине Вујовићу да летимо тим возом којим је летео Александар Вучић …

 ПРЕДСЕДАВАЈУЋИ: Посланици с правом негодују и већ траже повреду Пословника и с правом ћу ја морати да прихватим да сам прекршио Пословник, јер вама дозвољавам да говорите о нечему што није предмет вашег амандмана.

 Ја не могу дозволити на такав …

 (Балша Божовић добацује.)

 Господине Божовићу, да ли сте ви адвокат господина Веселиновића?

 (Балша Божовић: Да.)

 Да, али као адвокат морате знате како, да га примите у вашу канцеларију, да добијете пуномоћје од њега и све остало. Значи, немате право по Пословнику да добацујете са места, господине Божовићу. Ви имате већ једну опомену, немојте ме терати да добијете другу.

 (Балша Божовић: Претите?)

 Па, мораћу да вам дам опомену ако не будете дозвољавали да господин Марковић, господин Веселиновић настави да говори.

 Узнемиравате посланике који излажу о својим амандманима, господине Божовићу. Господине Веселиновићу, да ли желите да наставите по вашем амандману? Изволите. Пуно се посланика јавило по повреди Пословника на ваше излагање, господине Веселиновићу. Изволите.

 ЈАНКО ВЕСЕЛИНОВИЋ: Претпостављам да је Покрет за преокрет велики изазов за СНС и да неће фалити реплика, као што је јуче било потребно четири министра да образлаже чињенице…

 ПРЕДСЕДАВАЈУЋИ: Не вреди, господине Веселиновићу, ви не желите да говорите о вашем амандману. Морам да дам реч по повреди Пословника народном посланику Владимиру Ђукановићу.

 ВЛАДИМИР ЂУКАНОВИЋ: Хвала, председавајући. Члан 107. не само наравно ово што сте му указали, него он је као колега посланик овде увредио службенике Пореске управе и нисте га уопште опоменули. Рекао да је да они уместо да раде свој посао сликају се са певачима. То су исти порески службеници који су запослени у њихово време. Ја не знам о коме он прича, зашто вређате људе?

 На крају крајева, ми имамо данас мањак људи у Пореској управи који су инспектори и који би могли да раде тај посао зато што су они Пореску управу направили баш такву да је пуна администрације, а мање оперативаца. Али, тако вређати службенике Пореске управе је недопуштено и ја вас молим следећи пут да му изрекнете опомену за вређање радника који раде у Пореској управи. Хвала вам.

 ПРЕДСЕДАВАЈУЋИ: Захваљујем се. Сматрам да нисам прекршио Пословник јер сам упозорио господина Веселиновића. На крају сам морао да му одузмем реч, јер није желео да говори о свом амандману. Реч има народни посланик Александар Марковић.

 АЛЕКСАНДАР МАРКОВИЋ: Захваљујем, господине председавајући. Уважени чланови Владе, даме и господо народни посланици, па, сасвим је јасно да предложени амандман неће бити прихваћен и мислим да нема нико нарочити проблем у том смислу и мој позив иде у правцу одбијања овог амандмана, дакле.

 Сам амандман који нам је поднео лидер групе грађана можемо у најмању руку да окарактеришемо као проблематичан. Пошто ми из посланичке групе СНС пажљиво читамо амандмане и остале подлоге из тачака дневног реда, морам да кажем да ми није промакло неколико значајних грешака, господине председавајући.

 Као предлагач овог амандмана овде пише – посланик професор доктор Јанко Веселиновић - Покрет за преокрет. Морам господине председавајући опет да вас питам да ли је народни посланик променио име и презиме? А зашто ово питам? Остали посланици који предлажу амандмане сви редом, из свих осталих посланичких група када предложе амандман потпишу се именом и презименом, евентуално ставе припадност посланичкој групи и свој потпис. Када господин Јанко Веселиновић предлаже амандман он се потпише као посланик, проф. др Јанко Веселиновић - Покрет за преокрет.

 Сада, не могу а да не питам – зашто му у префиксу своје функције смета израз – народни? Он је једини посланик који се потписује као посланик без – народни посланик.

 ПРЕДСЕДАВАЈУЋИ: Господине Марковићу, морам да вас прекинем јер не говорите о амандману. Захваљујем. Реч има министар, др Душан Вујовић.

 ДУШАН ВУЈОВИЋ: Овако, само једна реченица пошто стварно не могу да раздвојим ову папазјанију коју сте ми рекли у неколико реченица, само да вам кажем – Србија ће имати цену бензина после ове индексације која ће бити 1,2 евро цента већу него пре тога. Ако ви мислите да је то крај света, онда можемо да разговарамо о томе. Дакле, 1,2 евро цента већу.

 У поређењу са Мађарском биће јефтинија. У поређењу са Босном биће јефтинија. У поређењу са Хрватском биће јефтинија.

 Према томе, не знам о чему ви причате. Да ли можете да нађете неку другу земљу, било коју, неће нико пунити бензин у Србији и ићи у Мађарску и из Мађарске у Србију пошто је разлика сувише мала. Не разумем о чему причате стварно.

 Друго, овај амандман који сте овде предложили и ви и господин Јован Марковић, то је амандман који је директно противречан опредељењу у члану 7. овог закона и Закона о буџетском систему који каже – наменски трансфери за финансирање расхода за запослене у образовању на територији АП Војводине у износима утврђеним овим законом се сматрају приходом Војводине.

 Ово што мислите да једном шибицарском трансакцијом Србија плаћа директно запослене, па после тога да тражи још трансфер, о томе ћемо моћи да разговарамо тек када се донесе Закон о финансирању Војводине. Иначе је ово за мене неприхватљиво. Ово је противзаконито и неприхватљиво. Можете да дижете микрофон колико год желите.

 Према томе, ово стварно није коректно. Прихватам све коректне предлоге, али ово што ви предлажете је најобичније мување са бројевима да би се избегла ограничења која пишу у закону, Уставу и свему осталом. Хвала лепо.

 ПРЕДСЕДАВАЈУЋИ: Захваљујем се. Реч има проф. др Јанко Веселиновић. Реплика на излагање господина Марковића. Поменуто је име и презиме. Изволите.

 ЈАНКО ВЕСЕЛИНОВИЋ: Гледајте, ја сам говорио о конкретним цифрама, о бројевима, о приходима, о расходима. Када је у питању моје име и презиме, презиме политичке организације коју представљам, поносим се и са једним и са другим и са титулом и са Покретом за преокрет, покретом часних људи и противимо се овоме што пише у овом буџету јер то би могло бити, ово што каже министар Вујовић, једно замагљивање. Не знају се приходи. Познати су расходи, али они су усмерени мимо развоја, мимо производње.

 У Србији ће се у наредном периоду живети још лошије. Имамо најмањи привредни раст у региону, али када кажем – у региону, значи у целој Европи. Дакле, имамо најмањи привредни раст. Шта то значи? Значи да ће авиони који лете у Америку возити, одвозити наше најквалитетније људе. То значи да нећемо имати лекара ни у Бору, ни у Мајданпеку, ни у Сремској Митровици, ни у Новом Саду за коју годину, а то се дешава.

 Хиљаду лекара је узело ове године, тражило дозволу, односно потврду о лиценци да би отишло у бели свет и господине Вујовићу, ви сте одговорни за ту политику, не господин Марковић. Господин Марковић заступа политику СНС и то је у реду, али ви сте министар. Ви сте направили овај лош буџет и ви треба да поднесете оставку господине Вујовићу као частан човек.

 Као частан човек да поднесете …

 ПРЕДСЕДАВАЈУЋИ: Време. Реч има министар др Златибор Лончар.

 ЗЛАТИБОР ЛОНЧАР: Замолио бих вас да ми одговорите, односно кажете људима када је њих 1000 поднело колико је отишло, пошто стално причате …

 (Јанко Веселиновић добацује.)

 ПРЕДСЕДАВАЈУЋИ: Господине Веселиновићу, немојте да добацујете. То је непристојно.

 ЗЛАТИБОР ЛОНЧАР: То је једна ствар. Друга ствар, што сви треба да знају, ви сте у праву, у ствари били бисте у праву. Нама би фалило хиљаде лекара да нисмо променили, да нисмо дали људима специјализације, да их нисмо запослили. Ми би били у озбиљном проблему да се наставила политика која се водила. То сте у праву.

 ПРЕДСЕДАВАЈУЋИ: Захваљујем се, господине Лончар. Господине Бабићу, изволите.

 ЗОРАН БАБИЋ: Малопређашња дискусија о томе како ће нам много тога лошег донети директни летови за Америку, више ми личи и више је на нивоу неких људи који први пут када су видели воз називали су га гвоздени коњ, али бих вас упозорио, господине Бечићу, да упозорите колегу који не зна да возови не лете, већ да лебде због брзине коју остварују и да је премијер рекао да возови у Кини због брзине коју остварују лебде, а не лете. Али, то ови што возове називају гвозденим коњима не могу ни да разумеју.

 Али, ја сам се због друге ствари јавио, да питам где је овлашћени представник ДС? Да ли се вратио господин Шутановац? Девет је и 15. Значи, још увек је на концерту. Верујем да је ово добро потрошено време за овлашћеног представника ДС, за господина Шутановца.

 Ваљда неће моћи да твитује и да поново шаље поруке мржње према женама у Србији, да лајкује неке сексистичке твитове и неке увредљиве твитове против жена из СНС, али и против свих осталих. Тако да, наравно, даћу прилику да се овлашћени представник ДС појави у сали и да почне да ради свој посао за који га плаћају грађани Републике Србије.

 ПРЕДСЕДАВАЈУЋИ: Захваљујем се.

 На члан 2. амандман, у истоветном тексту, поднели су народни посланик Зоран Живковић и народни посланик Владимир Павићевић. Реч има народни посланик Зоран Живковић. Изволите.

 ЗОРАН ЖИВКОВИЋ: Свашта се чуло у последњих сат-два. Ја ћу покушати да се вратим на тему, а то је закон о буџету и амандман на члан 2.

 Било је примедби о томе да је потребно донети буџет, па то што ми предлажемо амандмане који гласе „брише се“ да је то проблем. Наравно да није проблем, скупштинска већина је таква да може да усвоји буџет без обзира што ми износимо свој став. Амандман „брише се“ је један племенит амандман, а то значи да се тиме потпуно брише сваки траг од ове шпекулације, мувања, шибицарења, како је министар малопре назвао амандман колеге Јанка Веселиновића, што је недопустиво.

 Племенит је и зато што може да вас сачува, господине министре, од тога да вам се деси брука, као што вам се десила са оним законом који је требало да омогући откуп станова на Дедињу за шаку долара.

 Ми смо дали амандмане на тај закон, за сваки члан је писало „брише се“. Ви сте исто били весели око тога и рекли сте да то нема везе са парламентаризмом, са политиком, са економијом, па вам је после председник државе Томислав Николић обрисао цео закон. Озбиљна влада би размислила о оставци, а озбиљан министар би поднео оставку без да даје могућност да се било шта ту враћа назад.

 Зашто не ваља овај предлог буџета и зашто га треба брисати? Зашто није ни развојни ни социјални? Дакле, 205 страница, то јуче нисте знали да прочитате колективно, па да поновим.

 (Председавајући: Време.)

 За социјалну заштиту је предвиђено 92,2% у односу на прошлу годину. Коме није јасно, то је 8% мање.

 (Председавајући: Истекло је време.)

 Само још две реченице, ако ми дате.

 За капиталне издатке 85,9%, за трансфере за социјално осигурање 94,%, а за кабинете 20 – 50% више. Е, зато не треба гласати и треба брисати. Хвала.

 ПРЕДСЕДАВАЈУЋИ: Захваљујем, господине Живковићу. Реч има предлагач амандмана др Владимир Павићевић. Изволите, господине Павићевићу.

 ВЛАДИМИР ПАВИЋЕВИЋ: Даме и господо народни посланици, поштовани потпредседниче и председавајући данашњој седници господине Бечићу, уважени министри, видим да сте остали овде без министарки које су чланице наше Владе. Вероватно су прихватиле нашу аргументацију даме и одлучиле да не учествују више у овој расправи, јер смо потукли до ногу на основу расправе о члану 1. Предлога закона овде све вас, а ево додатна аргументација за члан 2.

 Предлажемо да се свих шест ставова члана 2. Предлога закона о буџету бришу, господине Вујовићу, зато што се садржином и овога члана и укупно Предлогом закона о буџету Влада огрешила о, министре Вујовићу, владавину права. Ви сте то потврдили 9. децембра јуче на седници. Ево, цитирам, господине Вујовићу, рекли сте прво – желим да нагласим да је буџет упућен Скупштини на време и без пробијања законских рокова…

 ПРЕДСЕДАВАЈУЋИ: Господине Павићевићу, да ли бисте нешто мало о амандману?

 ВЛАДИМИР ПАВИЋЕВИЋ: То је, господине Бечићу, о буџетском дефициту, ја сам прочитао члан 2, а ви нисте изгледа.

 ПРЕДСЕДАВАЈУЋИ: Ви сада цитирате нешто из јучерашње расправе у начелу.

 ВЛАДИМИР ПАВИЋЕВИЋ: Али везано за овај члан, господине Бечићу. Мора да се прочита, господине Бечићу, материја. Значи, министар Вујовић је то рекао.

 Ми смо рекли и ставили у образложењу за члан 2 – није тачно, јер је обавеза била да ово стигне у Скупштину до 1. новембра. Министар је сам приметио да није рекао тачну ствар, па је онда саопшти овако – ипак смо ове године били условљени динамиком преговора са ММФ-ом, нисмо могли да кренемо у финализацију предлога буџета до закључења.

 Шта то значи? Огрешили сте се о владавину права, уз некредибилност, нетранспарентност, арбитрарност, неодговорност, одустајање од реформи. Господине Бечићу, поштовани министре, па шта више треба да се одустане од овако лошег предлога буџета, поштована господо и министре Вујовићу?

 ПРЕДСЕДАВАЈУЋИ: Захваљујем, господине Павићевићу. Допустио сам, мада сте свесни да нисте говорили о амандману. Реч има народни посланик Маријан Ристичевић. Изволите.

 МАРИЈАН РИСТИЧЕВИЋ: Захваљујем. Даме и господо народни посланици, ја сам слушао образложења оба предлагача. Напросто, када је један од њих причао о малверзацијама, шпекулацијама, шибицарењу, напросто сам дирнут. Мислим да је тај предлагач најхрабрији човек на свету, не зато што се ничег не боји, већ што се ничег не стиди.

 Нашли смо ко да нам прича о шпекулацијама, шибицарењу, о малверзацијама са виноградима, о виноделству, о пелцовању кокошака, у селу Пуковце, наравно. И он дошао и прича о шибицарењу. Ја верујем да се он најбоље разуме у те шибице, али ми смо уместо предлога и образложења о амандману слушали о шибицарењу, о његовом можда неком претходном занимању.

 Овај други, коме предлажем да да мало одмора језику и рукама, толико маше рукама, прави промају…

 ПРЕДСЕДАВАЈУЋИ: Молим вас, господине Ристичевићу, морате да говорите о амандману.

 МАРИЈАН РИСТИЧЕВИЋ: Не знам где сам погрешио. Господине председавајући, он толико прави промају, да ја предлажем да дође на лето, да буде енергетски ефикасни и да то буде корисно. Хвала.

 ПРЕДСЕДАВАЈУЋИ: Захваљујем што сте прихватили да завршите излагање. Реч има народна посланица Соња Влаховић. Изволите.

 СОЊА ВЛАХОВИЋ: Хвала, поштовани председавајући. Уважени министри и гости, колеге и колегинице, јављам се по амандману који гласи – брише се, на члан 2. најважнијег закона који је у интересу грађана, закона који треба да обезбеди живот у Србији.

 Јуче када смо разговарали у начелу и данас у појединостима, уважени министар Вујовић покушава упорно да искрено објасни посланицима опозиције да је Предлог буџета реалан и добар.

 Ја ћу као мој одговор на овакав амандман, за који нећу гласати, једноставно упоредити са једном старом изреком – слеп код очију. Изрека се често користи приликом обраћања неком ко поред јасно објашњених чињеница често не разуме суштину или једноставно не види или не жели да види истину. Хвала.

 ПРЕДСЕДАВАЈУЋИ: Захваљујем се, госпођо Влаховић. Реч има министар др Душан Вујовић. Изволите.

 ДУШАН ВУЈОВИЋ: Само кратко. Шибицарење је вештина да се лоптица пребацује испод једне шибице у другу и да нико не зна где се налази. То је написано овим амандманима и иза тога стојим и могу да вам објасним.

 Да вам кажем, ваш први предлог „брише се“ односио се и био је позив на довођење ове државе у блокаду. Без буџета држава би ушла у блокаду. Ваш садашњи позив да се брише члан број 2, који дефинише изворе бруто и нето финансирања дефицита, позива да свесно уђемо у банкрот.

 Ако ви мислите да је то мудро, онда изволите па објасните то грађанима Србије. Значи, независно од буџета, обавезе које имамо, које доспевају ове године и обавезе које морамо да исфинансирамо, тако што ћемо се задужити онолико колико је потребно да се врате доспеле обавезе и да се финансира разлика од ове 121 милијарде која је прецизирана буџетом, ако то не урадимо, онда је алтернатива ваша да се то брише - позив на банкрот. Дивите се.

 (Зоран Живковић: Реплика.)

 ПРЕДСЕДАВАЈУЋИ: Немате, господине Живковићу, министар је одговорио само на оно што сте рекли, објаснио ваше амандмане и на било који начин није вас увредио.

 На члан 3. амандман, у истоветном тексту, поднели су народни посланик Зоран Живковић и народни посланик Владимир Павићевић. Реч има народни посланик Зоран Живковић.

 ЗОРАН ЖИВКОВИЋ: Ми смо управо пре неки минут чули министра како износи потпуне неистине. Неусвајање буџета до краја године не доводи у блокаду никога, то је не неистина - то је лаж, зато што постоји институт привременог финансирања. Никада се није десило да буџетски корисници не буду намирени у прва три месеца ако се не донесе буџет, што се дешавало. То је једна ствар.

 Друга ствар, неусвајање члана 2, господине министре, не значи банкрот и немате ви појма шта је банкрот. Дајте ми једну земљу…

 ПРЕДСЕДАВАЈУЋИ: Молим вас, господине Живковићу.

 (Зоран Живковић: Ви причате, дајете ми реч да причам о шибицарењу, вратите ми моје време.)

 Молим вас, господине Живковићу, као што сам упозоравао господина Ристичевића…

 (Зоран Живковић: Ја причам о амандману.)

 Не причате о амандману, на начин тако што вређате чланове Владе које су дошли да образложе буџет Републике Србије за 2016. годину. Не могу да дозволим на такав начин, са непоштовањем, да се обраћате члановима Владе. Знам да је то ваш манир, али немојте, молим вас. Изволите.

 ЗОРАН ЖИВКОВИЋ: Дакле, не постоји могућност банкрота. Банкрот је неспособност плаћања. Увођењем института привременог финансирања се не губи способност плаћања, господо економисти, стручњаци. То знате сигурно боље од мене и то се учи у забавишту за економију, а не на високим наукама и са високим и дубоким искуством које ви имате. То је уношење панике међу грађане.

 Значи, ми тражимо да се брише зато што је ово лош буџет, сваки његов члан. Привремено финансирање је међукорак да се омогући да не буде банкрота, кога не би било ни у ком случају, као што ни пре две-три године држава није била пред банкротом. Кажите ми једну европску државу која је банкротирала у задњих 25 година.

 (Председавајући: Време.)

 Кажите ми било коју светску државу која је банкротирала. О чему причате?

 ПРЕДСЕДАВАЈУЋИ: Захваљујем, господине Живковићу. Реч има народни посланик др Владимир Павићевић, предлагач амандмана.

 ВЛАДИМИР ПАВИЋЕВИЋ: Даме и господо народни посланици, поштовани потпредседниче господине Бечићу, уважени министре и уважени министре Вујовићу, Влада се, образлажући садржину члана 3. Предлога закона, непрестано позива на похвале ММФ-а.

 Поштована господо, у октобарском извештају ММФ-а за 2015, дакле ову годину, пише да у 2016. години, господине Вујовићу, морају да се ураде дубље структурне реформе. То пише у извештају ММФ-а, на чије сте ви похвале позивате, а из речи представника Владе, не само данас, него и јуче, министре Вујовићу, овде у Скупштини, ми смо приметили и закључили да тих дубљих структурних реформи, поштована господо, неће бити.

 Господо, ви сте, дакле, у раскораку са ММФ-ом, када говоримо и о садржини члана 3. овог предлога закона у буџету и о Предлогу закона о буџету у целости и ми смо вам сада, министре Вујовићу, овде разоткрили. Ви се позивате на похвале, а у извештају пише да се очекује нешто друго, а ви данас овде кажете – тога другога нема, па како се онда позивате на похвале, министре Вујовићу?

 Пазите, ово разоткривање, господо, можда некоме од народних посланика у владајућој коалицији личи на деструкцију, али ја мислим да је најпрецизнији термин којим можемо да опишемо овакво делање Владе и делање напредњачке већине овде вечерас – деконструкција, поштована господо. Ми смо деконструисали, на основу расправе о Предлогу закона о буџету, оно што ради ова влада. Позива се на похвале, ради супротно од онога што је очекивање нпр. ММФ-а у извештају из октобра 2015. године.

 (Председавајући: Време. Захваљујем, господине Павићевићу.)

 Па дајте овде истину да кажемо једном. Хвала.

 ПРЕДСЕДАВАЈУЋИ: Реч има народни посланик Зоран Бабић. Изволите, господине Бабићу.

 ЗОРАН БАБИЋ: Ово је она разделница наших политика. Овде се сада показало да предлагачи амандмана кажу – боље је привремено финансирање него буџет. Господо, у привременом финансирању нема транспарентности у трошењу средстава. Па знам да сте навикли, искључе се светла па онда да трошите новац онако како хоћете. Још за тако нешто добијамо са друге стране, кажу – тако је.

 Па нећемо искључити светла, палимо додатне рефлекторе и ти додатни рефлектори су и ММФ и Светска банка и свака могућа врста мониторинга зато што желимо да на поштен и одговоран начин се односимо према новцу грађана Републике Србије.

 Друга разделница, показало се да је бољи банкрот него јавне финансије које су чисте као апотека. Па замислите када нас убеђују народни посланици предлагачи амандмана да је боље банкротирати него бити нормална, савремена, пристојна, богата држава. Е, господо, даме и господо народни посланици, поштовани грађани Републике Србије који гледате овај пренос, ево у чему се разликују наше политике, ево због чега смо не десет, стотинама и хиљадама пута бољи не само у подршци код грађана Републике Србије, него бољи и у честитости и у односу према послу.

 На крају на питам – а где је овлашћени представник ДС-а? Јел' се вратио Драган Шутановац са концерта или је то немање политике ДС-а и немање алтернативе и немање предлога, немање ничега, па је дражи концерт о трошку грађана Републике Србије него да овде расправљамо о буџету и о грађанима Србије?

 ПРЕДСЕДАВАЈУЋИ: Захваљујем, господине Бабићу. Реч има народни посланик Владимир Ђукановић.

 ВЛАДИМИР ЂУКАНОВИЋ: Ево, чули смо да ниједна држава изгледа није банкротирала. Ево, присетићемо се Аргентине. Чак је прошле године банкротирала други пут за тринаест година, тако да, господине Вујовићу, претпостављам да бисте могли да објасните некоме ко о томе не зна нешто много.

 (Зоран Живковић: Баш бих волео да нам објасни.)

 ПРЕДСЕДАВАЈУЋИ: Молим вас да не добацујете, господине Живковићу.

 ВЛАДИМИР ЂУКАНОВИЋ: Шта ћете, неко кад нема аргументе, навикао је да добацује или да виче. Али, добро, тако вам то иде.

 У сваком случају, ово је заиста оригиналан предлог и драго ми је да господин Бабић то лепо образложио – неко би волео да ми уђемо у банкрот или на привремено финансирање зато што ту заиста може, што би народ рекао, да се мува. Не гледате, немате транспарентно трошење, можете да радите шта хоћете, а неко изгледа то много воли.

 Е, мени је драго што је ова влада успела да спречи банкрот. Мени је драго, господине Вујовићу, можда сте дужни то да кажете, да је Влада Републике Србије 2012. године, додуше, тада још нисте били министар, када је преузела одговорност, имала новца таман да исплати још две плате и пензије и то је била потпуна катастрофа и да смо тада морали, нажалост, да се задужимо како бисмо имали ликвидност државе, да бисмо уопште могли да нешто радимо. Е, то сте нам оставили. Оставили сте нам чак и министарства са блокадама рачуна и то би требало грађани да знају.

 Сада није ни чудо што нам ово предлажете. Ја бих волео да са тиме можда изађете на изборе, да кандидујете и да кажете – да, ми смо за банкрот државе и мислимо да је то боље. Али, на сву срећу, грађани то виде и драго ми је да је Влада Републике Србије средила наше финансије да то изгледа заиста као апотека. Хвала вам.

 ПРЕДСЕДАВАЈУЋИ: Захваљујем. Реч има министар др Душан Вујовић.

 ДУШАН ВУЈОВИЋ: Само кратко да појасним. Рекао сам – први члан који сте предложили ако се не би усвојио, увео би хаос у ову земљу. Пошто се налазимо у програму, програм би пропао. Привремено финансирање које нудите није никакво решење, то је аматеризам, исто као што је опасни аматеризам брисати члан 2. без кога држава, чак и да нема буџета, чак и да нема дефицита, не би могла да се задужи, да врати доспеле обавезе.

 Према томе, то је позив на банкрот. Не разумем шта ви имате у виду и како сте то замислили, а то је стварно катастрофални аматеризам. Хвала лепо.

 ПРЕДСЕДАВАЈУЋИ: Реч има народни посланик Марко Ђуришић.

 МАРКО ЂУРИШИЋ: Хвала, председавајући. Пошто се у овој расправи пуно пута говорило како је ова влада спасила земљу од банкрота. Па, неко каже да је то било 2012, неко каже на почетку мандата ове владе, значи то би требало да значи 2014. Ја ћу да цитирам министра који је синоћ, негде око један сат, рекао објашњавајући шта је репрограмирање, шта је рефинансирање дугова, рекао да се репрограмирање ради када је земља пред банкротом, како Србија никад није била пред банкротом, а Грчка јесте и да зато репрограмирање дугова никад није била опција. Србија, по речима министра финансија, никад није била пред банкротом и то је рекао министар финансија.

 Престаните да измишљате ту причу да је држава Србија у било ком тренутку била пред банкротом.

 (Душан Вујовић: Била је у банкроту 2000. године.)

 Тако је министре, 2000. године, када је премијер био министар информисања у оставци, држава је била у банкроту, тако је.

 (Председавајући: Молим вас, господине Ђуришићу, нисте добили право на реплику да би сада говорили ван дневног реда.)

 Тако је, била је држава тада у банкроту и неко други је извлачио 12 година врло тешких… (Искључен микрофон)

 ПРЕДСЕДАВАЈУЋИ: Захваљујем. Реч има министар, др Златибор Лончар.

 ЗЛАТИБОР ЛОНЧАР: Мислим да је много битније овде да грађане интересује шта ћемо и како ћемо са овим буџетом да радимо, али мислим да смо дошли на једну добру ствар и да је господин Павићевић се позвао на ММФ, ако сам добро чуо. Јел' тако?

 Мислим, да ми више стварно немамо никакав проблем. Коначно смо нашли параметар и онога кога цитирамо и ономе коме верујемо. Према томе, не треба да верујете ни нама, ни господину Павићевићу, ММФ је рекао своје, овај буџет је усаглашен са ММФ, са Светском банком и све остало би било сувишно ако су то људи, ако их сви цитирамо, онда је овде све јасно. Ово је договорено са њима.

 ПРЕДСЕДАВАЈУЋИ: Захваљујем се, господине Лончар.

 (Владимир Павићевић: Реплика.)

 Немате право на реплику господине Павићевићу. Господин Лончар је поменуо ваше име и презиме, али не у негативном контексту и рекао - не треба да се верује ни мени, ни нама, ни господину Павићевићу, тако да немате права на реплику. Захваљујем се.

 На члан 3. амандман су заједно поднели народни посланици Марко Ђуришић, Александар Сенић, Биљана Хасановић Кораћ, магистар др Благоје Брадић, Иван Карић, академик Нинослав Стојадиновић, Горан Богдановић, Слободан Хомен, Бранка Каравидић, Душан Петровић и Мирослав Маринковић. Реч има народни посланик Марко Ђуришић. Изволите.

 МАРКО ЂУРИШИЋ: Хвала, председавајући. Поштовани министри, колеге посланици, ми смо нашим амандманом тражили да се избрише део који говори о давању гаранција Републике Србије за кредите у износу у 2016. години, за 360 милиона евра.

 Нешто сам о томе говорио у начелној расправи, образлагао сам да не могу да прихватим да држава Србија наплаћује добит предузећа којима онда даје гаранције за кредите. Значи, 2016. предвиђено је да се Електро мрежи Србије да гаранција за кредит од 15 милиона евра, а чули смо да је стотине милиона евра ЕМС уплатио у буџет Републике Србије.

 Овде се даје кредит за Електропривреду Србије, два кредита, један од 80, у ствари три, један од 80, један од 45 милиона евра, а то јавно предузеће је уплатило добит. Ако има добити, ја мислим да је боље да ту добит реинвестира, него да се узимају кредити, јер сваки кредит је трошак. Без обзира колико је повољан.

 Посебно нам је не прихватљиво да министар је у одговору рекао – дајемо кредите тамо где се граде неки инфраструктурни објекти, говорили сте. Али, први кредит од 200 милиона евра је зајам за финансијско реструктурирање ЕПС-а. Никакво улагање у имовину, у неке објекте, него за финансијско реструктурирање. Зато сматрамо да ако јавна предузећа, по речима њихових директора и министара, тако добро функционишу дајте онда ту добит, инвестирајте у ове пројекте.

 И последња ствар, ови кредити, ове гаранције се провлаче, они су били и прошле године у буџету и овај од 200 милиона и овај од 45 милиона за ТЕНТ и овај Србијагаса од 20 милиона. Зашто није то реализовано ове године? Хвала.

 ПРЕДСЕДАВАЈУЋИ: Захваљујем. Реч има министар Александар Антић.

 АЛЕКСАНДАР АНТИЋ: Пре свега, треба истаћи да када су у питању ове кредитне линије иза којих Република Србија је стала издајући државне гаранције, реч је о кредитним линијама које ће бити враћене од стране корисника тих кредита, значи, ЕПС, ЕМС и Србијагаса. Ове државне гаранције не иду у било какво даље задуживање Републике Србије, нити ће као такве бити део нашег дефицита. Пре свега, мора се узети у обзир да су те државне гаранције неопходне да би се оствариле кредитне линије код међународних финансијских институција.

 Дакле, ми као држава својим гаранцијама стајемо иза јавних предузећа како би повукли кредите од, пре свега, Европске банке за обнову и развој, КФВ-а и оствариле повољне кредитне линије. Ово нису комерцијални кредити, наша предузећа могу комерцијално да се задужују и за то им нису потребне државне гаранције, међутим, за овако повољне кредитне линије ове државне гаранције су неопходне.

 Добар део ових кредитних линије јесте за развојне пројекте, пре свега ту мислим на пројекта везан за ЕМС, око ефикасности у преносном систему, затим велики развојни пројекат на коме радимо и који припремамо, у праву сте, он јесте био део државне гаранције прошле године везано за обновљиве изворе енергије у ЕПС и Костолцу. Пројекат Александровац – Брус, односно Копаоник – Рашка – Нови Пазар – Тутин је један значајан магистрални гасовод.

 Коначно, пројекат који је, односно кредитна линија везано за ЕПС, то је нешто што је реализовано у децембру ове године, реч је о реструктурирању, враћању лоших кредитних линија која су повлачене ранијих година и нешто што ће без икакве дилеме се позитивно одразити на финансијску стабилност ЕПС и што је најважније ово је део аранжмана који имамо са ММФ:

 ПРЕДСЕДАВАЈУЋИ: Захваљујем. Реч има народни посланик Зоран Бабић. Изволите.

 ЗОРАН БАБИЋ: Захваљујем се, господине председавајући. Могао бих овде, имам овде анализу и све оно шта је предлагач амандмана говорио о буџету за 2015. годину и каквих катастрофичних намера је најављивао и шта је све најавио да ће се десити. Наравно, да се ништа од свега тога није десило. Ево, сада поново каже да нема инвестиционих активности.

 Ево, подсетио бих и вас, господине Бечићу, да упознате и предлагача амандмана да је ЕМС трафостаницу Београд 20 која се градила више деценија, колико, господине Антићу?

 ПРЕДСЕДАВАЈУЋИ: Тридесет и пет година, господине Бабићу.

 ЗОРАН БАБИЋ: И после 35 година залагањем ЕМС-а директора ЕМС господина Петровића и свих одговорних људи у ЕМС-у отворена је после 35 година трафостаница Београд 20. Да је проширено подземно складиште Банатски двор. Волим што добацује, јер не желе да чују, јер знате, те добре ствари за наше грађане и за нашу земљу неки тако игноришу, тако су им просто непријатне.

 Затим, формирана је берза електричне енергије. Почетак радова на пројекту отварање рудника и копа Костолац Б3 после више деценија, такође. И, много још других инвестиција.

 Али, оно што бих ја желео да вас питам, господине председавајући, да ли се вратио овлашћени представник ДС?

 ПРЕДСЕДАВАЈУЋИ: Молим вас, господине Бабићу.

 ЗОРАН БАБИЋ: Или је господин Шутановац још увек на концерту? Аха, још увек је на концерту. У реду, захваљујем се.

 ПРЕДСЕДАВАЈУЋИ: Реч има народни посланик Балша Божовић, на амандмана на члан 3. који је поднео. Изволите.

 БАЛША БОЖОВИЋ: Захваљујем, председавајући. Господине Вујовићу, волео бих да ми искрено одговорите на основу чега и под којим условима узимате кредите још од две милијарде евра?

 Овим амандманом ми предвиђамо да се од тога одустане, пошто арапски кредити су веома сумњиви за грађане Србије с обзиром да не знамо под којим условима те кредите узимате.

 У образложењу, зато што сте ми одбили амандман сте рекли – они су повољнији од кредита на финансијском тржишту. Па под којим онда то условима који не пишу ви узимате те кредите од две милијарде евра?

 Подсетићу вас, задужили сте се више од десет милијарди евра. Осамдесет и пет евра у секунди се задужујете. Са ове две милијарде то ће бити нешто више од 12 милијарди евра за четири године господине Вујовићу.

 Па где су паре? Да вас питам где су паре? Грађани живе све лошије и лошије, а ви се све више и више задужујете. Задужили сте се више од Јосипа Броза Тита, Милошевића (Председавајући: После Тита, мало по амандману господине Божовићу.)…Коштунице и Владе од 2008. до 2012. године заједно. За четири године 12,3 милијарде евра, господине Вујовићу. При томе, две милијарде узимате, очигледно је то добар бизнис Арапима.

 ПРЕДСЕДАВАЈУЋИ: Господине Божовићу, да ли желите мало о амандману, пошто не желите морам да вас прекинем.

 (Александра Јерков: Говори о амандману.)

 (Балша Божовић: Да ли сте ви прочитали нешто, господине Бечићу?)

 Госпођо Јерков, господин Божовић довољно је елоквентан да може сам да каже и да своје право оствари да ви не морате да добацујете и да се убацујете у расправу, али видим да вам је то вечерас неко правило госпођице Јерков.

 Изволите, господине Божовићу, веома добро знам зато што имам амандман испред себе, ако желите могу да вам у вашем времену прочитам тај амандман.

 (Балша Божовић: У свом времену амандмане можете да читате, у мом не.)

 Изволите.

 БАЛША БОЖОВИЋ: Морате амандмане да читате господине Бечићу, да припремљени долазите. Амандман је задужење…

 ПРЕДСЕДАВАЈУЋИ: Ја сам за разлику од вас припремљен.

 БАЛША БОЖОВИЋ: Ново задуживање од две милијарде евра. Дакле, без услова како то радимо? Ја вас молим да тај одговор буде искрен, не као договор господину Веселиновићу, малопре, зато што су се јавили људи из Босне и Херцеговине, и рекли да не говорите истину, јер је литар горива тамо 0,85 евра.

 ПРЕДСЕДАВАЈУЋИ: Ево, питање за госпођицу Јерков пошто добацује. Где се овде појављује гориво у овом амандману, где се појављују Арапи и све остало што сте ви изговорили у задњих два минута?

 (Александра Јерков: Ако се будем јавила, ја ћу вам одговорити.)

 Не могу вам допустити да говорите нешто што није тема вашег амандмана.

 (Балша Божовић: У питању је јавни дуг.)

 Ја вас молим још једном да говорите о вашем амандману који сте поднели на члан 3. Ја ћу га прочитати ако немате пред собом ваш амандман. Изволите.

 БАЛША БОЖОВИЋ: Дакле, образложење Владе јесте да је овај кредит повољнији, али господин Вујовић није рекао под којим условима и колико је повољнији, јер ми вама на „мајке ми“ да верујемо не можемо.

 Зато што грађани Србије то плаћају на својим леђима. Сви они који нису обухваћени бољим животом за 2016. годину. И причате о банкроту.

 Године 2000. јесте Србија била пред банкротом, али ако са овим задужењем наставите опет ћемо бити пред банкротом. Две милијарде евра, а узимате од пензионера две милијарде евра новог кредита, а немамо за полицију и војску да имају пристојне плате. Две милијарде евра са једне стране, а са друге стране нема за просветне раднике и здравствене раднике.

 Каква је то политика? И онда се неки овде чуде зашто ми можда и сматрамо да је привремено финансирање боље од овог, јер са овим буџетом уколико ви уђете у 2016. годину 12,3 милијарде, можете да шапућете заједно са својим сарадницима, ја вам кажем од тога не можете да се одбраните. Четири године су прошле, 85 евра у секунди се задужујете, више него Влада у претходних 70 година заједно, а Србија живи све лошије и лошије.

 Да ли је то добар бизнис за овог који вам даје кредит? Очигледно јесте, чим даје тако великодушно, који су услови у питању? Сада ћете ви мени овде да објасните, па неповољнији него они који су на тржишту, а ти који су на тржишту, погледајте на сајту. Грађани Србије неће гледати на сајту, они гледају у своје џепове који су све тањи и тањи.

 Овај начин вођења државе води ка банкроту, слому јавних финансија и напустићете овај брод и оставићете грађане у том броду на немирном мору без једара и весала. Ми се зато противимо овом буџету. За 2016. годину нема новца за грађане, има предвиђена средства за функционере за СНС. Захваљујем.

 ПРЕДСЕДАВАЈУЋИ: Реч има министар др Вујовић.

 ДУШАН ВУЈОВИЋ: Овако, значи, цифру коју ви цитирате, то је цифра када се све преведе у евре, пошто се променио курс долара и евра, онда такав ефекат то даје и то није никакво задуживање. То је само исказ, право задуживање је, слушајте сада овако, 143,3 милиона долара за последњих годину дана, 283,6 милиона евра и 55 милијарди 966 милиона динара. То је задуживање које повећава ликвидност и које враћа дефицит.

 Формула је врло јасна и жао ми је што морам ипак да се враћам на лекције, а то је дефицит плус промена ликвидности. Бруто задуживање, овде је написано, ово што ви кажете, који су услови финансирања, тај велики кредит о коме говорите, то је на десет година 2% булет пејмент у последњој години, милијарда. Повољније, фиксна каматна стопа 2% на десет година, а на крају се враћа главница у десетој години. Повољнијег услова финансирања нема.

 Ви говорите о члану 3. који укључује комплетне гаранције, нове кредите, пројекте који ће се повлачити у периоду од пет до десет година и комплетно финансирање постојећих домаћих и страних кредита и то је члан 3. да би грађани знали.

 Ви предлажете да се избрише, као што је у члану 2. држава добија од парламента право да се задужи за бруто обавезе минус нето обавезе, што ће бити разлика 121 милијарда и то је разлика те две цифре које сте малопре предлагали да се избришу, а сада предлажете да се избрише све оно што је договорено, где добијамо супер повољне кредите од KFW, ИБРД, од Светске банке, то је од један до седам у члану 3б, Европска банка за обнову и развој, Европска инвестициона банка, Банка Савета Европе, поново KFW итд.

 Значи, ви предлажете, а никада то нисте предлагали претходних десет година да се ми одрекнемо финансирања најквалитетнијих извора који постоје на свету, који су развојни. Ово вам је та развојна страна која се не види у оних 40,9 милијарди, него се види у оном консолидованом буџету опште државе јер ће се ови кредити повлачити за инфраструктуру, за Путеве Србије, за ЕПС, што се тек тамо види, а не види се овде.

 Према томе, ви предлажете нешто, ви чак нисте свесни шта предлажете, предлажете да се комплетно наш однос са међународним финансијским институцијама поништи. Па, да ли сте ви свесни шта причате?

 ПРЕДСЕДАВАЈУЋИ: Захваљујем се, господине министре. Народни посланик Балша Божовић, по амандману. Изволите.

 БАЛША БОЖОВИЋ: Кажете да је развој ове две милијарде, које тврдите да је супер повољан кредит, а сутра ћу као народни посланик да пошаљем Фискалном савету писмо, да их питам шта значи супер повољан кредит из уста господина Вујовића?

 Кажете, најбољи кредит, извор на свету и то је једна економска категорија за коју ћу тражити објашњење.

 Захваљујем. Развој са две милијарде евра нових, што је 12,3 милијарде укупно, а 85 евра у секунди и кажете да је то она развојна страна буџета, а шта сте развијали са оних десет милијарди у претходне три године? Где је та развијена Србија са тих десет милијарди евра? Да ли сте рефинансирали кредите? Да јесте, било би задужење мање, али нисте, господине Вујовићу и та прича више не пролази. Јавни дуг је све већи и ви ово радите да би дефицит био што мањи.

 Само да вам кажем још једну ствар, када ви смањујете свој дефицит у буџету, повећавате дефицит у кућном буџету сваке породице у Србији. Они немају да плате патике, уџбенике, да купе лекове, ти пензионери ујутро када се пробуде не знају да ли да купе лек или хлеб.

 Е, то је политика ниског буџета који ви овде предвиђате за 2016. годину. Са две милијарде евра развојног буџета, па сте овде хиљаду неких економских израза да би грађане збунили, не би им рекли шта то значи. Не, то значи да ћете ви Србију довести до банкрота. То, то значи.

 Можете да се смејете зато што није смешно онима који данас немају да преживе од првог до тридесетог у месецу.

 Ја знам да то вама јесте смешно, али није смешно грађанима Србије. Знате шта је смешно? Смешно је зато што се смејете нечијој муци, људи који брине о безбедности на пример нашег (Председавајући: Молим вас, господине Божовићу, о амандману.)… нашег народа.

 ПРЕДСЕДАВАЈУЋИ: Молим вас, господине Божовићу, вратите се на амандман.

 БАЛША БОЖОВИЋ: Вратио сам се, у питању јесте управо полемика о амандману.

 Дакле, ако ви покушавате нас да уверите да је развојна страна буџета ново задуживање, а хвалите се капиталним деловима буџета који не постоје, средићете здравство тако што ћете окречити болнице, средићете ситуацију у просвети, тако што ћете понижавати просветне раднике са 7.000 помоћи.

 ПРЕДСЕДАВАЈУЋИ: Господине Божовићу, да ли стварно сматрате да ово што сада говорите је предмет вашег амандмана, без обзира што вас подржава госпођица Јерков у томе, ја мислим да ово нема никакве везе са вашим амандманом?

 БАЛША БОЖОВИЋ: Две милијарде евра говори о томе да ви не знате како другачије да скупите средства да би се Србија даље развијала и да би остала у животу. Не знате, господине Вујовићу. Смејте се, не знате.

 Задужили сте Србију за 12,3 милијарде евра, 12,3 милијарди евра, 12,3 милијарди евра, 12,3 милијарде евра. Па видим да ви разумете цифре, а то ће плаћати грађани а не ви.

 ПРЕДСЕДАВАЈУЋИ: Захваљујем, господине Божовићу. Изволите, реплика министар др Душан Вујовић.

 ДУШАН ВУЈОВИЋ: Значи овако, ево да вам кажем примера ради, окрените страну буџета 24. страна, линија 7.15. Ту су вам дати услови свих кредита, услови тачно, овај на десет година, евробон 2011. године. Не знам ко је био, ко је то организовао 2011. године, ја нисам.

 Седамсто милиона евра, 850 милиона вероватно је тада било долара, каматна стопа 7,25%. У поређењу са овим кредитом, разлика 5,25%, тј. 52,5 милиона годишње, за 10 година 525 милиона је бољи овај кредит од овог о коме ви причате овде. О чему ви причате господине?

 (Балша Божовић: Па јесте ли вратили овај прошли?)

 Па ово је велики кредит…

 ПРЕДСЕДАВАЈУЋИ: Молим вас, господине Божовићу, немојте да добацујете.

 ДУШАН ВУЈОВИЋ: Ово је велики кредит, овде је све написано.

 (Балша Божовић: Па лажеш, бре.)

 Како лажем? Овде је написано…

 ПРЕДСЕДАВАЈУЋИ: Господине Божовићу, молим вас. Изричем опомену господину Божовићу. Изричем вам опомену, господине Божовићу. То је друга опомена. Следећа опомена је искључење са овог заседања.

 (Балша Божовић: Једва чекам да ме искључите.)

 Господине Божовићу, да ли је то тако обраћање једном министру?

 (Зоран Живковић: Па шта ако је министар?)

 Господине Живковићу, изричем вам опомену господине Живковићу. То је друга опомена и за вас господине Живковићу.

 (Зоран Живковић: Умем да бројим ја.)

 Одлично, ви ћете да научите господине Живковићу. Опомена вам је изречена на овом заседању, на овој седници. Ово је друга опомена која вам је изречена. Господину Божовићу такође.

 ДУШАН ВУЈОВИЋ: Значи, не желим даље да, детаљи су саопштени овде, комплетан списак свих кредита нових, старих, са условима, све је транспарентно до краја.

 Ако желите допунске информације оне постоје. Ове цифре које саопштавамо овде, саопштавамо због вашег пуног информисања. Ја не разумем, апсолутно не могу да разумем како неко може да тражи да се ово брише?

 Ово можда може да се боље управља овим, можда можемо ове старе скупе кредите да вратимо, то нам и јесте циљ, али да се брише, то је бесмислено.

 ПРЕДСЕДАВАЈУЋИ: Захваљујем се, господине министре. Ради јавности Србије, господин Божовић је добио опомену јер је на најгрубљи могући начин увредио члана Владе, најгрубљи могући начин изречена, не могу ни да поновим оно што је рекао господин Божовић.

 (Балша Божовић: Шта сам рекао?)

 Видећемо, ова изјава ће бити, чула је јавност Србије на који начин сте увредили члана Владе и то таквим тоном, господине Божовићу.

 Изволите госпођо Чомић, повреда Пословника.

 ГОРДАНА ЧОМИЋ: Захваљујем. Повредили сте члан 27. Пословника Народне скупштине, који вас обавезује да се старате о реду на седници Народне скупштине, као и одредбе чланова 107. и 108, с пуним разумевањем о томе да је тешко одржавати ред на седници на којој се доноси буџет или на било којој другој седници, али сте ви у обавези и то вам је надлежност да ред одржавате.

 Ако током разговора између представника Владе који је такође учесник на седници, ви истовремено комуницирате и са народним посланицима и са чланом Владе, односно представником овлашћеним за одбрану буџета пред Скупштином, иако током седнице не сматрате да представник Владе крши Пословник у обраћању народним посланицима, а да је добацивање народног посланика, учеснику седнице који је члан Владе, разлог да му изрекнете опомену, без да сте образложили једну па другу, онда ми имамо проблем са схватањем ко кога овде контролише и ко кога овде испитује и ко пред ким треба да полаже рачуне.

 Имамо много већи проблем него што су две опомене које су изречене народном посланику Балши Божовићу или народном посланику Зорану Живковићу.

 Имамо проблем са ругањем институцији Народне скупштине у којој народни посланици испитују министре, у којој народни посланици контролишу рад министара, у којој народни посланици имају права да врше надзор над свим оним што министри раде.

 Ми смо овде сведочили народним посланицима који устају када улазе министри и то је воља, можда је чак и легитимно, али је такође омаловажавање уставног положаја народног посланика.

 ПРЕДСЕДАВАЈУЋИ: Време.

 ГОРДАНА ЧОМИЋ: Ја бих вас молила да размислите о опоменама које сте изрекли и такође бих вас молила да заједно учинимо да … (Искључен микрофон)

 ПРЕДСЕДАВАЈУЋИ: Захваљујем, госпођо Чомић. Госпођо Чомић, најмање сам очекивао од вас да изговорите ово што сте изговорили. Ја бих вас питао шта би сте ви на месту председавајућег, а ви сте потпредседник парламента, шта би сте учинили да један народни посланик на најгрубљи могући начин каже представнику Владе, министру финансија, да лаже, и то таквим тоном који је изречен у Народној скупштини, шта би сте ви учинили у том тренутку и коју меру би учинили према том народном посланику?

 А народни посланик, господин Божовић, добио је опомену јуче, у јучерашњем делу расправе и добио је другу опомену данас. Ја сам га упозорио да следећа мера која је по Пословнику искључење са седнице.

 Не видим шта је ту грешка председавајућег. Ако ви кажете да ви то исто не би сте учинили, ја ћу да се извиним, али ја сам сигуран, ја сам посланик овде 20 година, много пута сам присуствовао како ви и на који начин водите седницу Народне скупштине, како опомињете посланике, дајете казне за много мање ствари, а не за изречено вређање министра, за изречену, чак и пристојан сам човек, не бих волео да ту реч изговарам толико пута колико би требало да изговоримо због тога што је господин Божовић учинио и то је најмање што сам очекивао.

 Такође, нисам очекивао да то уради господин Божовић, зато сам можда сада, овако и емотивно говорим, јер нисам очекивао од господина Божовића на овакав начин да вређа представника Владе.

 Да ли желите да се Скупштина изјасни у дану за гласање?
 (Гордана Чомић: Само желим да приметим да ви водите седницу, а не ја.)

 Захваљујем се, госпођо Чомић. Ваша иронија…

 Реч има народна посланица Александра Јерков.

 Још нешто, послушаћу оно што је рекла госпођа Чомић, сада ћу стриктно да по Пословнику кажњавам народне посланике који се овако понашању, изругују се са грађанима Србије на овако важној теми, као што је буџет Србије за 2016. годину. Захваљујем се.

 Реч има госпођица Александра Јерков, повреда Пословника. АЛЕКСАНДРА ЈЕРКОВ: Захваљујем, господине Бечићу. Врло ме радује ово што сте малопре рекли, јер управо у том правцу иде моја интервенција. Саветовала бих вам да прочитате члан 116. Пословника Народне скупштине - Одредбе овог пословника о реду на седници Народне скупштине примењују се и на друге учеснике на седници Народне скупштине.

 Господин Вујовић се овде цео дан подсмева народним посланицима…

 (Искључен микрофон)

 ПРЕДСЕДАВАЈУЋИ: Госпођице Јерков, члан Владе се не подсмева народним посланицима, члан Владе образлаже закон који је поднео у име Владе Народној скупштини. Министар Вујовић је у том тренутку говорио о бројкама, а народни посланик је на излагање господина Вујовића, који је говорио о бројкама, о буџету, рекао господину Вујовићу да лаже и ја сам морао да опоменем народног посланика. Захваљујем.

 Да ли желите да се Скупштина изјасни о овоме у дану за гласање? (Да)

 (Александра Јерков: Нисам образложила до краја.)

 Реч има народни посланик Јанко Веселиновић, повреда Пословника. Изволите.

 ЈАНКО ВЕСЕЛИНОВИЋ: Повреда Пословника, чл. 107. и 108.

 Господине Бечићу, ви сте сами малопре рекли да сте постали помало емотиван. Ви сте, господине Бечићу, изгубили контролу над овом седницом. Ви се неједнако односите према посланицима позиције и опозиције. Ту реч за коју сте изрекли опомену…

 (Искључен микрофон)

 ПРЕДСЕДАВАЈУЋИ: Захваљујем се, господине Веселиновићу.

 Да ли су сада посланици позиције говорили министру да лаже или посланици опозиције? Зашто сада упоређујете посланике позиције и посланике опозиције, када смо имали да је један посланик опозиције вређао министра на најгрубљи могући начин?

 Да ли желите да се Скупштина изјасни у дану за гласање? (Да)

 (Јанко Веселиновић: Дозволите да објасним.)

 Захваљујем.

 Реч има министар др Златибор Лончар.

 ЗЛАТИБОР ЛОНЧАР: Ако није проблем, да се вратимо на тему, јер мислим да је то много битније.

 Постављено је питање како ћемо са буџетом за здравство. Ево, ја вам кажем, буџет нећемо да крадемо, биће буџет добар. Подсетићу вас, од 1. јануара 2015. године, лекови су јефтинији, што је најбитније за наше грађане. Ево, сад ће година дана. Показали смо да може.

 ПРЕДСЕДАВАЈУЋИ: Захваљујем се, господине Лончар.

 Реч има народни посланик Александар Јовичић, по амандману. АЛЕКСАНДАР ЈОВИЧИЋ: Министар је рекао како ћемо се понашати са буџетом, али очигледно са друге стране они то не разумеју. Једноставно, за њих је немогуће да се буџет не краде, да се буџет не пљачка, не троши бахато и осионо, али малопре су грађани Србије видели како се неко понаша према министрима у Влади Републике Србије, према министру финансија…

 (Народни посланици Демократске странке негодују и добацују.)

 ПРЕДСЕДАВАЈУЋИ: Господине Јовичићу, не могу да чујем оно што говорите зато што посланици ДС добацују и не могу да реагујем ако нешто говорите што није у духу овог амандмана, јер од буке коју праве народни посланици ДС не могу да чујем вас и ваше излагање. Зато вас молим да сачекате да успоставим ред у сали, да бисте могли да наставите излагање.

 Молим посланике Демократске странке да дозволе, ако очекују да реагујем на излагање господина Јовичића, да једноставно могу да саслушам господина Јовичића. Изволите, господине Јовичићу.

 АЛЕКСАНДАР ЈОВИЧИЋ: Подсетићу вас, уважени председавајући, да смо пре једно седам-осам минута видели како се поједини посланици, који су представници бившег режима и посланик који је предложио овај амандман, понашају према представницима Владе, према човеку који води финансије наше земље и који као велики финансијски стручњак може да предаје, и предаје, и преноси знање нама млађима.

 Ја бих саветовао да људи преко пута узму хемијску и да бележе, да добију неко одређено знање, јер смо видели недостатак елементарног познавања свих економских принципа да када неко каже да ви, господине министре, користите економске изразе да бисте збунили грађане, а причамо о буџету, закону који је везан за економију наше земље, за развој наше земље, онда нам је све јасно.

 Ја се вама дивим што сте ви покушали да објасните, али срећа је што нас слушају грађани Републике Србије којима економски термини нису страни, нити их то збуњује, него транспарентно, као што и јесте овај буџет, могу да виде шта их очекује у 2016, а из тог буџета и за 2017. и 2018. годину.

 С друге стране, чули смо оптужбе, чули смо неистине, јер када неко каже да су кредити Арапских Емирата сумњиви, пазите, то су кредити који се добијају по најбољим могућим условима, од 1% камате, а за време представника бившег режима комерцијални кредити су узимани, који су били у висини од 7, 8, 9 и 10%, уважени председавајући.

 Само хоћу да кажем каква је то замена теза, а пошто је представник овог амандмана уједно везан и за београдску политику, барем испред своје странке, па, Београд је остављен у дефициту од 21%, што је историјски дефицит за град Београд. Преко милијарду евра су нам оставили дугова само у Београду и они сада причају који је кредит добар а који није.

 ПРЕДСЕДАВАЈУЋИ: На члан 1. амандман је поднела народни посланик мр Александра Јерков. По амандману, реч има народни посланик Горан Ћирић.

 ГОРАН ЋИРИЋ: Пошто нас овде прозивате за знање или незнање из економије, ево врло једноставног питања за министра и за читаву Владу.

 Стално говоримо о тих 10 милијарди евра нових дугова јавног дуга у последње четири године, са 15 милијарди на 25 милијарди и стални су одговори – ми враћамо ваше скупе кредите и ми отплаћујемо неке од ваших кредита.

 Питање за министра – кажите један једини рефинансирани кредит и објасните само откуд у позицијама буџета, да бисмо говорили о конкретним бројевима и о ономе што сте нам представили у Предлогу буџета за ову годину, а то је да у разделу – Расходи, по основу отплате камата на стране кредите, за прошлу годину, буџет 2015. године планира 54 милијарде, а пошто ви појефтињујете све кредите и смањујете камате, ви сада планирате 64 милијарде за 2016. годину у отплати камата за стране кредите?

 Дакле, 10 милијарди више у том плану. Једноставно питање и дајте нам одговор – на који начин можемо да прихватимо ваше велике аргументе да се отплаћују скупи кредити које су неке лоше власти у претходном периоду узимале? Ви сте 10 милијарди задужили ову земљу. Најављујете нове дугове, а све је више пара у плану буџета за отплату тих камата на кредите.

 ПРЕДСЕДАВАЈУЋИ: Захваљујем. Реч има министар.

 ДУШАН ВУЈОВИЋ: Хвала. Добро питање. Мислим да би прави разговор на ову тему захтевао најмање сат, сат и по са слајдовима и презентацијама. Ја ћу то врло радо да урадим, чим завршим овај посао око буџета.

 Сада ћу само да вам покажем два графикона. Један је у динарском задуживању у последњих пет година. Прва година је највиша. Значи, свака рочност, свака година је све јефтинија и јефтинија. Може боље, али смо спустили. Ево, само пример један. Ми смо 2012. године 14,75% плаћали петогодишње кредите, а 15,21% кредите од три године. Данас то плаћамо 8% и 6,5%, дупло мање. То вам је очигледан доказ.

 Други доказ вам је – кредити у еврима, чак нећу да наводим овај кредит Арапских Емирата, који је 2%, који је убедљиво најнижи од овога, кредити у еврима, кредити деноминирани овде у еврима, па овако, 2015. године су били 5,22% петогодишње рочности, они су сада од 4,07 до 4,50. Значи, све се спушта. Мање се спушта неки динарски.

 (Горан Ћирић: А откуд 10 милијарди више за ову годину?)

 Постоји табела, коју ћу вам оставити овде сада после овога, која прати три ствари.

 Ми имамо три основна типа дуга: у доларима, у еврима и у динарима. Када се променио курс долара према евру, страшно су се пореметила сабирања, било каква сабирања. Значи, вама је курс толико то пореметио да када рачунате ово што гледате у еврима, где је сада последњих годину дана порасло за четири милијарде, иста та цифра, када се прерачуна у доларе, пала је за милијарду. И једна и друга је пристрасна. Не треба тако гледати, него гледати колико је порастао доларски дуг у доларима, а евро дуг у еврима и динарски дуг у динарима.

 ПРЕДСЕДАВАЈУЋИ: Захваљујем.

 На члан 3. амандман је поднела народна посланица мр Александра Јерков. Реч има народна посланица мр Александра Јерков.

 АЛЕКСАНДРА ЈЕРКОВ: Захваљујем. Двадесет два кредита „Србијагаса“ и шест кредита „Air Srbija“, ниједан мањи од десет милиона евра и углавном сви су око 30, а неки богами и до 60 милиона евра, где ја предлажем да та предузећа, посебно „Air Srbija“, за коју слушамо да је најбоља авиокомпанија у новијој историји света, може ваљда, када је тако успешна, сама да враћа те своје кредите, а не Република Србија да то чини уместо ње.

 Када је у питању „Србијагас“, молим вас, господин Бајатовић исплаћује својим радницима 500 евра новогодишње награде. Ја, ево имам нешто против, да те кредите „Србијагаса“, који исплаћује својим радницима 500 евра награде, плаћају просветни радници који добијају 50 евра награду и још их Влада убеђује како треба да буду бескрајно срећни због тога.

 Овај члан 3. је изузетно интересантан зато што говори о кредитима. Господине Вујовићу, молим вас да нам још једном објасните, ако узимате нове кредите да бисте под повољнијим условима исплаћивали старе, како је могуће да расте и камата и главница? Или ви нешто добро не радите, или ви, не знам, како може да се каже, господине Бечићу, не говорите истину? То не вређа никога овде? Рецимо…

 (Председавајући: Слободно)

 Не говорите истину, ето тако да кажем (Председавајући: Ако вас то задовољава, изволите.)… да вас не увредим. Реците нам један кредит који сте рефинансирали. Не три, не пет, не два, један и због чега вам расте и камата и главница, ако узимате нове кредите по повољнијим условима да бисте исплаћивали старе?

 ПРЕДСЕДАВАЈУЋИ: Захваљујем се, госпођице Јерков. Реч има министар Жељко Сертић.

 ЖЕЉКО СЕРТИЋ: Морам да реагујем на ову вашу изјаву, везано за кредите које отплаћујемо данас као Република Србија, а везани су за компанију „Air Srbija“. „Air Srbija“ није направила те дугове. Те дугове је направила компанија ЈАТ која је била. Оног момента када је прекинут тај ланац дугова, 330 милиона долара је износио дуг за који се Република Србија задужила и гарантовала да ће да плати, а то су све трошкови који су направљени у периоду у претходних 20 или 30 година рада старе компаније ЈАТ.

 Прва ствар, морали смо да урадимо озбиљно реструктурирање компаније. То реструктурирање компаније траје три године, дакле 2014, 2015. и 2016. година и зато нам се појављују одређене ставке у буџету везане за компанију и након тога престају.

 Оно што је много важније, та компанија данас прави профит и утиче озбиљно на повећање укупних прихода у овој држави по разним основама. Поредити данашњу компанију „Air Srbija“ и поредити ЈАТ, мислим да је потпуно бесмислено, а не постоји држава на свету која хоће да буде озбиљна држава, а при томе да не плати све дугове које су постојали у периоду за оне о којима смо малопре говорили.

 ПРЕДСЕДАВАЈУЋИ: Захваљујем се, господине Сертићу. Реч има министар др Душан Вујовић.

 ДУШАН ВУЈОВИЋ: Значи, овако, на члан 1, где постоји посебна табела у том члану 1. вам наводи цифру бруто задуживања од 663 милијарде динара која садржи у себи отплату старих кредита, 540 милијарди које ће бити рефинансирани и 121 милијарду финансирања новог дефицита и милијарду 179 милиона повећање ликвидности. Нема тајне. Све су цифре написане, испред вас.

 Нећемо финансирати један, него 540 милијарди динара кредита разне рочности, од 53 недеље до 10 година који доспевају током наредне године. Цео план тога можемо да вам пошаљемо, једну по једну операцију, када доспевају, када се рефинансирају. Циљ нам је сваки пут да смањимо трошак шта рефинансирамо, да продужимо рочност и укрупнимо кредите. Сада углавном враћамо кредите који су били по стопама од 6, 7, 8%, а данас узимамо по 3, 4, 5%.

 Очекујемо да ће после смањења референтне каматне стопе Народне банке, динарске стопе пасти у наредних пет, шест месеци и да ћемо остварити још боље резултате, не због тога што смо ми бољи, него што су бољи услови и што нам, између осталог, фискална консолидација омогућава да по мањим маргинама се задужујемо у свету. Значи, врло једноставно, нема никаквих тајни. То само радимо систематски сваки дан, али стварно покушавам да вам објасним са најбољом намером. То о чему ви причате не постоји. То сте измислили. Стварно вам кажем – то сте стварно измислили, људи.

 Значи, овде нема ни једног цента сакривеног. Све је написано крајње транспарентно. Погледајте, овде постоји 30 и нешто страна, од шесте до 41. стране, 35 страна детаљних кредита са условима, са износима и свим осталим.

 ПРЕДСЕДАВАЈУЋИ: Госпођице Јерков, замолио бих вас да следећи пут, када упутите питање министру, одмах кажете да не желите одговор.

 (Александра Јерков добацује.)

 Не знам зашто сте негодовали због тога што је министар добио прилику да вам одговори и да вам да информацију коју сте тражили.

 (Александра Јерков: Није одговарао у складу са Пословником.)

 Госпођице Јерков, данас смо у расправи рекли да министри имају 180 минута на располагању, као и народни посланици. Као што се народним посланицама скида одређена минутажа, и вама је остало само седам минута, тако се и министрима оно време које искористе скида са њиховог укупног времена.

 Да ли желите да говорите по амандману? Реч има народни посланик мр Александра Јерков. Изволите.

 АЛЕКСАНДРА ЈЕРКОВ: Нема никаквих тајни, осим што је тајна који сте кредит рефинансирали и зашто вам расте и главница дуга и камате за дугове.

 ПРЕДСЕДАВАЈУЋИ: Захваљујем.

 (Душан Вујовић: Да ли могу да кажем пример?)

 Не вреди, господине министре, да се трудите. Реч има народни посланик Зоран Бабић.

 ЗОРАН БАБИЋ: Господине Бечићу, малопре када сте рекли да ДС има још седам минута од посланичке групе, да ли сте урачунали ону целовиту ДС или сада напуштену ДС, јер колико видим данас су неки народни посланици, који су се осећали непријатно и непожељно и као страно тело у ДС, званично и изашли из ДС и посланичког клуба, тако да немојте олако…

 ПРЕДСЕДАВАЈУЋИ: Молио бих вас да наставите по амандману, а Народна скупштина је веома ефикасна, наша служба је веома ефикасна и одузела је време народног посланика који је напустио ДС. Време господина Борка Стефановића је његово време, а то време више нема посланичка група ДС.

 ЗОРАН БАБИЋ: Захваљујем се, господине Бечићу, на ажурности. Наравно, то сам и од секретаријата Народне скупштине очекивао.

 Ја могу да разумем, никада нећу подржати мржњу, оне људе који не схватају да је мржња као бумеранг. Можете, ма колико снажно, да га баците ка некоме и мислите да ћете тог неког повредити, међутим бумеранг ће око тог неког направити лук, вратити се ка вама и вас повредити, обично онога ко мрзи и ко ту мржњу исијава.

 Не могу да разумем када неко има толику нетрпељивост према својој држави. Када неко са таквим гађањем се односи према компанији „Air Srbija“ у којој је сувласник држава Србија, а самим тим и сви грађани Републике Србије, као што је то малопре учинила уважена колегиница, предлагач амандмана, стварно то не могу да разумем.

 То је анимозитет према једној компанији, а у преносном смислу анимозитет и према свим грађанима Републике Србије. Исти онај анимозитет који је показао и Драган Шутановац који је још увек на концерту, иако је овлашћени представник ДС.

 Међутим, ја ћу за све те господине Бечићу и волео бих да ме не прекидате, који су поставили питање – зашто је „ЕР Србија“ и просто им је криво што је „ЕР Србија“ најбоља компанија у региону и зато што „ЕР Србија“ размишља о ширењу и на Балкану, али и у овом делу Европе купујући неке друге компаније.

 ПРЕДСЕДАВАЈУЋИ: Морам да вас прекинем јер не говорите о амандману.

 ЗОРАН БАБИЋ: Наравно. Само ћу неколико података да дам и вама.

 ПРЕДСЕДАВАЈУЋИ: Молим вас да то повежете са амандманом.

 ЗОРАН БАБИЋ: Наравно, са амандманом, јер се амандман односи на кредитно задужење због обавезе које је направио бившим режим, а не „ЕР Србија“, а оно што је направила „ЕР Србија“ износи број путника у милионима, од ЈАТ са 1,3, сада на „ЕР Србију“ 2,3 милиона, за милион више путника је превезла „ЕР Србија“. Од 30 на 40 дестинација и то на 40 дневних дестинација. Од 9.500 летова на 15.000 летова.

 Капацитет у милионима седишта са 2,1 на 3,4 милиона. Карго раст повећан за 60%, број пилота повећан за 100. Први пут у историји „ЕР Србије“ или ЈАТ или како год, први пут имамо пилоткиње у саставу „ЕР Србије“, исте оне које је овлашћени представник ДС вређао, омаловажавао вређајући колегиницу из Народне скупштине …

 ПРЕДСЕДАВАЈУЋИ: Морам да вас прекинем господине Бабићу, молим вас да завршите излагање.

 ЗОРАН БАБИЋ: Наравно. Проценат запослених млађих од 30 година смо са 4% у бившој компанији коју су презадужили, за коју и дан-данас морамо да враћамо кредите које су они направили сада је проценат запослених млађих од 30 година, да се неки не би секирали да ће ти млади људи отићи из Србије, сада је тај проценат запослених, а млађих од 30 година у „ЕР Србији“ 28%. То су ефекти Владе Александра Вучића.

 ПРЕДСЕДАВАЈУЋИ: Захваљујем, господине Бабићу.

 На члан 4. амандман у истоветном тексту поднели су народни посланици Зоран Живковић и народни посланик Владимир Павићевић.

 (Јанко Веселиновић: Пословник.)

 Изволите, господине Веселиновићу.

 ЈАНКО ВЕСЕЛИНОВИЋ: Господине председавајући, члан 106, везано и за члан 27.

 Ви сте у неколико наврата рекли да ћете седницу водити на начин да не дозволите народним посланицима да се понашају супротно Пословнику. Управо сада је господин Бабић говорио шест минута апсолутно мимо дневног реда. С друге стране, тражио је одговор на питање – да ли је посланицима опозиције одузето време, у вези члана 27. Пословника, питам – да ли је одузето време СНС за посланика Сашу Мирковића, да ли је и то сведено на ниво који припада тој странци?

 ПРЕДСЕДАВАЈУЋИ: Захваљујем се, господине Веселиновићу. Одговор је да, истог дана. Да ли желите да се Скупштина изјасни у дану за гласање? (Да.)

 Реч има предлагач амандмана, народни посланик Зоран Живковић.

 ЗОРАН ЖИВКОВИЋ: Ово је обичај да се о буџету прича о свим стварима које могу да буду од утицаја на креирање буџета, па се зато вероватно чује пуно нових информација везано за авиосаобраћај и за неке друге ствари, али се чује и једна оцена уваженог присутног министра који не говори истину да је питање професионализма у односу према амандманима, да ли је нешто аматерски или је то професионално.

 Наравно идеја је да је оно што је професионално да се то везује за актуелну Владу која вам сада нуди предлог буџета за 2016. годину, а тај аматеризам је пребачен мени. Да подсетим министра, мада би он то требало да зна. Требало би то јако добро да зна, да у тренутку када је Влада Зорана Ђинђића окончавала свој мандат, а ја сам је водио у том тренутку, јавни дуг државе Србије је био испод 10 милијарди евра, што је било испод 59% учешћа јавног дуга у БДП државе.

 Данас када то води једна професионална Влада, препаметна, револуционарна, од свих подржана Влада, јавни дуг је 25 милијарди, значи 2,5 пута више, што је 75% учешћа јавног дуга у БДП. Према томе, толико о професионалности, о аматеризму, о томе када вас неко пита – који дуг је враћен за ове четири године, да ли постоји неки дуг од неке банке, неке државе, од господа Бога, од Алаха или од било кога трећег, да је враћен за ове четири године, када је повећан дуг за 10 милијарди?

 ПРЕДСЕДАВАЈУЋИ: Време је истекло. Захваљујем. Реч има народни посланик Владимир Павићевић.

 ВЛАДИМИР ПАВИЋЕВИЋ: Даме и господо народни посланици, поштовани потпредседниче господине Бечићу, уважени министри и посебно министре Вујовићу, пошто ви највише дискутујете вечерас у овој расправи, молим вас да сада реагујете на ово што вам је рекао господин Живковић.

 Господин Живковић је поводом нашег амандмана на члан 4. саопштио прецизне податке. Професионално смо се бавили анализом Предлога закона о буџету, господине Вујовићу, консултовали стручњаке и непримерено је било да ви упутите једну реч ка нама која је гласила – аматеризам.

 Министре Вујовићу, поднели смо амандман на члан 4. зато што сматрамо да овај члан такође открива антиреформско усмерење и вас министре Вујовићу и ове Владе у целости. Наиме, ми смо приметили да овде нема никаквог кредибилног плана отпуштања на пример страначких војски и у јавном сектору.

 Министре Вујовићу, Фискални савет поводом члана 4. каже – предвиђене мере за умањење дефицита у 2016. години су знатно промењене у односу на иницијални план консолидације из прошле године и сада министре Вујовићу изгледају економски мање уверљиво. Некредибилност, нетранспарентност, арбитрарност, неодговорност, све су то ја мислим јасни индикатори министре Вујовићу.

 Индикатори су овде у овом предлогу буџета постављени, а да изгледа и онима који су писали није јасно шта треба да покажу. То су нама били јасни индикатори док смо читали овај Предлог закона о буџету да се одустало и у формалном смислу иако се овде чинило да нема одустајања макар у формалном смислу од онога што се звало реформско усмерење ове Владе које је подразумевало и модерну Србију и модернизацијске процесе у Србији. Од свега се одустало.

 ПРЕДСЕДАВАЈУЋИ: Време. На члан 5. амандман у истоветном тексту поднели су народни посланици Зоран Живковић и народни посланик Владимир Павићевић. Реч има народни посланик Зоран Живковић.

 ЗОРАН ЖИВКОВИЋ: Ако министар није чуо питање, мораћу да поновим питање. Ове податке које сам изнео су подаци сајта Министарства финансија Републике Србије.

 Дакле, како је могуће да је препаметна, правдољубива, патриотска, од свих подржана први пут у историји Влада Републике Србије на данашњи дан довела државу на дуг од близу, преко или тачно 25 милијарди евра, што је више од 75% учешћа јавног дуга у БДП, а да је нека Влада која је оцењена као аматерска имала јавни дуг испод, око или близу 10 милијарди евра, значи 2,5 пута мање, што је тада било испод 59% јавног дуга у БДП? То је питање број један.

 Питање број два – једну банку, један кредит од државе, банке или неких других сила које сам помињао мало пре да је вратила ова Влада од када је преузела власт, ако се не варам јул или август 2012. године, значи пре три и по године?

 Било би јако лепо, ја знам одговоре наравно, али било би јако лепо да грађани Србије добију те одговоре. Да ти одговори не буду поново потезање неких графикона које нико не може да види, нити да ти одговори буду нешто што се чита са мобилног телефона него да ти одговори буду врло једноставни, која је банка, колики је кредит, кад је враћен.

 ПРЕДСЕДАВАЈУЋИ: Захваљујем. Реч има предлагач амандмана др Владимир Павићевић. Изволите, господине Павићевићу.

 ВЛАДИМИР ПАВИЋЕВИЋ: Даме и господо народни посланици, поштовани потпредседниче и председавајући вечерашњој седници господине Бечићу, уважени министре и посебно министре Вујовићу, ја ћу сада у аргументацији коју је за амандман на члан 5, који смо поднели ми народни посланици Нове странке, већ саопштио господин Живковић да додам још један део аргументације, поштована господо.

 Будући да је министар Вујовић одлучио да се даље у расправи брани ћутањем, пошто не одговора на наша питања поводом наших амандмана ни на чланове 4. а сада ни на члан 5. господине Бечићу …

 ПРЕДСЕДАВАЈУЋИ: Господине Павићевићу, министар Вујовић се јавио да одговори, али сам ја сматрао да ипак предлагачи амандмана морају да изнесу своју аргументацију да би онда министар одговорио. Тако да наставите.

 ВЛАДИМИР ПАВИЋЕВИЋ: Ево, пошто нисам знао да се министар пријавио само ви имате увид у то, ево ја сам мислио додатну аргументацију да усмерим ка министру Сертићу, на пример који је министар привреде у овој влади, да видимо да ли ту можемо у оквиру једне расправе да сазнамо додатне информације.

 Моја додатна аргументација, министре Сертићу, тиче се субвенција привреди. Ево, шта смо ми приметили. Видели смо да је Влада преко 85 милијарди динара издвојила за субвенционисање привреде, што ми сматрамо, министре Сертићу, да није било паметно и тражим од вас овде сада додатну аргументацију за ову усмерење Владе.

 Привреда, господине Сертићу, не расте на субвенцијама, јесте ли сагласни министре Сертићу? Него тако што ћете успоставити ред на пример, ево једна ствар у земљишним књигама, у раду судова, што ћете све бесмислено регулацији и прописе да олабавите, министре Сертићу, да направите амбијент. То је добра ствар, министре Сертићу.

 ПРЕДСЕДАВАЈУЋИ: Време. Захваљујем. Реч има министар др Душан Вујовић. Изволите.

 ДУШАН ВУЈОВИЋ: Значи, само овако. Да се једну ствар разумемо, немам податке овде при руци, али сам имао част и дужност да суделујем у екипи која је 2001. године у новембру и 2002. године суделовала у преговарању дугова према Париском и Лондонском клубу.

 Добили смо отпис од 65%, 66% тих обавеза. То је био старт када се дуг тадашње заједничке државе СЦГ спустио испод 30% БДП. Можемо да разговарамо, све што се догодило од тада до данас, колико је било грантова итд. Можемо да разговарамо и то је врло озбиљан разговор да видимо шта се догодило и како се догодило.

 Суштина је да смо се навикли били на велики прилив, на низак дуг и велики прилив слободних средстава и онда када су 2005, 2006. године почела да јењавају та средства, развили смо навику да се задужујемо. Та навика се продужила.

 Не желим, нисам члан ниједне политичке партије, не желим да делим никоме пацке. Само желим да вам кажем да данас покушавамо да преокренемо нешто што 2005. године води у погрешном правцу и то ћу вам доказати цифрама. Послаћу вам све цифре појединачно.

 Под два, тражили сте примере, ево ја сам са свог телефона, извештаје Бранка Дрчелића. Могу да вам дам 20 трансакција. Он сваки пут шаље СМС и мејл са трансакцијом. Четири трансакције, две на петогодишњим бондовима и један износ је од 100 милиона евра, а реализовано је 76,8 и други од 50 милиона евра. Прва трансакција 28. јула ове године од 4,5%. То је било 100 бипса. То је ниже него претходна трансакција исте рочности пет година у еврима.

 Друга трансакција од исто пет година 10. октобра 4,0%. То је 79% ниже од неке трансакције која је била претходно, односно 0,5% или 50 бипса нижа од ове претходне. То је један пример.

 Други пример, рочност од две године, 16. септембра ове године, 50 милиона евра по 2,22% а не 5%, колико је било две године пре тога. То је било 63 бипса нижа тј. 06% и следећа трансакција 19. новембра, пре свега двадесетак дана, 2%, 22 бипса ниже него претходна.

 Сваки дан у сваком погледу је била нижа каматна стопа и бољи услови.

 ПРЕДСЕДАВАЈУЋИ: Захваљујем се, господине министре.

 (Зоран Живковић: Реплика.)

 Немате права на реплику. Министар је само дао податке које сте тражили.

 Реч има министар Жељко Сертић по жељи господина Павићевића. Изволите.

 ЖЕЉКО СЕРТИЋ: Много волим када се Павићевић јави и тако реторички лепо нам објасни сву математику и све приче. Сада сте лепо прочитали за 86 милијарди субвенција и питате шта је то. Нормално, то је збирно све комплетно у комплетном буџету 86 милијарди различитих подстицаја које ћемо дати ове године, с тим што један део постоји ту. Већ смо покушали да вам објаснимо и очигледно не вреди.

 Један део тога нису субвенције. Ти подстицаји који иду директно као кредитне линије, ово што смо малопре причали, и за Железницу и за изградњу путева, али тако се у буџету по закону пише. Буџет сте и тај начин методологије уписивања и ви користили исто као што се данас користи.

 С друге стране, резултат свих инвестиција на којима је радило у претходном периоду и Министарство привреде и Кабинет премијера и сви људи који су укључени у то је да у овој години, поштовани посланици, имамо преко 20% више страних директних инвестиција него у истом периоду прошле године.

 Резултат тога је да имамо промену пораста бруто националног дохотка од жалосне перспективе да будемо на минус један дошли смо до готово плус 1%. Званично ММФ нам је потврдио 0,8 у трећем аранжману, у трећем прегледу. Видећемо шта ће се дешавати на крају године.

 Као трећа ствар, наш развој данас не заснива се више на потрошњи и на подизању кредита који су довели до тога да имамо ову причу мало пре везану за огромне трошкове које смо плаћали камате, него нам је комплетан развој данас базиран на извозу и на инвестицијама и комплетан дефицит државе данас се плаћа директно из пара које долазе из инвестиција и то је у финансијском смислу најбољи начин и најбољи показатељ.

 ПРЕДСЕДАВАЈУЋИ: Време. Захваљујем се, господине Сертићу.

 На члан 5. амандман су заједно поднели народни посланици Марко Ђуришић, академик Нинослав Стојадиновић, Александар Сенић, Биљана Хасановић Кораћ, Горан Богдановић, Бранка Каравидић, Слободан Хомен, Мирослав Маринковић, Душан Петровић, мр Благоје Брадић и Иван Карић.

 Обавештавам народне посланике да је ово последњи амандман који вечерас разматрамо. Наставићемо сутра. Изволите, госпођо Бранка Каравидић.

 БРАНКА КАРАВИДИЋ: Хвала, господине председавајући. Наш амандман се односи на члан 5. који у ствари говори о планираним капиталним инвестицијама за три буџетске године. Упоређујући буџет од прошле године и овај, ми смо у ствари закључили да су средства која су намењена буџетском фонду за ванредне ситуације смањена и нису на оноликом нивоу како су дата буџетом за 2015. годину.

 Исто смо приметили да су се повећала средства која су неопходна за експропријацију. Ми смо и прошле године имали амандман на овај исти члан. Прошле године сте нам дали одговор да је новац неопходан за експропријацију капиталних инвестиција. Исти такав одговор сам добила и сад. Значи, амандман се не прихвата из разлога што су у 2016, 2017. години опредељена средства неопходна за експропријацију земљишта у циљу изградње капиталних пројеката у Републици Србији и њихово смањење онемогућило би реализацију истих.

 Ја вас питам, ако је прошле године за 2016. годину било планирано 4,5 милијарде динара, а сада пет милијарди и 200, па за 2017. годину такође четири милијарде и 41 милион, а сада пет милијарди и 200, а вероватно смо неку врсту експропријације урадили у току ове године, за које објекте?

 И још нешто, недопустиво је да средства неопходна за заштиту и спасавање грађана, добара, имовине, животне средине у Републици Србији, а сви смо сведоци шта нам се дешавало 2014. године, буду овако драстично смањена.

 Наш амандман се односи на то да смо повећали средства за 2016. и 2017. годину на ниво који сте ви дали буџетом за 2015. годину. Тражим објашњење од вас. Ја мислим да је овај наш амандман изузетно битан, обзиром да је заштита и спасавање грађана у кризним ситуацијама врло битна. То се видело 2014. године. Хвала.

 ПРЕДСЕДАВАЈУЋИ: Захваљујем. Реч има министар др Душан Вујовић. Изволите.

 ДУШАН ВУЈОВИЋ: Захваљујем се. Врло добра питања. У оба случаја то је цифра коју ми не можемо да одређујемо независно од министарстава која воде кључне инфраструктурне пројекте. Значи, цифра коју смо добијали претходне године, која није била реализована као онда у оном ребалансу и на крају године је била употребљена за друге ствари, није реализована због спорије динамике реализације неких пројеката.

 Ове године смо се свима обратили поновним захтевом да прецизно напишу шта очекују у експропријацији земљишта и велики део повећања ове године се односи на „Београд на води“, а следеће године се односи за планиране инвестиције које ће бити завршетак на Коридору 10, 11 и пруге итд.

 Значи, то су цифре за које ми постављамо тешка питања, а они нам објашњавају и зависи од ситуације на терену колико треба да се плати. Понекад су ту укључени неки делови, неке парцеле које су јако скупе, али ми отприлике узимамо цифре које нам дају.

 Друга ствар која се тиче одбране од поплава, имали смо невероватан пораст финансирања после поплава 2014. године и тамо је огроман део тих ствари завршен. Ту постоје, ако желите, можемо да тражимо извештај господина Марка Благојевића који све то води. Пошто смо завршили огроман део и добили гомилу донације, онда сада имамо тај пад. После тог великог повећања сада имамо пад који би требало да буде нешто трајно. Он је пре неки дан говорио на Влади и можемо да вам дамо детаљнији извештај око тога шта је све планирано, а шта је урађено.

 Ја мислим да је логично и нормално да после једног великог повећања финансирања из донација Европе, кредита итд. да се сада полако враћамо на неку дугорочну равнотежу, при чему је ваше питање потпуно на месту.

 Да ли смо урадили све што је потребно да се ниво заштите од поплава и свих других подигне на ниво који је потребан? Питање је јако добро и можемо да проверимо. Ми смо им поставили то питање, а они су нам ово дали као аргументоване цифре које су им потребне.

 ПРЕДСЕДАВАЈУЋИ: Захваљујем се, господине министре.

 Да ли још неко жели по овом амандману реч? (Не)

 Обавештавам народне посланике да настављамо, по амандману на члан 5. који је поднео народни посланик Зоран Бабић сутра у 10,00 часова.

(Седница је прекинута у 22.50 часова.)